**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Φεβρουαρίου 2024, ημέρα Δευτέρα και ώρα 13.10΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, η Διαρκής Επιτροπή Κοινωνικών Υποθέσεων και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, υπό την προεδρία του Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Λάζαρου Τσαβδαρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργού Επικρατείας, κ. Χρήστου - Γεωργίου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Επικρατείας, κ. Χρήστος – Γεώργιος Σκέρτσος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Λάζαρος Τσαβδαρίδης, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Κατσώτης Χρήστος, Μανωλάκου Διαμάντω, Παφίλης Αθανάσιος, Συντυχάκης Εμμανουήλ, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Αχτσιόγλου Ευτυχία, Δημητριάδης Πέτρος, Κόντης Ιωάννης και Αποστολάκης Γεώργιος.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Μεταξάς Βασίλειος, Δελής Ιωάννης, Λαμπρούλης Γεώργιος, Κτενά Αφροδίτη, Αθανασίου Μαρία, Γραμμένος Βασίλειος, Αναγνωστοπούλου Αθανασία (Σία), Φωτίου Θεανώ, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια) και Χουρδάκης Μιχαήλ

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ. Αθανάσιος Καββαδάς, Βασίλειος (Λάκης) Βασιλειάδης, Σταύρος Καλαφάτης, Δεληκάρη Αγγελική, Άννα Ευθυμίου, Κωνσταντίνος Κατσαφάδος, Κωνσταντίνος Κεφαλογιάννης, Σπυρίδων Κουλκουδίνας, Σπυρίδων Κυριάκης, Ελευθέριος Κτιστάκης, Θεοφάνης (Φάνης) Παπάς, Γεώργιος Σταμάτης, Χρήστος Καπετάνος, Χρήστος Δερμεντζόπουλος, Νίνα Κασιμάτη, Αχμέτ Ιχλάν, Παρασκευή (Βιβή) Δάγκα και Ασημίνα (Σεμίνα) Διγενή.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρίες και κύριοι συνάδελφοι, καλησπέρα και καλή εβδομάδα. Συνεχίζουμε την επεξεργασία και εξέταση του σχεδίου νόμου του Υπουργού Επικρατείας, κ. Χρήστου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις» Βρισκόμαστε στην 4η συνεδρίαση και στην β΄ ανάγνωση του υπό εξέταση νομοσχεδίου.

Να δώσω αμέσως τον λόγο στην Εισηγήτρια της Πλειοψηφίας, κ. Μαρία Συρεγγέλα, για 8 λεπτά.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, το μέλλον μιας κοινωνίας διέπεται από τον τρόπο που μεταχειρίζεται τα μέλη της που είναι τα πιο ευάλωτα και ως εκπρόσωποι του ελληνικού λαού έχουμε την υποχρέωση να διασφαλίσουμε ότι κάθε άνθρωπος, ανεξάρτητα από το φύλο ή τον σεξουαλικό προσανατολισμό του έχει το δικαίωμα στην αξιοπρέπεια, την ισότητα και την προστασία από τη βία και τις διακρίσεις. Εδώ και μία εβδομάδα, μέσα από πολύωρες συζητήσεις, αλλά και την εξαιρετικά ουσιαστική και πολύτιμη ακρόαση των φορέων, συνειδητοποιήσαμε ότι κι αυτό δεν πρέπει να καταλείπεται πλέον, να μην υπάρχει καμία αμφιβολία για τον σκοπό και την αναγκαιότητα του υπό εξέταση νομοσχεδίου. Καταστήσαμε σαφές, από την πρώτη Επιτροπή, πως το παρόν νομοθέτημα αποτελεί μια αναγκαία ρύθμιση για μια ισχύουσα κατάσταση που υπάρχει αυτή τη στιγμή στη χώρα μας. Συμφωνούμε; Διαφωνούμε; Σε κάθε περίπτωση η κατάσταση αυτή υπάρχει. Και ξέρετε ότι σε μια φιλελεύθερη δημοκρατία είναι αδιαμφισβήτητο καθήκον της πολιτείας να μεριμνήσει για την προστασία των ανθρωπίνων δικαιωμάτων που διακυβεύονται όσο αυτή η κατάσταση παραμένει αρρύθμιστη. Θα ήθελα, λοιπόν, να δούμε και συνοπτικά και τα κύρια προ ορίσματα από την ακρόαση των φορέων.

Η Κυβέρνηση του Κυριάκου Μητσοτάκη από την αρχή απέδειξε έμπρακτα πως η λήψη αποφάσεων οφείλει να βασίζεται σε επιστημονικά δεδομένα και εξειδικευμένες γνώσεις. Η πανδημία του κορωνοϊού άλλωστε αποτελεί ζωντανό παράδειγμα της σημασίας του να ακούμε τις επιστήμονες και τους επιστήμονες και τους ειδικούς στη διαμόρφωση κυβερνητικών πολιτικών.

Στο παρόν νομοσχέδιο όπως και σε πολλά άλλα, πρόσφατο παράδειγμα και η επιστολική ψήφος με την ακρόαση των απόδημων Ελληνίδων και Ελλήνων ακούσαμε εκτός από την επιστημονική πλευρά και τους ανθρώπους, τους οποίους τη ζωή επηρεάζει η δική μας πολιτική. Και τι μάθαμε, λοιπόν, σε επιστημονικό επίπεδο από την Παιδοψυχιατρική Εταιρεία Ελλάδος, την Ελληνική Ψυχιατρική Εταιρεία, την Ελληνική Ψυχολογική Εταιρεία και του υπόλοιπους φορείς; Πως εδώ και 50 χρόνια δεν υπάρχει ταξινομικό σύστημα που να συνδέει την ομοφυλοφιλία, το σεξουαλικό προσανατολισμό, το διαφορετικό σεξουαλικό προσανατολισμό με ψυχικές διαγνωστικές διαταραχές. Πως στη βιβλιογραφία, μέσα στις αντιξοότητες, οι οποίες επηρεάζουν την ανάπτυξη του παιδιού, δεν περιλαμβάνεται το να μεγαλώνει με γονείς ίδιου φύλου. Ο σεξουαλικός προσανατολισμός των γονέων δεν έχει σημαντικές επιπτώσεις στην ποιότητα της σχέσης γονέα – παιδιού, στην ψυχική του υγεία ή στην κοινωνική προσαρμογή των παιδιών. Στις περισσότερες έρευνες δεν έχουν βρεθεί διαφορές σε κρίσιμες καταστάσεις, όπως είναι η αυτοεκτίμηση, το άγχος, η κατάθλιψη και τα προβλήματα συμπεριφοράς μεταξύ παιδιών ομόφυλων και ετερόφυλων οικογενειών.

Σύμφωνα με τα επιστημονικά ευρήματα τα παιδιά ομόφυλων οικογενειών αναπτύσσονται με υγιείς και τυπικούς για τη ηλικία τους τρόπους. Πως δεν συνάδει με τα ερευνητικά δεδομένα η θεωρία ότι ο σεξουαλικός προσανατολισμός των γονέων επηρεάζει ζητήματα ανάπτυξης, ταυτότητας φύλου και σεξουαλικού προσανατολισμού των παιδιών. Οι αρμόδιοι, λοιπόν, για το θέμα επιστημονικοί φορείς κατευθύνθηκαν σε κοινά επιστημονικά πορίσματα που όμως αντιλαμβάνομαι ότι μπορεί και να μην συγκινούν κάποιες ή κάποιους. Δεν μπορούν όμως να μας αφήνουν ασυγκίνητες και ασυγκίνητους όσα κατέθεσαν εδώ οι γονείς των παιδιών αυτών, οι μαμάδες και οι μπαμπάδες που βιώνουν αυτή την πραγματικότητα την οποία εμείς αναλύουμε από ένα θεωρητικό πλαίσιο. Και λοιπόν, σε ανθρώπινο επίπεδο μάθαμε πως με το νομοσχέδιο αυτό θα έχουν τη δυνατότητα τα παιδιά, Έλληνες του εξωτερικού, να αποκτούν ελληνική ιθαγένεια, θα μπορούν, πλέον, τα παιδιά μέσα στο σχολείο να νιώθουν και να λένε πως κι εκείνα μεγαλώνουν σε μια οικογένεια η οποία δεν είναι ιεραρχικά κατώτερη από τις υπόλοιπες, τις δικές μας οικογένειες. Θα νιώθουν αυτά τα παιδιά πως μεγαλώνουν με δύο μαμάδες ή δύο μπαμπάδες, ίσα με κάθε άλλο παιδί.

Εφόσον ψηφιστεί το νομοσχέδιο προχωρούμε σε μια μεταρρύθμιση που παίρνει υπόψη την εξέλιξη του γάμου και της οικογένειας, χωρίς να προσβάλλει την ουσία τους που δεν είναι άλλη από την αγάπη και τη φροντίδα των παιδιών. Παράλληλα, συγχρονιζόμαστε με ό,τι ισχύει σε 36 χώρες, κάνοντας τη δημοκρατία μας δίκαιη και ευρύχωρη, συνδυάζοντας αξίες και εξέλιξη. Με άλλα λόγια, το παρόν νομοσχέδιο δεν αλλάζει τίποτα στη δική μας καθημερινότητα. Δεν την βελτιώνει, ούτε τη δυσκολεύει. Δεν την αγγίζει καν. Κάνει όμως πολύ καλύτερη τη ζωή των παιδιών, τη ζωή ανθρώπων που ζουν στις σκιές, δίνοντάς τους δικαιώματα και μια κανονικότητα που σήμερα στερούνται.

Αγαπητές και αγαπητοί συνάδελφοι, με το παρόν νομοσχέδιο θεσπίζουμε την πρόσβαση στο θεσμό του πολιτικού γάμου για όλους τους Έλληνες πολίτες χωρίς διακρίσεις και ανεξαρτήτως σεξουαλικού προσανατολισμού, ρυθμίζουμε ζητήματα Οικογενειακού Δικαίου σε οικογένειες ομόφυλων ζευγαριών για να προστατεύσουμε τα συμφέροντα των παιδιών, δεν επεκτείνουμε το δικαίωμα της ιατρικώς υποβοηθούμενης αναπαραγωγής και την παρένθετη μητρότητα στα ζευγάρια ανδρών, δεν κάνουμε καμία αναφορά σε γονέα 1 ή σε γονέα 2 και φυσικά, δεν επηρεάζουμε σε καμία περίπτωση το θρησκευτικό γάμο.

Κλείνοντας, θα ήθελα να θυμίσω τα λόγια του Ηράκλειτου: «Τα πάντα ρει, μηδέποτε κατά τ’ αυτό μένειν». Η κοινωνία μας προχωράει μπροστά. Η πραγματικότητα αλλάζει, εξελίσσεται. Κι εμείς ως πολιτεία φυλάγοντας σαν κόρη οφθαλμού τις παραδόσεις μας, τις αξίες μας, την ελληνική οικογένεια, τον πυρήνα δηλαδή του έθνους, οφείλουμε να προχωράμε μαζί ενωμένες και ενωμένοι σε έναν κόσμο συμπεριληπτικό, σε έναν κόσμο στον οποίο τα παιδιά μας, όλα τα παιδιά, θα ζουν περήφανα. Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Έχει ζητήσει να προηγηθεί ο Ειδικός Αγορητής της Κ.Ο. «ΣΠΑΡΤΙΑΤΕΣ», γιατί στις 13.30 που συζητιέται η αλλαγή στον Κανονισμό είναι κι εκεί Ειδικός Αγορητής και θέλει να προηγηθεί. Δεν ξέρω συνάδελφοι, αν έχετε πρόβλημα; Αν συναινείτε να προηγηθεί να τον καλέσω στο βήμα. Κυρία Ακρίτα;

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ομιλία εκτός μικροφώνου.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Προλαβαίνετε; Ναι, εντάξει. Ελάτε, κυρία Ακρίτα, για 8 λεπτά και αμέσως μετά, ο κ. Δημητριάδης. Ευχαριστώ τους συναδέλφους.

**ΕΛΕΝΑ ΑΚΡΙΤΑ (Εισηγήτρια της Μειοψηφίας):** Καλό μεσημέρι. Επί τρεις συνεχείς συνεδριάσεις η Επιτροπή αυτή υπήρξε μάρτυρας πρωτοφανών σκηνών κατάλυσης κάθε δημοκρατικής αρχής, κάθε αίσθησης δικαίου, αξιοπρέπειας και σεβασμού. Ειλικρινά σας μιλώ ακούγαμε αυτή την ωμή ρητορική μίσους και αναρωτιόμασταν, αν οι ΛΟΑΤΚΙ και οι Κοινότητες υφίστανται μια τέτοια κακοποίηση, εδώ, στην ιστορική Αίθουσα της Γερουσίας στη Βουλή, πείτε μου πώς και τι υφίστανται έξω στο δρόμο, στην οικογένεια, στη δουλειά, παντού. Η ρητορική μίσους, ο ρατσισμός, οι ύβρεις, η μισαλλοδοξία, μέχρι και Χουντικά συνθήματα ακούσαμε εδώ, όπως «Πατρίς, θρησκεία, οικογένεια». Τελευταία φορά που το είχαμε ακούσει στο Ελληνικό Κοινοβούλιο, ήταν από τον αρχηγό της εγκληματικής οργάνωσης «ΧΡΥΣΗ ΑΥΓΗ», ο οποίος καταψήφισε φυσικά το Σύμφωνο που έφερε το 2015 ο ΣΥΡΙΖΑ.

Οι φορείς των Κοινοτήτων που μας τίμησαν με την παρουσία τους έγιναν αντικείμενα χλεύης, λοιδορίας, μίσους και αποστροφής από τα ακροδεξιά κόμματα. Όπως είπε και η κυρία Άννα Απέργη, η Πρόεδρος του Σωματείου Υποστήριξης των Διεμφυλικών «κακοποιούμαστε έξω, δεν θα κακοποιούμαστε και μέσα στον ναό της δημοκρατίας». Όλα αυτά γιατί; Για την ισότητα. Γι’ αυτό το ύψιστο Συνταγματικό αγαθό, που ο λαός μας διεκδίκησε και κέρδισε με τους αγώνες του, με το αίμα του στα πεδία των μαχών και στα πεδία των κοινωνικών αγώνων. Διότι αυτό που έγινε επώδυνα οφθαλμοφανές είναι το αποτύπωμα, αυτός ο «ανεξίτηλος λεκές» που έχει αφήσει ο χρόνιος κυκεώνας διακρίσεων και δομικού ρατσισμού στον δημόσιο βίο και στον δημόσιο λόγο.

Οι νόμοι έχουν και παιδευτικό χαρακτήρα, πρέπει να είναι «οδηγοί», πρέπει να είναι «φάροι», να επανορθώνουν διακρίσεις, να αποκαθιστούν δικαιώματα ιδίως, οι νόμοι σαν αυτόν που συζητάμε εδώ αυτές τις μέρες και εννοώ τα αυτονόητα. Εννοώ τον γάμο για τα ζευγάρια ανεξαρτήτως φύλου, εννοώ το δικαίωμα στην υποβοηθούμενη αναπαραγωγή με αυστηρούς όρους, θα καταθέσουμε και σχετική τροπολογία γιατί είναι γεγονός ότι το 2014 ο Αντώνης Σαμαράς τότε κατέστησε την Ελλάδα ιατρικό τουρισμό. Εννοώ την μη βιώσιμη αντίφαση ανάμεσα στο να αποδέχεστε οικογένειες και γονεϊκότητες που δημιουργούνται στο εξωτερικό ανεξαρτήτως τρόπου παραγωγής και σύλληψης, αλλά αρνείστε τις ίδιες διαδικασίες στην Ελλάδα. Υπενθυμίζω ότι τόσο οι επιστήμονες που συνέταξαν το νομοσχέδιο όσο και η Επιτροπή Σισιλιάνο επισημάνουν αυτές τις αντιφάσεις σας. Κοιτάξτε, με απλά ελληνικά, το νομοσχέδιο είναι λειψό και πάλι με απλά ελληνικά, αυτή η Κυβέρνηση κάνει μισές δουλειές, αφού επί χρόνια το κόμμα σας έκανε ότι μπορούσε για να δυναμιτίσει το μεταρρυθμιστικό έργο της κυβέρνησης του ΣΥΡΙΖΑ «Σύμφωνο Συμβίωσης – Ταυτότητα Φύλου – Αναδοχή από Ομόφυλα Ζευγάρια», τώρα βάζει πέρα και πάνω από όλα τους επικοινωνιακούς της πολιτικαντισμούς.

Μου λέει πριν ο Υπουργός «κυρία Ακρίτα αφού τα ζητάτε τώρα, γιατί δεν τα βάζατε τότε;». Μα αφού τότε στην συντριπτική σας πλειοψηφία, μέσα σε αυτήν και ο κύριος Μητσοτάκης, καταψηφίσατε τα νομοσχέδια. Για να μην μιλήσουμε για τα προσφιλή σας ΜΜΕ που αποθέωναν τον Μεσαιωνισμό σας και σιγοντάρανε τις ρατσιστικές και ομοφοβικές κραυγές σας. Ο κύριος Μητσοτάκης ειδικά τώρα επιθυμεί διακαώς ένα αντιστάθμισμα στην πρωτοφανή πολιτική αποδοκιμασία από τους Ευρωπαϊκούς Θεσμούς για τις επιδόσεις του στην κυριολεκτική κατακρήμνιση του εθνικού κύρους της χώρας μας. Μην έχετε όμως αυταπάτες, κανείς δεν θα δει αυτόν τον νόμο ως την εξιλέωση σας, για τον εξευτελισμό του κράτους δικαίου, για την υποβάθμιση των Ανεξάρτητων Αρχών, για την έξαρση της διαφθοράς, για την ασφυχτική χειραγώγηση της ενημέρωσης και της δικαιοσύνης και φυσικά, για την προκλητική σας περιφρόνηση στην αγωνία των οικογενειών των Τεμπών για δικαιοσύνη, προκειμένου να προστατέψετε τον Υπουργό σας, τον κύριο Καραμανλή.

Από την άλλη ο κύριος Μητσοτάκης είναι στρυμωγμένος από τις πολιτικές συμμαχίες που οικοδόμησε με ακραία αντιδραστικά και ρατσιστικά στοιχεία προκειμένου να έρθει στην εξουσία. Τι κάνει τώρα; Τα βρίσκει όλα μπροστά του, να τα, είναι εδώ και πρέπει να τα αντιμετωπίσει. Μας είπατε εδώ, κύριε Υπουργέ, ότι εκπληρώνετε υποχρεώσεις που απορρέουν από τον Χάρτη Θεμελιωδών Δικαιωμάτων της Ευρωπαϊκής Ένωσης και την Ευρωπαϊκή Σύμβαση των Δικαιωμάτων του Ανθρώπου. Μας είπατε ότι πάμε ένα βήμα μπροστά για την κοινωνική ισότητα, ότι συμμορφωνόμαστε με τις αρχές και τις αξίες της Ευρωπαϊκής Ένωσης. Να το δούμε λίγο αυτό. Εάν είναι κάτι τόσο σημαντικό, τόσο κορυφαίο, τόσο θεμελιώδες για την δημοκρατία μας και τον δυτικό προσανατολισμό μας, πως γίνεται δεκάδες βουλευτές σας και ένας Υπουργός σας, ο κύριος Βορίδης, να τα απορρίπτουν όλα αυτά, να τα πετάνε στο «κάλαθο των αχρήστων» και παρόλα αυτά, να παραμένουν μέλη της κυβέρνηση σας υπονομεύοντας συνειδητά το έργο της, γιατί περί αυτού πρόκειται. Γιατί τρέμουν να βγουν με θάρρος στην κοινωνία και να μιλήσουν σταράτα για ισότητα, για ευρωπαϊκές αξίες, για την επείγουσα ανάγκη να πάψουν επιτέλους να υπάρχουν αόρατοι γονείς και αόρατα παιδιά. Ποιοι; Αυτοί που ισχυρίζονται ότι κόπτονται για τα παιδιά. Κοιτάξτε, σε κάθε περίπτωση η κοινωνία θα προχωρήσει ερήμην σας και θα σας σύρει και σε διόρθωση και σε επανόρθωση των τραγικών μεν, συνειδητών δε, παραλήψεων σας.

Κλείνοντας, θα ήθελα να αναφέρω δυο πράγματα για αλλαγές που πρέπει να γίνουν σε αυτό το σχέδιο νόμου προκειμένου να είναι όσο πιο συμπεριληπτικό γίνεται. Στην τελευταία συνεδρίαση ακούσαμε τον κύριο Σκέρτσο, τον κύριο Υπουργό, μας είπε ότι η Κυβέρνηση απορρίπτει όλες τις προτάσεις που κάναμε, επικαλούμενοι τους δικούς τους λόγους κάνοντας, θα έλεγα εγώ, θα προσέθετα, ασκήσεις ισορροπίας αναμεσά στον ορθολογισμό και τον παραλογισμό.

Εμείς, ως ΣΥΡΙΖΑ – Προοδευτική Συμμαχία, θα σας καταθέσουμε δύο τροπολογίες επιχειρώντας, τουλάχιστον, να αμβλύνουμε χωρίς δυστυχώς να εξαλείψουμε όλες τις διακρίσεις. Η μία αφορά την υποβοηθούμενη αναπαραγωγή. Εντάξει, τελικά δεν θέλετε να τη δώσετε σε όλα τα ζευγάρια ανεξαρτήτως φύλου, δεν θέλετε να τη δώσετε σε ομόφυλα ζευγάρια ανδρών, λάθος σας, αλλά τουλάχιστον, ας δώσουμε αυτό το δικαίωμα στις γυναίκες που επιλέγουν να παντρευτούν με την σύντροφό τους και να αποκτήσουν ένα παιδί. Γλαφυρά, γλαφυρότατα, μας το έθεσε εδώ η εκπαιδευτικός και μητέρα κυρία Στέλλα Μπελιά. Πρέπει να μπει ένα τέλος στον παραλογισμό, ώστε η γυναίκα να χωρίσει από τη σύντροφό της, να αποκτήσει παιδί μέσω υποβοηθούμενης και εκ των υστέρων να ξαναπαντρευτούν και η άλλη μαμά να μπει στην πολύμηνη διαδικασία να υιοθετήσει το παιδί.

Η δεύτερη τροπολογία αφορά στην παρένθετη κύηση, για την οποία προτείνουμε την τροποποίηση του ισχύοντος νομοθετικού πλαισίου και τη θέσπιση ορισμένων ορίων και προϋποθέσεων επί της διαδικασίας. Θα σας σύρουμε στο αύριο, θέλετε δεν θέλετε.

Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε, ευχαριστώ πάρα πολύ και τους συναδέλφους που μου έδωσαν τη σειρά τους και ευχαριστώ πολύ για την εξυπηρέτηση. Θα πω τα εξής, δεν θα μακρηγορήσω. Είμαστε στην τέταρτη συνεδρίαση ενός νομοσχεδίου, το οποίο για εμένα δίχασε τον κόσμο και μάλιστα, δίχασε για ποιο λόγο; Γιατί ξεκίνησε σε μία βάση, έναν άξονα ενός διπόλου. Από τη μία πλευρά οι σκοταδιστές, οι φανατικοί και από την άλλη πλευρά οι προοδευτικοί. Φτάσαμε μάλιστα στο σημείο να αποκαλούνται ομοφοβικοί ακόμα και μέλη της ΛΟΑΤΚΙ Κοινότητας, όπως ο κύριος Λάκης Γαβαλάς, ο οποίος εκφράστηκε εναντίον του γάμου και της υιοθεσίας αποκαλέστηκε ομοφοβικός. Φτάσαμε μάλιστα να λέγονται σκοταδιστές ακόμα και ιεράρχες όπως ο Μεσογαίας Νικόλαος, ο οποίος είναι διδάκτωρ του MIT, ο οποίος άνθρωπος είπε την άποψή του. Υποστήριξε την παραδοσιακή οικογένεια. Δεν νομίζω ότι είναι σκοταδιστής ένας άνθρωπος που αποφοίτησε με διδακτορικό από το μεγαλύτερο τεχνολογικό ίδρυμα παγκοσμίως και ούτε είναι αμόρφωτος. Θέλω να σας πω ποιος είναι ο πραγματικός άξονας συζήτησης. Εμείς απλώς καταψηφίζουμε το νομοσχέδιο γιατί θεωρούμε, πιστεύουμε στην παραδοσιακή οικογένεια, αυτό που λέει και το Σύνταγμά μας στο άρθρο 21 παράγραφος 1, το οποίο λέει ξεκάθαρα ότι είναι πυρήνας προαγωγής του έθνους. Αν ανατρέξετε μάλιστα, τι έχω πει και στην προηγούμενη ομιλία μου, στις συζητήσεις που έγιναν το 1975 αναφορικά με τη θέση του Συντάγματος, θα δείτε ότι όλες οι κοινοβουλευτικές ομάδες θεωρούσαν δεδομένο ότι ο γάμος γίνεται μεταξύ ατόμων του ιδίου φύλου.

Μάλιστα, υπάρχει και το άρθρο 12 της Ευρωπαϊκής Σύμβασης για τα Δικαιώματα του Ανθρώπου της ΕΣΔΑ, το οποίο μιλάει ξεκάθαρα για διαφορετικά φύλα, για άνδρα και γυναίκα, κάνει ρητή αναφορά. Αυτά τα λένε κατοχυρωμένα συντάγματα που αποτελούν και τμήμα της Ελληνικής Νομοθεσίας.

Θα ήθελα, λοιπόν, να πω το εξής: Εμείς, από την αρχή είχαμε καταψηφίσει το νομοσχέδιο, όχι λόγω «μίσους» ή «κακίας» ή επειδή «είμαστε σκοταδιστές» ή επειδή «θέλουμε να καταδιωχθεί κάποιος, επειδή είναι ομοφυλόφιλος». Είχαμε πει από την αρχή ότι δεν έχουμε θέμα με αυτό. Απλώς, είμαστε υπέρ της παραδοσιακής οικογένειας. Δεν είναι, λοιπόν, πράξη μίσους προς τους ομοφυλόφιλους, είναι πράξη στήριξης κι αγάπης προς την παραδοσιακή οικογένεια.

Το να λες, επίσης, ότι «το αρσενικό και το θηλυκό τεκνοποιούν από τη φύση» δεν είναι μίσος, είναι μια πραγματικότητα, είναι κάτι δεδομένο, εκτός αν άλλαξε κάτι και δεν το ξέρω. Δε γίνεται, λοιπόν, να διεξάγεται συζήτηση σε έναν άξονα μίσους και κακίας από τη μία πλευρά και λένε ότι «είναι οι σκοταδιστές και οι κακοί» κι από την άλλη «είναι καλοί». Δε γίνεται έτσι. Πρέπει κάποτε να βάλουμε το θέμα στη βάση του. Πρέπει να δούμε επιτέλους ότι η παραδοσιακή οικογένεια είναι ένας θεσμός, ο οποίος συντήρησε το έθνος μας, μας βοήθησε να επιβιώσουμε δια μέσω των αιώνων και πρέπει να τη στηρίξουμε περεταίρω.

Αυτό είναι που πρεσβεύουμε εμείς, τίποτα λιγότερο και τίποτα περισσότερο. Μάλιστα, επειδή μιλήσαμε για «μίσος και σκοταδισμό», να σας πω ότι μίσος είχαν κάποιοι που έγραψαν υβριστικά συνθήματα σε εκκλησία – στον Άγιο Αχίλλιο Λαρίσης – εναντίων της Θρησκείας και της Πατρίδας, όχι εμείς. Αυτά περιμένουν καταδίκη. Αυτά σκορπίζουν μίσος και «ρίχνουν λάδι στη φωτιά» και τίποτα άλλο.

Από εκεί και πέρα, θέλω να πω κάτι και για τη Νέα Δημοκρατία, για το Κόμμα αυτό εδώ. Κάποτε η Νέα Δημοκρατία θα πρέπει να αποφασίσει που βρίσκεται, διότι δε μπορείς από τη μία πλευρά να μας λες ότι «εγώ, είμαι υπέρ του συντηρητισμού, υπέρ των συντηρητικών οικογενειών» και από την άλλη να μας λες «υπέρ του προοδευτισμού και υπέρ των γάμων των ομοφυλοφίλων και των οικογενειών». Κάποτε θα πρέπει να αποφασίσει, ακριβώς, που βρίσκεται.

Εμείς, είμαστε, τουλάχιστον, ειλικρινείς. Έχουμε το θάρρος της γνώμης μας και λέμε αυτό που πιστεύουμε. Περιμέναμε από τη Νέα Δημοκρατία να κάνει το ίδιο. Δε μπορούμε «να πατάμε σε δύο βάρκες» και όπως είχε πει κάποτε και το Ευαγγέλιο «ουδείς δύναται δυσί κυρίοις δουλεύειν», δηλαδή, «δε μπορείς να υπηρετείς δύο κυρίους». Πρέπει κάποτε να αποφασίσουν που βρίσκονται. Τουλάχιστον εμείς, μπορεί να μας αντιπαθείτε, αλλά έχουμε όμως το θάρρος της γνώμης μας και ποτέ δεν κρυφτήκαμε και ούτε ποτέ λέμε άλλα και κάνουμε άλλα.

Για τον λόγο αυτό, εμείς, θα θέσουμε και θέμα συνταγματικότητας με ένσταση και στην Ολομέλεια που θα γίνει, θα θέσουμε πάρα πολλά ζητήματα. Πρέπει να γίνει, επιτέλους ένα γόνιμος διάλογος, να ακουστούν όλες οι απόψεις με νηφαλιότητα και όχι με ταμπελοποίηση ότι «όσοι διαφωνούμε είμαστε οι κακοί, οι ρατσιστές, οι ομοφοβικοί».

Για αυτούς, λοιπόν, τους λόγους εγώ καλώ όλους να σταματήσει ο διχασμός με αυτό το νομοσχέδιο και, κυρίως, να δούμε το θέμα σε όλη του τη διάσταση.

Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Παύλος Χρηστίδης, Ειδικός Αγορητής από το «ΠΑΣΟΚ-ΚΙΝΗΜΑ ΑΛΛΑΓΗΣ».

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Κύριε Πρόεδρε, αγαπητές συνάδελφοι, αγαπητοί συνάδελφοι, νομίζω ότι μετά από 10 μέρες συζήτηση στις Επιτροπές είμαστε πια σε θέση να μπούμε στην ουσία μιας κουβέντας, η οποία απασχολεί αρκετούς συνανθρώπους μας και να μπούμε στην ουσία μιας συζήτησης, η οποία παρά την επιχείρηση, την οποία κάνουν κάποιοι να χτίσουν επιχειρήματα στην άρνηση, δε μπορούν να σταθούν στο ύψος των περιστάσεων. Δε μπορούν να βρουν τον τρόπο με τον οποίο θα πείσουν γύρω τους ανθρώπους ότι δε θα είναι θετικοί σε ένα νομοσχέδιο, το οποίο κάνει ένα μικρό βήμα συμπερίληψης και ενδυνάμωσης της Δημοκρατίας μας.

Το λέω αυτό, διότι στην κουβέντα, την οποία κάνουμε, δεν ακούσαμε επιχειρήματα από τους αρνητές. Ακούω μια σειρά ζητημάτων, τα οποία αφορούν στα πρότυπα. Τα έχουμε πει πάρα πολλές φορές έχει σημασία να τα απαντήσουμε ξανά και για τα πρακτικά της Βουλής, νομίζω, όμως, ακόμη περισσότερο μήπως και στείλουμε ένα μήνυμα σε κάποιους συμπολίτες μας.

Κυρίες και κύριοι συνάδελφοι, όσοι βάζετε ζητήματα, τα οποία αφορούν στα πρότυπα, τα οποία επηρεάζουν σήμερα την Ελληνική Κοινωνία, θα έπρεπε να έχετε ανοίξει πολύ καιρό τη συζήτηση αυτή, γύρω από το τι παρακολουθούμε στη δημόσια σφαίρα και το πόσο επηρεάζουν αυτά τα οποία παρακολουθούμε τον κάθε άνθρωπο, τον οποίο έχουμε γύρω μας. Ζητήματα τα οποία σχετίζονται με τη βία των ανηλίκων, τις γυναικοκτονίες, τον τρόπο με τον οποίο σήμερα αναπτύσσεται μια κουλτούρα βίας, είναι ζητήματα, τα οποία θα έπρεπε να είναι πολύ καιρό τώρα μέσα κι έξω από τη Βουλή στη δημόσια σφαίρα, παράλληλά με τα εξαιρετικά σημαντικά ζητήματα, τα οποία κουβεντιάζουμε.

Ναι, προφανώς, εδώ δε συζητάμε για κάτι, το οποίο θα λύσει τα ζητήματα των ομόφυλων ζευγαριών στην καθημερινότητά τους έξω από τα δικαιώματα, όσων αφορά στην οικονομική τους κατάσταση και, προφανώς, ζητήματα τα οποία σχετίζονται με τον τρόπο, με τον οποίο θα έχουν πρόσβαση στη στέγαση, ζητήματα τα οποία σχετίζονται με τα θέματα υγείας, ζητήματα τα οποία σχετίζονται με τα ασφαλιστικά και πολλά ακόμη. Είναι ζητήματα, τα οποία πρέπει να τα δούμε, όπως πρέπει να δούμε και τα ζητήματα αυτά για τη συντριπτική πλειοψηφία των Ελλήνων που σήμερα ξέρουμε ότι ο μισθός ή η σύνταξή τους φτάνει μέχρι τις 15 ή τις 20 του μήνα, αλλά δεν είναι αυτό, το οποίο σήμερα συζητάμε εδώ.

Αυτό το οποίο ανέδειξαν όλοι οι φορείς, φορείς οι οποίοι κλήθηκαν από τη Κυβέρνηση, αλλά φορείς οι οποίοι κλήθηκαν κι από Κόμματα της Αντιπολίτευσης κάθε πολιτικής απόχρωσης, είναι ότι ο τρόπος με τον οποίο μεγαλώνουν τα παιδιά, δε σχετίζεται με το φύλο των γονέων, αλλά με την κατάσταση που επικρατεί μέσα στο σπίτι, με τη στοργή, την αγάπη, τα συναισθήματα τα οποία παίρνουν τα παιδιά μέσα στο σπίτι και όχι με το τι φύλο έχουν οι γονείς τους.

Αν κάτι πρέπει να μας απασχολήσει και σχετίζεται με τα ποσοστά, τα οποία ακούσαμε, για τις αυτοκτονίες που έχουν συνάνθρωποί μας και είναι πολύ μεγάλα, έχει να κάνει με το «στίγμα» το οποίο παίρνουν τα παιδιά αυτά. Όταν προσπαθούν να κοινωνικοποιηθούν. Είναι το «στίγμα του διαφορετικού», το οποίο προσπαθούν διάφοροι να φορτώσουν σε παιδιά δεκαετίες τώρα. Άλλοτε ήταν τα παιδιά των μονογονεϊκών οικογενειών, άλλοτε ήταν τα παιδιά τα οποία ήταν σε αμαξίδιο, τα παιδιά τα οποία δεν έβλεπαν καλά, τα παιδιά τα οποία αναγκάζονταν να φορέσουν γυαλιά, τα παιδιά τα οποία είχαν διαφορετικό χρώμα. Αυτό είναι το «στίγμα», το οποίο πρέπει να αντιμετωπίσουμε και σε αυτό κάνει ένα πολύ μικρό βήμα αυτό το νομοσχέδιο.

Είναι δική μας υποχρέωση, κ. Πρόεδρε και κύριοι συνάδελφοι της Επιτροπής, να πάρουμε ακόμη πολλές πρωτοβουλίες όλο το επόμενο χρονικό διάστημα, ώστε να αντιμετωπίσουμε το στίγμα αυτό. Αυτό το στίγμα, το οποίο κανένας από εμάς δεν αρνείται ότι μπορεί να υπάρχει, αλλά κανένας από εμάς δε μπορεί να αποδέχεται ως «μία πραγματικότητα», χωρίς να πράττει τίποτα απολύτως.

Θέλω να πω ότι σε αυτή την κατεύθυνση είναι δική μας δουλειά, δουλειά όσων νομοθετούν, να αντιλαμβάνονται την ανάγκη μικρών ομάδων, πολλές φορές αυτών που ονομάζουμε ως «μειοψηφίες», να έχουν τα δικαιώματά τους μέσα στο Σύνταγμά μας, μέσα στην Ελληνική Έννομη Τάξη. Αυτό είναι η δύναμη της Δημοκρατίας μας, αυτό είναι, άλλωστε, το οποίο μας διαχωρίζει από τότε που έχουμε συντάγματα από κοινωνίες οι οποίες λειτουργούσαν χωρίς όρους και κανόνες.

Αυτό είναι και ο σεβασμός, να ακούς αυτές τις κατηγορίες των ανθρώπων, οι οποίες μπορεί να μην έχουν πλειοψηφική δύναμη, αλλά των οποίων τα αιτήματα έχουν ουσία κι έχουν και περιεχόμενο και σε αυτή την κατεύθυνση, νομίζω ότι αυτό εδώ το νομοσχέδιο, θα πρέπει να συμπεριλάβει και μια σειρά προτάσεων ακόμα που, εμείς, τουλάχιστον ως Κοινοβουλευτική Ομάδα, θα καταθέσουμε στη δημόσια συζήτηση μέσα στη Βουλή, αλλά θα καταθέσουμε και με ανάλογη κοινοβουλευτική πρωτοβουλία και κορυφαία αυτών αφορά στα δικαιώματα των παιδιών που αφορούν Trans γονείς, των οποίων πρέπει, επιτέλους, να ξεπεράσουμε μια σειρά ζητημάτων, τα οποία συνεχίζουν να υφίστανται διαμορφώνοντας αδικία, αλλά και την πολύ μεγάλη αδικία την οποία έχουν δυο μανάδες που είναι αναγκασμένες να χωρίσουν για να αναγνωρίσουν το παιδί τους και να παντρευτούν ξανά στη συνέχεια.

Αυτές τις προτάσεις εμείς θα τις καταθέσουμε τις επόμενες ώρες στη Βουλή και πιστεύω, κ. Υπουργέ, ότι είναι προτάσεις που πρέπει να τις σκεφτείτε πάρα πολύ καλά.

Θέλω να κλείσω, λέγοντας ότι τέτοιου είδους πρωτοβουλίες, τέτοιου είδους συζητήσεις, αν θέλετε τέτοιου είδους διαδικασίες, είναι διαδικασίες τις οποίες πρέπει να τις φέρουμε και ακόμα πιο κοντά στους πολίτες. Γιατί ο τρόπος με τον οποίο διεξήχθη ο δημόσιος διάλογος τους τελευταίους μήνες, κ. Υπουργέ, είναι δικιά σας ευθύνη. Χωρίς να μπαίνουμε βαθιά στο πεδίο του ζητήματος, χωρίς η συζήτηση να φτάνει στην ουσία, αλλά χρησιμοποιώντας μια επικοινωνία η οποία πολλές φορές αποδείχθηκε βλαβερή για την ουσία των δικαιωμάτων των παιδιών και των ζευγαριών οι οποίες διεκδικούν τη ισότητα στον πολιτικό γάμο.

Και πρέπει να μας γίνει μάθημα αυτό, για τον τρόπο με τον οποίο πρέπει να βαθύνουμε και να ανοίγουμε συζητήσεις. Δεν μπορεί κάποιοι από οποιαδήποτε μεριά του Κοινοβουλίου, να διεκδικούν πάνω σε αυτά τα ζητήματα πολιτικά ή μικροπολιτικά οφέλη,

Η δουλεία την οποία εμείς έχουμε μπροστά μας, είναι μια δουλεία η οποία πρέπει να φέρει τη κοινοβουλευτική διαδικασία πιο κοντά στους πολίτες, γιατί έχουμε και αυτό το ρόλο. Να αναδεικνύουμε την ουσία των ζητημάτων και να μην αφήνουμε τους πολίτες να παρασύρονται από πολλούς, οι οποίοι χρησιμοποιούν επιχειρήματα που δεν έχουν καμία σχέση με την πραγματικότητα.

Και πράγματι, πιάνοντας το νήμα από εκεί που το άφησε ο προηγούμενος Αγορητής των «ΣΠΑΡΤΙΑΤΩΝ», οφείλω να πω ότι υπάρχει το οξύμωρο στο οποίο εσείς, ως Υπουργός Επικρατείας, φέρνετε ένα νομοσχέδιο που ένας άλλος Υπουργός Επικρατείας στα τηλεοπτικά πάνελ εμφανίζει ως αντισυνταγματικό. Και αυτό ξέρετε, είναι ένα μήνυμα το οποίο δημιουργεί ακόμα μεγαλύτερη σύγχυση στους πολίτες οι οποίοι μας παρακολουθούν.

Αυτά είναι τα κομματικά προβλήματα τα οποία δημιουργούς παρεξηγήσεις στη δημόσια «σφαίρα», αυτά είναι τα οποία πρέπει να αντιμετωπίσουμε. Και εμείς ως ΠΑΣΟΚ στεκόμενοι στο ύψος των περιστάσεων, θα στηρίξουμε μια πρωτοβουλία, η οποία συμπεριλαμβάνει συμπολίτες μας, οι οποίοι είναι εκεί έξω, είναι συμπολίτες μας οι οποίοι διαμορφώνουν τις ανάγκες τους σε εξαιρετικά δύσκολες συνθήκες.

Σας ευχαριστώ πάρα πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η κυρία Βιβή Δάγκα, Ειδική Αγορήτρια του Κ.Κ.Ε.

**ΠΑΡΑΣΚΕΥΗ (ΒΙΒΗ)** **ΔΑΓΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Πρόεδρε, όντος η συζήτηση αυτές της μέρες στη Βουλή ήταν αποκαλυπτική, όχι μόνο για το πραγματικό αντικείμενο του νομοσχεδίου, αλλά και για το τι θα ακολουθήσει. Γιατί επιβεβαιώνεται ότι το νομοσχέδιο δεν έρχεται να λύσει τη ρύθμιση των προσωπικών σχέσεων στη συμβίωση των ομόφυλων ζευγαριών, που ως Κ.Κ.Ε. δεν θα είχαμε αντίρρηση. Ούτε απαντά στην ανάγκη να καταπολεμηθούν οι απαράδεκτες διακρίσεις με κριτήριο το σεξουαλικό προσανατολισμό, αλλά προσωπικά γνωρίσματα της σεξουαλικότητας.

Γι’ αυτό άλλωστε και δεν θα είχαμε αντίρρηση και στο άρθρο 9, που αναφέρετε στην αρχή της Ίσης Μεταχείρισης στην εργασία, στην εκπαίδευση, στην ιατροφαρμακευτική περίθαλψη, στη στέγη και αλλού, αρκεί να μας διευκρινίσετε τι ακριβώς εννοείτε, ότι η αρχή της Ίσης Μεταχείρισης εφαρμόζετε, αρκεί να μη θίγει τα μέτρα που είναι αναγκαία για την τήρηση της δημόσια ασφάλειας, τη διασφάλιση της δημόσιας τάξης και άλλα. Τί ακριβώς εννοείτε;

Αν και έχουμε πλήρη επίγνωση ότι στα πλαίσια της σύγχρονης εκμεταλλευτικής κοινωνίας η περιβόητη ίση μεταχείριση μόνο τυπική είναι. Γιατί παραμένει ο πυρήνας της κοινωνικής ανισότητας, παραμένουν δηλαδή οι ταξικές διακρίσεις, ο διαχωρισμός της κοινωνίας σε εκμεταλλευτές και εκμεταλλευόμενους σε καταπιεζόμενους.

Και αυτό αποκαλύπτεται και σε σχέση μα τα αναγκαία μέτρα στήριξης. Να φέρω ένα παράδειγμα. Μιλάτε για ίση μεταχείριση για τα intersex παιδιά, όμως αρνείστε στη λογική του κόστους, όπως είχε προτείνει το Κ.Κ.Ε., να υπάρχουν εξειδικευμένες αποκλειστικά δημόσιες και δωρεάν δομές, για την ολόπλευρη επιστημονική στήριξη των παιδιών και των οικογενειών.

Από αυτή τη σκοπιά λέμε ότι είναι υποκριτική η διακήρυξή σας για το συγκεκριμένο νομοσχέδιο, που υποτίθεται υπερασπίζεται την ισότητα, γιατί στην αρχή του νομοσχεδίου και στον τίτλο του, μιλάτε για ισότητα στο γάμο. Προσπαθείτε όμως, να θολώσετε το πραγματικό περιεχόμενο του νόμου, γιατί ο γάμος των ομόφυλων ζευγαριών δεν μπορεί να αποσπαστεί από την αναγνώριση της κοινής τεκνοθεσίας/υιοθεσίας ή της διαδοχικής υιοθεσίας του παιδιού από το σύζυγο του φυσικού ή θετού γονέα. Αυτόματα ισχύουν οι συγκεκριμένες διατάξεις.

Δεύτερο ζήτημα, τι σημαίνει ισότητα στην κοινή γονική μέριμνα, από τη στιγμή που αντικειμενικά ένα ομόφυλο ζευγάρι δεν μπορεί να έχει από κοινού συμβολή στη διαμόρφωση της νέας ζωής. Σημαίνει ότι το νομοσχέδιο γενικεύει και τροφοδοτεί την παραπέρα εμπορευματοποίηση της ιατρικώς υποβοηθούμενης αναπαραγωγής για την απόκτηση παιδιού.

Για να το πούμε και πιο καθαρά, το νομοσχέδιο όχι μόνο δεν μπορεί να αποσπαστεί από το άρθρο 11, αλλά καθορίζεται από αυτό το άρθρο, ανοίγοντας το δρόμο για αλλαγές στο νομοθετικό πλαίσιο της ιατρικώς υποβοηθούμενης αναπαραγωγής και στη Ελλάδα, εξάλλου θα έρθουν και συγκεκριμένες τροπολογίες από τα υπόλοιπα κόμματα που το υποστηρίζουν. Και αναρωτιόμαστε, είναι πρόοδος η αναγνώριση γονικής σχέσης που έχει γίνει στο εξωτερικό μέσω της αγοράς της εμπορικής παρένθετης μητρότητας; Είναι πρόοδος η νομιμοποίηση αυτής της ακραίας μορφής εμπορευματοποίησης του γυναικείου σώματος και εκμετάλλευσης των πιο ευάλωτων γυναικών;

Κάποια στιγμή πρέπει να σταματήσει και μια προσπάθεια που γίνεται να ωραιοποιείται το νομοθετικό πλαίσιο που ισχύει για την ιατρικώς υποβοηθούμενη αναπαραγωγή και την παρένθετη μητρότητα στη χώρα μας. Γιατί με τη «βούλα του νόμου» λειτουργούν τα ιδιωτικά μεγαθήρια σε αυτόν τον τομέα, για να εμπορεύονται την ανάγκη ζευγαριών και μεμονωμένων ανθρώπων να αποκτήσουν παιδί.

Με τη «βούλα του νόμου» και όχι παράνομα εκμεταλλεύονται οικονομικά και κοινωνικά ευάλωτες γυναίκες, π.χ. μετανάστριες, πρόσφυγες, ως παρένθετες. Και έχουν μάλιστα, το ρόλο του μεσάζοντα αυτά τα ιδιωτικά μεγαθήρια. Με τη «βούλα του νόμου» έχουν γεμίσει με αγγελίες για παρένθετες γυναίκες για δότριες ωαρίων. Και βέβαια, με τη «βούλα του νόμου» εμπορευματοποιείται η αναπαραγωγική διαδικασία.

Επομένως, εδώ δεν έχει «ναι μεν αλλά». Είτε στηρίζεις την εμπορευματοποίηση της υγείας, άρα και της ιατρικώς υποβοηθούμενης αναπαραγωγής, όπου όλα πουλιούνται και αγοράζονται και γι’ αυτό δεν μπορούν να υπάρξουν στοιχειώδες ασφαλιστικές δικλείδες, είτε παλεύεις για την κατάργηση κάθε επιχειρηματικής δραστηριότητας για αποκλειστικά δημόσιο και δωρεάν σύστημα υγείας και ιατρικώς υποβοηθούμενης αναπαραγωγής, αυτό που παλεύει διαχρονικά το Κ.Κ.Ε. και μέσα, αλλά κυρίως έξω από τη Βουλή.

Δεύτερο ζήτημα. Το νομοσχέδιο στο όνομα της ισότητας νομιμοποιεί τις ιδιωτικές υιοθεσίες παιδιών ευάλωτων οικογενειών, προσφύγων και κυρίως τροφοδοτεί παραπέρα το απαράδεκτο πλαίσιο των διακρατικών υιοθεσιών από τρίτες χώρες που λιμοκτονούν. Η πιστοποίηση της διακρατικής υιοθεσίας αναγνωρίζεται ως νόμιμή υποχρεωτικά από τα συμβαλλόμενα κράτη. Το δικαστήριο απλώς επικυρώνει τη απόφαση και δεν προβλέπεται καμία άλλη διαδικασία ελέγχου.

Άρα, τι συμβαίνει επί της ουσίας; Παρακάμπτονται τα δικαστήρια και οι κρατικές αρχές, καθώς οι διακρατικές υιοθεσίες ολοκληρώνονται από τις κεντρικές αρχές, αρμοδιότητες των οποίων μπορεί να έχουν διάφορες Μ.Κ.Ο. Αυτό το νομοθετικό πλαίσιο με την εμπλοκή Μ.Κ.Ο., ιδιωτών και άλλων, έχει διαμορφωθεί διαχρονικά από όλες τις κυβερνήσεις.

Και εμείς λέμε τι σχέση έχουν όλα αυτά με την αγωνία ζευγαριών, μεμονωμένων ανθρώπων να δώσουν τη στοργή τους σε ένα παιδί. Τελικά στο όνομα της ισότητας στην κοινή απόκτηση παιδιών από ομόφυλα ζευγάρια, αντικειμενικά εμπορευματοποιείτε η γονική σχέση. Και προφανώς αυτός ο νόμος δεν αφορά όλου, αφορά εκείνους και εκείνες που έχουν τη δυνατότητα να αποκτήσουν παιδί με την εμπορευματοποίηση της τεκνοποίησης και της τεκνοθεσίας ακόμα και από το εξωτερικό.

Η επίκληση όμως στην ισότητα είναι παραπλανητική και για έναν ακόμα λόγο. Σε ποια βάση θεσμοθετήθηκε η κοινή γονική μέριμνα; Πάνω στην αντικειμενική αλληλοσυμπληρούμενη σχέση γυναίκας άντρα στην αναπαραγωγή του είδους, μια σχέση που έχει αντικειμενικά βιοκοινωνικό χαρακτήρα.

Από αυτή την αντικειμενική βάση πηγάζει και η ρύθμιση της κοινής γονικής τους ευθύνης μέσω του γάμου. Προφανώς και αυτή η ευθύνη, η ρύθμιση, έχει ιστορικό χαρακτήρα ανάλογα με το επίπεδο εξέλιξης της ανθρώπινης κοινωνίας. Άλλο, προφανώς, το κοινωνικό περιεχόμενο που είχε η μητρότητα και η πατρότητα τον 18ο αιώνα, για να μην φθάσουμε να κάνουμε αναλύσεις για το δουλοκτητικό και το φεουδαρχικό σύστημα, άλλο έχει σήμερα. Και τα πρότυπα, το μητρικό και το πατρικό, διαμορφώνονται στα πλαίσια, στο έδαφος της σήψης και της αρένας της σύγχρονης εκμεταλλευτικής κοινωνίας με τις αξίες του ανταγωνισμού, του ατομικισμού, του εγωιστικού τρόπου σκέψης και στάσης, που αυτό το σύστημα υπερασπίζεστε. Εδώ όμως, θεσμοθετείτε μια γονεϊκότητα ουδέτερη ως προς το φύλο και ότι και να ισχυρίζεται η κυβέρνηση, αδυνατίζουν τόσο η μητρότητα πατρότητα και αντικαθίστανται από μια θολή γονεϊκότητα, ειδικά με τα άρθρα του εργατικού δικαίου που αποσπούν τα μέτρα προστασίας της μητρότητας από το γυναικείο φύλο. Αναρωτιόμαστε, είναι πρόοδος η απόσπαση αυτών των κοινωνικών χαρακτηριστικών του ανθρώπου από το βιολογικό τους υπόβαθρο;

Αναρωτιόμαστε, τι πραγματικά θα κάνει η Κυβέρνηση όταν το ευρωπαϊκό πιστοποιητικό γονικής σχέσης θα πάει στο Συμβούλιο των Αρχηγών των κρατών μελών και εκεί πιθανότατα θα πορευθεί με βάση τα βέτο που θα ασκηθούν και θα πάμε με ενισχυμένες συνεργασίες. Εκεί τι θα κάνει η κυβέρνηση της Νέας Δημοκρατίας; Εδώ πολύ σύντομα θα έλθει, θα αποδεχθεί το ευρωπαϊκό πιστοποιητικό γονικής σχέσης που αναγνώρισε τον γονέα ως ένα γονέα 2, τις πολυγονεϊκές οικογένειες ακόμη και γονικής σχέσης με ανθρώπους που ισχυρίζονται ότι είναι γονείς; Γιατί με ευθύνη της Κυβέρνησης ομολογουμένως έχει διαμορφωθεί ένα κάλπικο δίπολο περί προόδου και συντήρησης προσπαθώντας να βαφτίσουν την αντιδραστικοποίηση της καπιταλιστικής κοινωνίας ως πρόοδο. Το πόσο προοδευτικό είναι το νομοσχέδιο φαίνεται από αυτούς που το χαιρέτισαν ανάμεσά τους ο Αμερικανός πρέσβης, ανάμεσά τους να έχει ξεχωριστό ακριβώς ρόλο μέσα στο κοινό ανακοινωθέν για τον στρατηγικό διάλογο ΗΠΑ Ελλάδας, παίρνοντας τα συγχαρητήρια ο κ. Μητσοτάκης από τις Ηνωμένες Πολιτείες Αμερικής.

Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Σαράκης.

**ΠΑΥΛΟΣ ΣΑΡΑΚΗΣ (Ειδικός Αγορητής της ΚΟ «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, κύριε Υπουργέ, αξιότιμοι συνάδελφοι και αξιότιμες συναδέλφισες, με το παρών νομοσχέδιο καταργείται η πατρότητα και η μητρότητα και καταργούνται δικαιώματα των παιδιών τα οποία εκπορεύονται από τη φύση τους. Είμαστε υποχρεωμένοι να μεταφέρουμε απόψεις, οι οποίες δεν προέρχονται από εμάς αλλά από επιστήμονες και συγκεκριμένα θα σας αναγνώσω το παρακάτω κείμενο, το οποίο έχει αποσταλεί στην Επιτροπή μας.

Χιλιετίες εξέλιξης του ανθρώπινου είδους οδήγησαν στην επιλογή των κοινωνιών να ανατρέφονται τα παιδιά από τους γονείς και των δυο φύλων. Η μητρότητα και η πατρότητα έχουν διαφορετικά χαρακτηριστικά βιολογικά και ψυχολογικά και συνεισφέρουν με διαφορετικό τρόπο στην ανάπτυξη των παιδιών. Μέθοδοι, όπως παρένθετη μητέρα, δεν έχουν ελεγχθεί και θα πρέπει να επανεξετασθούν ως προς τις επιπτώσεις στα παιδιά, στην παρένθετη, αλλά και στους γινείς που κάνουν αυτή χρήση. Ως προς την επιστημονική έρευνα για την ψυχική υγεία, σχολική και κοινωνική προσαρμογή των παιδιών που ζουν με ομόφυλα ζευγάρια, τα αποτελέσματα είναι αντικρουόμενα. Ακόμη και αν πολλές μελέτες δεν εντοπίζουν κάποιο πρόβλημα, υπάρχουν αρκετές που αναφέρουν προβλήματα, όπως άγχος, κατάθλιψη, μειωμένες σχολικές επιδόσεις, δυσκολίες στον ρόλο και στην ταυτότητα φύλου και ομοφυλοφιλικό σεξουαλικό προσανατολισμό. Όλοι δε, παραδέχονται ότι παρουσιάζουν σημαντικά προβλήματα μεθοδολογίας που συνιστούν σημαντικούς περιορισμούς για την ισχύ, την αξιοπιστία και σημασία των συμπερασμάτων τους.

Επίσης, όλοι συμφωνούν στο ότι χρειάζεται περισσότερη και πιο αξιόπιστη έρευνα για το θέμα αυτό. Στις νομοθετικές αποφάσεις πρέπει να είναι σαφές αν η προτεραιότητα δίδεται στις διεκδικήσεις των ενηλίκων ή στο συμφέρον των παιδιών. Αυτοί που αποφασίζουν για θέματα γονεϊκότητας θα πρέπει να μην αγνοούν τις πραγματικές διαστάσεις των ζητημάτων που διαχειρίζονται. Τέτοιες αποφάσεις έχουν μεγάλη βαρύτητα καθώς ανατρέπουν τους υπάρχοντες θεσμούς, που βασίζονται στην ανθρώπινη φύση και μας οδηγούν σε αχαρτογράφητα νερά. Από νωρίς στην εγκυμοσύνη η γυναίκα αρχίζει να συμπεριφέρεται μητρικά και ο άνδρας πατρικά. Οι οργανικές και οι ψυχολογικές αλλαγές του ζευγαριού κατά την εγκυμοσύνη πυροδοτούνται από την ενεργοποίηση βασικών, μόνιμα ενσωματωμένων νευρικών κυκλωμάτων του εγκεφάλου. Αυτό, καταδεικνύει την σημασίας τους, στην φυλογενετική εξέλιξη και την διαιώνιση του είδους. Άλλωστε, σε όλα τα είδη τα αρσενικά και τα θηλυκά άτομα, έχουν ενδιαφέρουσες γονεικές διαφορές. Οι διαφορές αυτές, οφείλονται στον φυλετικό διμορφισμό του εγκεφάλου που σημαίνει, ότι νευρικά κυκλώματα λειτουργούν διαφορετικά στα θηλυκά από τι στα αρσενικά άτομα. Η σύγχρονη κοινωνική νευρωεπιστήμη, είναι ένας πρωτοποριακός συνθετικός κλάδος που διερευνά την ευρωβιολογία της γονεικότητας και δείχνει ότι νευρικά δίκτυα που διατηρήθηκαν μέσα στις χιλιετίες της ανθρώπινης εξέλιξης ενεργούν συντονισμένα, για να υποστηρίξουν την κατάλληλη ανταπόκριση των γονέων προς το βρέφος.

Το συναίσθημα, την προσοχή, την κατανόηση, την εν συναίσθηση, το κίνητρο και την λήψη των αποφάσεων, καθώς και την φροντίδα. Οι γονεικές συμπεριφορές διαμορφώνονται επίσης, πολιτισμικά και ψυχολογικά, ως ψυχικά βιώματα των γονέων. Είναι, γνωστό ότι η ακατάλληλη γονεική συμπεριφορά, αυξάνει την πιθανότητα να μην έχει καλές γονεικές δεξιότητες το τέκνο, όταν γίνει γονέας. Η φροντίδα των γονέων, διαμορφώνει καθοριστικά τόσο την τωρινή, όσο και την μελλοντική συμπεριφορά του βρέφους. Η σχέση γονέα –βρέφους, παρέχει στο παιδί τις πρώτες κοινωνικές εμπειρίες, πρότυπα, του τι μπορεί να περιμένει από τους άλλους, και πως να ανταποκρίνεται με τον καλύτερο δυνατό τρόπο στις προσδοκίες των άλλων.

Ο «JOHN BOULΒEI» τόνισε, την σημασία δημιουργίας δεσμού καθώς και το πως μέσου αυτού, «το παιδί χτίζει», εσωτερικές αναπαραστάσεις του φυσικού και κοινωνικού περιβάλλοντος, αλλά και του εαυτού του, που επηρεάζουν την ικανότητα του, να δημιουργεί οικείες σχέσεις με τους άλλους. Γνωρίζουμε ότι η διαμόρφωση του ψυχισμού και των στάσεων ζωής, επηρεάζεται βαθύτατα από τις σχέσεις, τα συναισθήματα που δρουν συνειδητά ή ασυνείδητα μέσα στην οικογένεια.

Π.χ. Η παιδική αγάπη μέχρι έρωτος, προς τον ετερόφυλο γονέα, προσδιορίζει τις ερωτικές επιλογές στο μέλλον. Οι ταυτίσεις, οι συγκρούσεις, τα τραύματα επηρεάζουν καθοριστικά, τις διαπροσωπικές σχέσεις, την στάση ζωής, την διαμόρφωση κοινωνικών ρόλων και την επιλογή συντρόφων. Ο τρόπος ανατροφής και οι μορφές οικειότητας επηρεάζουν τον μελλοντικό ρόλο, του ατόμου, ως γονέα και συντρόφου. Όλα τα παραπάνω, δεν σημαίνουν ότι ο σεξουαλικός προσανατολισμός ενός ατόμου, καθορίζει την ικανότητα του να αγαπήσει, καθώς και να φροντίσει ένα παιδί ούτε προδιαγράφουν ότι όλα τα ετερόφυλα ζευγάρια, φροντίζουν τα παιδιά τους με τον αρμόζοντα τρόπο. Όμως, επισημαίνουν την κατά αρχάς, ανάγκης των παιδιών να έχουν την φροντίδα των δύο ετερόφυλων γονέων, με τις διαφορετικές συνεισφορές στον ψυχισμό τους.

Κάθε παιδί, αναζητά στο ερώτημα «πως και γιατί ήρθα στον κόσμο»;

Ποιο θα είναι το αφήγημα που θα ειπωθεί στο παιδί ως απάντηση;

Οι αφηγήσεις τύπου «Σε φιλοξένησε μια κυρία στην κοιλίτσα της», όσο και αν μοιάζουν ειλικρινείς, δεν διαφωτίζουν το μυστήριο της έλευσης ενός ανθρώπου στον κόσμο. Οι περιγραφικές εξηγήσεις, προσπαθούν να προτείνουν απαντήσεις, όταν η ίδια η κατάσταση της οικογένειας που βιώνει το παιδί, του στερεί την δυνατότητα να τις σκεφτεί και να τις κατανοήσει. Το παιδί δεν ζητά, εξήγηση του πως έγινε η σύλληψη του; κάτι τέτοιο θα αποτελούσε μόνο κυριολεκτική κατανόηση του ερωτήματος του. Αυτό, που στη πραγματικότητα ρωτάει είναι, ποιος είναι ο λόγος της ύπαρξής του.

Όταν οι δυο γονείς, είναι συν δημιουργοί ή δυνητικά συν δημιουργοί, μπορεί να συλλάβει μια ύπαρξη με νόημα, μια δημιουργία με σκοπό και αυτό, με όλες τις υπαρξιακές διαστάσεις. Αντίθετα, όταν αποδίδεται στους ενήλικους ένας ψευδής ρόλος δημιουργού, που δεν μπορούν να κατέχουν, παγιδεύουμε την σκέψη του. Η ψευδής νομιμοποίηση του ομόφυλου σύντροφο, ως γονέα, σημαίνει ότι επιβάλλουμε στο παιδί να πιστέψει, το ασύλληπτο.

Γιατί άραγε η δική του σύλληψη να αποφασίστηκε, από την επιστημονική τεχνογνωσία όταν των άλλων παιδιών αποφασίζεται από την φύση;

Γιατί οι δικοί του γονείς χρειάστηκαν εμπλοκή άλλων προσώπων, όταν οι άλλοι γονείς είναι συν δημιουργοί ζωής;

Ας δούμε την περίπτωση, όπου διεμφυλικός άνδρας-γυναίκα με βιολογική ταυτότητα, που έχει σύντροφο γυναίκα, διεκδικεί τον ρόλο του πατέρα. Η πατρότητα δεν είναι ένας ρόλος, είναι βιωματική σχέση, που έχει ρίζες στο παρελθόν και προεκτείνεται στο μέλλον. Ο διεμφυλικός άνδρας, δεν υπήρξε ποτέ γιός του πατέρα του, αλλά κόρη του πατέρα της. Άρα, είχε άλλη τάξη, σχέση, τόσο με την μητέρα, όσο και με τον πατέρα, καθώς και άλλη ψυχική θέση και άλλες φαντασιώσεις, βάσει των οποίων μετρήθηκε με την πραγματικότητα και δόμησε την προσωπικότητα του.

Το μήνυμα προς το παιδί στην περίπτωση αυτή είναι, «ήμουν μια κόρη, που ήθελε να είναι γιος, μια γυναίκα που ήθελε να είναι άντρας, μια εν δυνάμει μητέρα, που θέλει να είναι πατέρας». Αυτό το διαγενεακό κενό στο βίωμα και η διαγενεακή σύγχυση ως προς το ψυχικό περιεχόμενο των γονεϊκών ιδιοτήτων, μεταβιβάζεται στο παιδί. Το παιδί παγιδεύεται σε ένα διπλό μήνυμα, όχι μόνο στο ψυχικό επίπεδο, αλλά και στο σωματικό. Η τεκνοθεσία από ένα μόνο άτομο διαφέρει, γιατί διατηρεί ένα κενό στη θέση του δεύτερου γονέα και έτσι η προέλευση του παιδιού από 2 φύλα ούτε διαστρεβλώνεται ούτε ακυρώνεται.

Τέλος, ένα σημαντικό ερώτημα είναι η σταθερότητα που εγγυάται στο παιδί ενός ομόφυλος γάμος. Στη Σουηδία, που ήταν η πρώτη χώρα που καθιέρωσε τέτοιους γάμους, προκύπτει από μελέτη εικοσαετούς διάρκειας ότι οι ομόφυλοι λεσβιακοί γάμοι είναι εξαιρετικά ασταθείς.

Ο ρόλος της μητέρας που κυοφορεί είναι πολύ σημαντικός. Η μητέρα κατά την κύηση είναι το περιβάλλον και ταυτόχρονα, ο ρυθμιστής του περιβάλλοντος του εμβρύου. Οι αλλαγές στη φυσιολογία του μητρικού σώματος συνοδεύονται από ψυχολογικές αλλαγές που ευαισθητοποιούν την γυναίκα στις ανάγκες του μωρού που αναπτύσσεται μέσα της. Η μητέρα και το βρέφος αποτελούν μια αδιάσπαστη σωματική και ψυχική ενότητα, η οποία σε ένα βαθμό συνεχίζεται και μετά την γένεση. Στην ψυχολογία του βάθους στην έννοια βρέφος εμπεριέχεται η φροντίδα που αυτό λαμβάνει από τη μητέρα. Μετά τη γέννηση η ταύτιση της μητέρας με το μωρό, της επιτρέπει να αντιλαμβάνεται και να συναισθάνεται τις ανάγκες του, να το φροντίζει, να το προστατεύει και να θέτει τη σχέση τους σε απόλυτη προτεραιότητα στις σκέψεις της. Χάρη σε αυτή την ευαίσθητη σωματική και ψυχική φροντίδα το μωρό αρχίζει να αποκτά μια αίσθηση συνέχειας της ύπαρξης του και να αναπτύσσει το δυναμικό που έχει κληρονομήσει. Η ικανότητα της μητέρας να διαβάζει το παιδί, δηλαδή να το κατανοεί χωρίς λόγια, είναι προϋπόθεση για την παροχή επαρκούς φροντίδας. Μελέτες δείχνουν ότι αυτή η ικανότητα της μητέρας διευκολύνει τα θετικά συναισθήματα του βρέφους και ενισχύει την συναισθηματική του ρύθμιση και την ψυχική του ανθεκτικότητα. Το αίσθημα εμπιστοσύνης που δημιουργεί στο παιδί, η αξιόπιστη και ευαίσθητη φροντίδα, αποτελεί το θεμέλιο του αισθήματος ταυτότητας. Τι σημαίνει παρένθετη μητέρα; Μια μητέρα που παύει να είναι μητέρα μόλις γεννήσει ένα τέκνο, που δεν κυοφορήθηκε από τη μητέρα του, της οποίας δεν φέρει καν το γενετικό υλικό.

Αξιότιμοι κύριοι συνάδελφοι και συναδέλφισσες, αυτές είναι οι σκέψεις μιας επιστήμονα, της ψυχιάτρου παιδιών και εφήβων, της Καλλιόπης Προκοπάκη, τις οποίες μας υπέβαλε με ένα υπόμνημα και θα πρέπει να λάβουμε υπόψη μας όταν προσεγγίζουμε αυτό το ευαίσθητο θέμα που αφορά τα παιδιά, τα παιδιά μας, τα παιδιά όλου του κόσμου, τα οποία θα πρέπει να τα προστατεύσουμε και ο νομοθέτης θα πρέπει να υπερασπίζεται τα δικαιώματα των παιδιών, αυτά που δεν μπορούν να μιλήσουν και δεν πρέπει να χορηγούμε προνόμια στις επιθυμίες των ενηλίκων.

Ακόμα περισσότερο θα τοποθετηθούμε στην Ολομέλεια. Σας ευχαριστώ πάρα πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε τον κ. Σαράκη.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, κύριοι συνάδελφοι, είπαμε και στις προηγούμενες συνεδριάσεις ότι το νομοσχέδιο αναγνωρίζει πλημμελώς, δηλαδή μερικώς ένα ανθρώπινο δικαίωμα, το γάμο των ομόφυλων ζευγαριών, στη βάση της ισονομίας, δηλαδή της ισότητας, χωρίς διακρίσεις μεταξύ όλων των πολιτών. Αυτά προφανή και αυτονόητα για κράτος σύγχρονο δικαίου. Είμαστε; Όμως η Κυβέρνηση αναγνωρίζει μερικώς αυτό το δικαίωμα, διότι επιδιώκει το ακατόρθωτο, να εμφανίζεται στο κεντρώο ακροατήριό της ως φιλελεύθερη και ταυτόχρονα, να κλείνει το μάτι στο ακροδεξιό της ακροατήριο, που δεν προσπαθεί καθόλου να το πείσει αλλά να το καθησυχάσει, απλά λέγοντας, μην ανησυχείτε, δεν θα κάνω τίποτα φοβερό με αυτό το νομοσχέδιο, θα παντρεύονται μεν τα ομόφυλα ζευγάρια, αλλά δεν θα τους δώσω ισότιμα δικαιώματα με τα ετερόφυλα ζευγάρια.

Γι’ αυτό και το κάλεσμα σε κορυφαίους υπουργούς για αποχή. Όπως είπε η κυρία Αχτσιόγλου το χαρακτηριστικό που μας έλεγαν και οι Θεσμοί, δηλαδή η Τρόικα, δεν αναλαμβάνετε την υιοθεσία, δεν αναλαμβάνετε αυτό το νομοσχέδιο, ότι εσείς θα το υποστηρίξετε. Αυτή τη διάκριση, την ανισοτιμία, την έχει αποδείξει άλλωστε η Δεξιά και η Νέα Δημοκρατία, καταψηφίζοντας επί σειρά ετών όλα όσα ο ΣΥΡΙΖΑ είχε φέρει από το 2015 και ύστερα, δηλαδή το 2015 το σύμφωνο συμβίωσης, την αναγνώριση του φύλου το 2016 και βέβαια, την αναδοχή από ομόφυλα ζευγάρια το 2018.

Το μεγάλο, όμως, κακό που κάνετε στην κοινωνία, είναι ότι εκτρέφετε τα πιο συντηρητικά, ομοφοβικά, ξενοφοβικά και ρατσιστικά αντανακλαστικά της κοινωνίας. Τούτων δοθέντων, ακολουθείτε ένα παραπλανητικό, υποκριτικό λόγο στα θέματα της τεκνοθεσίας και της υποβοηθούμενης αναπαραγωγής. Μιλάτε, λοιπόν, υποκριτικά σήμερα για τεκνοθεσία, όταν ξέρετε πολύ καλά - ιδιαίτερα η Εισηγήτρια της Νέας Δημοκρατίας - ότι στην Ελλάδα η τεκνοθεσία αφορά 100 μόνο παιδιά, που στερούνται παντελώς φυσικής οικογένειας, δεν υπάρχουν άλλα, εκτός από αυτά που έλεγε η πρώην Υπουργός, στα ιδρύματα στα ορφανοτροφεία και τέτοια, ξέρετε ότι δεν υπάρχουν ορφανά στην Ελλάδα και ορφανοτροφεία. Το ξέρετε καλά, τα ορφανά τα έχει πάρει η οικογένειά τους, με οποιονδήποτε τρόπο.

Στερείτε τη γονεϊκότητα από τα ομόφυλα ζευγάρια, διότι στην πραγματικότητα, τα θεωρείτε, με βάση τα ακροδεξιό σας ακροατήριο, ως ζευγάρια δεύτερης κατηγορίας, αυτό στην πραγματικότητα τους λέτε, φτάσατε να τα λέτε και άτομα - πώς το είπε η Εισηγήτρια σας σήμερα το πρωί - ευάλωτα. Είναι οι ομόφυλοι ευάλωτοι, κάτι σαν ανάπηροι, ξέρουμε τι εννοούμε «ευάλωτοι» όταν το λέμε; Θα μου απαντήσετε όταν χρειαστεί.

Αναγκάζεστε να αναγνωρίσετε την πατρότητα και τη μητρότητα σε όσα ζευγάρια ομοφύλων έχουν ήδη παιδιά και ευτυχώς, αλλά μέχρι εδώ, όχι και τη γονεϊκότητα, όχι και σε όσους αποκτήσουν παιδιά τώρα ή στο μέλλον. Ειδικά για την υποβοηθούμενη αναπαραγωγή, ο Πρωθυπουργός μιλάει σαν να μην κυβερνάει αυτός αυτή τη χώρα. Λέει: «Υπάρχει ένα τεράστιο κύκλωμα τράφικινγκ με παρένθετες μητέρες στην Ελλάδα». Σωστά, αφού όμως σήμερα ισχύει ο νόμος του 2002 για τα ετερόφυλα ζευγάρια, άρα το τράφικινγκ δημιουργεί και για τα ετερόφυλα ζευγάρια και άρα, αν είναι έτσι τα πράγματα, πρέπει να τον καταργήσετε και αυτόν τον νόμο και για τους ετεροφυλόφιλους. Να αφήσετε της υποκρισίες. Δεν ισχυριζόμαστε εμείς αυτό, έτσι.

Και αν δεν καταργήσετε αυτόν, τουλάχιστον θα καταργήσετε το νόμο Σαμαρά-Βενιζέλου του 2014, ο οποίος έκανε κυρίως το τράφικινγκ στην Ελλάδα και την έκανε τουριστικό προορισμό για την παρενθεσία; Αυτός έκανε, αυτό που σήμερα, κατάπληκτος ο Πρωθυπουργός, διαπιστώνει. Θα τον καταργήσει ο Πρωθυπουργός ή εσείς ή ποιος «βάζει χεράκι» στη δουλειά του Σαμαρά; Αυτό είναι η μεγαλύτερη υποκρισία. Θα καταργήσετε τον νόμο του Σαμαρά που έλεγε δηλαδή, ότι η οποιαδήποτε - και ετών και παρένθετη μητέρα - μπορούσε να μην έχει μόνιμη άδεια διαμονής στην Ελλάδα, αλλά να έρχεται εδώ και να γίνεται η παρενθεσία ή δεν το ξέρετε; Πόσο υποκριτές πια;

Δεν υπάρχει νομίζω μεγαλύτερη υποκρισία και στρουθοκαμηλισμός από αυτό. Αλλά φαίνεται ότι η υποκρισία και ο ανορθολογισμός εκφράζεται στη Βουλή και από άλλες πλευρές.

Πρώτον, τα κόμματα της ακροδεξιάς για ένα αμιγώς κοσμικό ζήτημα θεωρούν σκόπιμο να επικαλούνται το θεό. Μας λένε ότι ο γάμος είναι ένα ιερό μυστήριο αποσιωπώντας υποκριτικά ότι η έννοια του μυστηρίου είναι μία υπερβαλλοντολογική έννοια που δεν έχει καμία σχέση με τις πραγματικότητες μια κοσμικής πολιτείας και τους τρόπους που αυτή εξελίσσεται ιστορικά. Αξιώνουν δε, τα ακροδεξιά κόμματα, επειδή το Σύνταγμα αναγνωρίζει ως επίσημη θρησκεία την ορθοδοξία, οι νόμοι του κράτους να συνάδουν προς τις παραδόσεις και τα δόγματα της ελληνοχριστιανικής εκκλησίας. Λες και οι νόμοι δεν αφορούν τους πολίτες, οι οποίοι δεν είναι ίσοι. Δηλαδή, τους άθεους, τους καθολικούς, τους μουσουλμάνους και τους ορθόδοξους. Πρόκειται περί μιας απίστευτης ασυναρτησίας. Παρουσιάζουν δε ως λύση, για το δημογραφικό πρόβλημα, τη νομική μονοκαλλιέργεια της παραδοσιακής μορφής οικογένειας και την παρεμπόδιση της τεκνοθεσίας για τις σύγχρονες μορφές οικογένειας, πράγμα που όχι μόνο δεν βοηθάει στη λύση του δημογραφικού αλλά το επιδεινώνει.

Δεύτερον, βουλευτές πολλών κομμάτων αναφέρονται στα δικαιώματα του παιδιού σε αντιπαράθεση με τα δικαιώματα των ομόφυλων ζευγαριών επικαλούμενοι αντιεπιστημονικές απόψεις. Τις ακούσαμε επί μακρόν πριν λίγο. Σας υπενθυμίζω ότι όλοι οι αρμόδιοι επιστημονικοί φορείς, κατά την ακρόαση των φορέων, όλοι μα όλοι είπαν, ότι οι επιστημονικές έρευνες όχι μόνο δεν δείχνουν προβλήματα να έχουν αυτά τα παιδιά ή να γίνονται ομόφυλα, γιατί και αυτό το ακούσαμε εδώ, αλλά αντίθετα το στίγμα που το παρόν νομοσχέδιο διαιωνίζει συνιστά ψυχοπιεστικό παράγοντα των παιδιών αυτών που τους δημιουργεί μεγάλα προβλήματα. Δηλαδή, ακριβώς το αντίθετο.

Όταν σας είχα πει την προηγούμενη φορά ουαί υμίν γραμματείς και φαρισαίοι υποκριτές απευθυνόμενοι και σε όλους όσους επικαλούνται την εκκλησία σας ρωτάω, μήπως δεν είναι παραδοσιακές ετερόφυλες οικογένειες εκείνες όπου μέλη τους βιάζουν, κακοποιούν, κ.λπ. τα παιδιά τους; Ακούσαμε καμία ομόφυλη οικογένεια να το κάνει αυτό; Ή εκδίδουν τα ανήλικα παιδιά τους.

Τρίτον, ορισμένα κόμματα αρνούνται την τεκνοθεσία στα ομόφυλα ζευγάρια, όχι με βάση τα δικαιώματα του παιδιού, αλλά το δεσμό του παιδιού με τους βιολογικούς γονείς. Ρωτώ, άρα να απαγορεύσουμε την τεκνοθεσία για τα ετερόφυλα ζευγάρια και πότε ακριβώς δημιουργείται ο βιολογικός δεσμός; Κατά την κύηση; Μετά την κύηση; Μετά τον τοκετό; Συνειδητοποιείτε που οδηγεί η ουσιοκρατική λογική; Δηλαδή, η αντίληψη ότι υπάρχουν στοιχεία που συγκροτούν την ουσία των πραγμάτων και παραμένουν ίδια και απαράλλαχτα στους αιώνες των αιώνων. Η αντίληψη ότι η ουσία των πραγμάτων δεν υπόκειται σε ιστορική εξέλιξη. Αυτή η ουσιοκρατική αντίληψη, προφανώς στον αντίποδα του ιστορικού υλισμού δεν παύει να συνιστά τον κεντρικό πυρήνα άρνησης των δικαιωμάτων των ομόφυλων ζευγαριών και οδηγεί και σε επικίνδυνες αντιλήψεις. Για παράδειγμα, ότι η προνοιακή στήριξη της μητρότητας δεν θα συνιστά de facto και de jure στήριξη της γονεϊκότητας. Το ακούσαμε και αυτό.

Γνωρίζουμε, ότι η κυβέρνηση δεν δέχεται καμία τροπολογία από όσες κατέθεσαν οι φορείς των διεμφυλικών ατόμων και των ομόφυλων ζευγαριών. Κάνετε δυστυχώς, ένα μισό βήμα για ένα τεράστιο κοινωνικό ζήτημα και το ακυρώνετε όποτε και όπου μπορείτε.

Θα επανέλθουμε στην Ολομέλεια με συγκεκριμένες προτάσεις, γιατί πιστεύουμε εκτός των άλλων ότι τα λάθη που γίνονται σήμερα, πολύ γρήγορα, θα τα γκρεμίσει η ίδια η πραγματικότητα.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Τον λόγο έχει η κυρία Συρεγγέλα.

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας)**: Καταρχάς, μάλλον η κυρία Φωτίου έχει μπερδευτεί, γιατί όλο αυτό το χρονικό διάστημα ακόμα και όσοι ήταν σκεπτόμενοι ή κατά του νομοσχεδίου από πλευράς Ν.Δ., κανένας και καμία εξ αυτών δεν έκανε καμία ομοφοβική δήλωση. Μάλλον μπερδεύεστε με ομοφοβικές δηλώσεις που έκαναν Βουλευτές του ΠΑΣΟΚ. Από την Ν.Δ. δεν υπήρξε ούτε ένας ούτε μία από τους Βουλευτές, που να κάνει τέτοια δήλωση. Είπατε για ομοφοβικές δηλώσεις από την δεξιά της Ν.Δ..

Όσον αφορά ευάλωτες και ειδικές πληθυσμιακές ομάδες, σας παραπέμπω στο νόμο του 2016, που έχετε φέρει και έχετε ψηφίσει εσείς. Όσον αφορά την ενότητα της Ν.Δ. μην αγχώνεστε, επειδή είπατε ότι σε κάθε περίπτωση μπορεί άλλοι να είναι από δω και άλλοι να είναι από εκεί. Εμείς δεν είμαστε σαν και εσάς, κυρία Φωτίου. Εμείς είμαστε η μεγάλη λαϊκή παράταξη, σας παραπέμπω στην ιδρυτική διακήρυξη της Ν.Δ.. Εμείς είμαστε εδώ, θα είμαστε εδώ και ακόμη και διαφορετικές απόψεις να έχουμε, ενωμένοι και ενωμένες θα είμαστε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Τον λόγο έχει ο κ. Σκέρτσος.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας)**: Κύριε Μπάρκα, όπως είπαμε την περασμένη εβδομάδα, δεν προσεγγίζουμε το θέμα αυτό με αυταρχισμό, δεν επιβάλλουμε κομματική πειθαρχία, όπως απείλησε ο πρόεδρός σας. Το θέμα αυτό θα το διαχειριστούμε με την μέγιστη δυνατή πολιτική νηφαλιότητα.

Έχουμε 7 νομοτεχνικές βελτιώσεις, κύριε Πρόεδρε, τις οποίες θα καταθέσω εγγράφως. Αφορούν κυρίως σημεία στίξης, που κάνουν πιο κατανοητό το νόημα κάθε διάταξης. Μόνο μία στο άρθρο 4, για τη δήλωση του επωνύμου, γίνεται μια πιο σαφής προσθήκη, μετά την παρ. 1 στο εσωτερικό αυτής άρθρο 1505 του αστικού κώδικα, προστίθεται παρ. 2 ως εξής: «Η παράγραφος 1 εφαρμόζεται για τους γάμους που τελούνται μετά από την έναρξη ισχύος του παρόντος».

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Τον λόγο έχει ο κ. Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ΝΙΚΗ»)**: Η θέση μας παραμένει σταθερή και αταλάντευτη, καταψηφίζουμε το νομοσχέδιο και επί της αρχής και κατ’ άρθρο. Πολύ συνοπτικά επαναλαμβάνουμε τους λόγους, για τους οποίους το καταψηφίζουμε, γιατί ο γάμος ΛΟΑΤΚΙ είναι αντίθετος στο νόμο του Ευαγγελίου, για όποιον φυσικά το πιστεύει.

Εμείς, το πιστεύουμε και δεν υποκρινόμαστε, ότι είμαστε χριστιανοί. Γι’ αυτό δεν διστάζουμε να ομολογήσουμε την αλήθεια του έστω και αν μας λοιδορούν ως σκοταδιστές, ομοφοβικούς, ρήτορες τους μίσους και άλλα τέτοια.

Γιατί είναι αντίθετο στον υγιή ευρωπαϊκό πολιτισμό και στις διαχρονικές αξίες του, γιατί είναι πρόδηλα αντισυνταγματικός, αντίθετος στο άρθρο 21, του Συντάγματος. Το αναπτύξαμε στην καταρχήν συζήτηση και θα το πούμε εκτενέστερα στη Ολομέλεια όπου θα προβάλουμε σχετική ένσταση.

Συμπληρώνουμε μόνο τούτο:

Τα οριζόμενα από το άρθρο 21, του Συντάγματος «Περί του ποιος γάμος χαίρει Συνταγματικής προστασίας» δεν ανατρέπονται από μια συνδυαστική ανάγνωση, όπως ισχυρίστηκε ο κ. Υπουργός, στην προηγουμένη συνεδρίαση της Επιτροπής του άρθρου αυτού, του 21 ,δηλαδή, με το άρθρο 9, του Συντάγματος το οποίο ορίζει, ότι η ιδιωτική και οικογενειακή ζωή του ατόμου είναι απαραβίαστη.

Η τελευταία διάταξη, ούτε νοηματικά ούτε αιτιολογικά συνδέετε με την πρώτη, προστατεύει απλά την ιδιωτικότητα, το απολυτό της ιδιωτικής και οικογενειακής ζωής και το δικαίωμα στην ιδιωτική οικογενειακή ζωή εγγυάται το απόρρητο του. Έχει ως, πυρήνα την προστασία της ερωτικής και σεξουαλικής ζωής, της οικογενειακής ζωής και των οικογενειακών σχέσεων, ιδίως όταν αυτές αναπτύσσονται εντός του άσυλού της κατοικίας.

Αυτό είναι το νόημα του δεν δημιουργεί μία άλλη μορφή συνταγματικά προστατευόμενου γάμου, ούτε διευρύνει τα όρια του κατά το άρθρο 21, προστατευόμενου γάμου και οικογένειας.

Άλλος λόγος, γιατί δεν το ψηφίζουμε. Γιατί θα γίνει μια βραδυφλεγής βόμβα στα θεμέλια της ελληνικής κοινωνίας, θα γίνει η αφετηρία της θεσμικής αναγνώρισης ως, γάμου και άλλων περίεργων μορφών συμβίωσης. Θα απαιτηθεί χάριν ισότητας και πάλι να νομιμοποιήσουμε πολυπρόσωπες, πολυσυντροφικές σχέσεις γάμου και αντίστοιχα την κατοχύρωση των αντίστοιχων πολυγονεϊκων οικογενειών.

Επίσης, το καταψηφίζουμε, γιατί ο κ. Μητσοτάκης, όπως και το νομοσχέδιο στον τίτλο του και στα συνοδευτικά του έγγραφα ψεύδεται και μάλιστα, τρεις.

Ψεύδεται λέγοντας, ότι το νομοσχέδιο εισάγει ισότητα στον πολιτικό γάμο ενώ, στην πραγματικότητα το νομοσχέδιο εισάγει ισότητα και στο θρησκευτικό γάμο, γιατί όντως, παρέχει δυνατότητα στους ομοφυλόφιλους και για θρησκευτικό γάμο.

Δεύτερον, ότι δεν επεκτείνει το δικαίωμα της ιατρικώς υποβοηθούμενης αναπαραγωγής και την παρένθετη μήτρα στα ζευγάρια ανδρών ενώ, την επεκτείνει με το τέχνασμα της υλοποιήσεως αυτής, σε Τρίτη χώρα και κατόπιν, με την παράλληλη αναγνώριση της γονεϊκότητας που θα προκύψει στην Ελλάδα, βλέπε άρθρο 11.

Τρίτον, το νομοσχέδιο καταργεί εντελώς, τις έννοιες «πατέρας» και «μητέρα» ακόμη για τα ετερόφυλα ζευγάρια και μέσω του άρθρου 4, και το διπλό επώνυμο των παιδιών και το άρθρο 5, για τη σειρά των υπόχρεων προσώπων για τη δήλωση της γέννησης, εισάγει από την πίσω πόρτα τις έννοιες «γονέας 1», και «γονέας 2», και τις οποίες ο κ. Μητσοτάκης, έχει δεσμευτεί ότι δεν θα νομοθετηθούν.

Γιατί, το διδόμενο στα ομόφυλα ζευγάρια δικαίωμα τεκνοθεσίας με τη χρησιμοποίηση της παρένθετης μητρότητας, από τα ομοφυλόφιλα ζευγάρια ανδρών σε άλλη χώρα, καθώς και με την αναγνώριση της εξωσωματικής γονιμοποίησης μέσω τράπεζας σπέρματος για ομόφυλα ζευγάρια γυναικών, ουσιαστικά τροφοδοτεί παραπέρα την εμπορευματοποίηση της διαδικασίας απόκτησης παιδιών.

Με την ευκαιρία της τελευταίας ανάγνωσης του νομοσχεδίου, θέλω να προσθέσω και το εξής: Το νομοσχέδιο περί ομοφυλόφιλου γάμου, αλλοιώνει την έννοια του γάμου και της συζυγίας, τις έννοιες του πατέρα και της μητέρας, την έννοια του γονέα και του τέκνου, την έννοια της γονιμότητας και της στειρότητας, την έννοια της τεκνογονίας, τη φύση και τη λειτουργία της σταθερότερης νομικής μονάδας της κοινωνίας που είναι η οικογένεια, αλλά και όλη η λειτουργικότητα της κοινωνίας, δεδομένου πως οι συνέπειες ενός τέτοιου γάμου αφορούν όλο το δημόσιο βίο.

Μπορεί κάποιος να ισχυριστεί πως πρόκειται για μια συγκατοίκηση ενηλίκων, που παίρνουν τις αποφάσεις τους και συγκατοικούν με ομοφυλόφιλο τρόπο, χωρίς την ευλογία της Εκκλησίας και μακριά από τα κατεστημένα, γιατί έτσι το θέλουν, γιατί δεν έχουν κάποια πίστη ή φιλοσοφία που το απαγορεύει.

Ίσως, θα μπορούσαμε να δεχτούμε μια τέτοια θέση, αν οι εμπλεκόμενοι ήταν μόνο οι ενήλικες, αλλά τα ομοφυλόφιλα ζευγάρια θα έχουν δικαίωμα στην «απόκτηση και ανατροφή παιδιών». Τα παιδιά θα μεγαλώσουν, χωρίς να έχουν και πατέρα και μητέρα και πλέον, αυτοί που θα υπάρχουν στη θέση τους δεν θα έχουν ενδεχομένως, βιολογική συγγένεια με εκείνους.

Και γεννιούνται τα εξής ερωτήματα: Πώς ανατράπηκε η παιδαγωγική και γονεϊκή εμπειρία αιώνων, που θέλει τα παιδιά να μεγαλώνουν καλύτερα μαζί και με τους δύο βιολογικούς γονείς τους και κάθε άλλη μορφή ανατροφής να είναι μειονεκτική για εκείνα; Πώς προέκυψαν οι «παιδαγωγικές υποστηρικτικές μελέτες» που οι δικαιοματιστές ΛΟΑΤΚΙ επικαλούνται, όχι μόνο για την ομοφυλόφιλη γονεϊκότητα, αλλά την ταχέως αναδυόμενη πολυγαμική οικογένεια; Πώς δομήθηκαν τα ερωτηματολόγια; Ποιοι απάντησαν για λογαριασμό των παιδιών; Τα ίδια ή οι «γονείς τους»; Σε ποια ηλικία αξιολογήθηκαν τα παιδιά και ποια στοιχεία της προσωπικότητάς τους εκτιμήθηκαν; Υπήρχαν συγκριτικές ομάδες άλλων παιδιών;

Υπάρχουν επώνυμες καταγγελίες και υπάρχει βιβλιογραφία γι’ αυτό, πώς η επιστημονική έρευνα για το συγκεκριμένο θέμα ελέγχεται ιδεολογικά από ομάδες παρέμβασης που λογοκρίνουν τα ερωτηματολόγια, τη δομή της έρευνας και τις σχετικές δημοσιεύσεις.

Έχει ληφθεί υπόψη πως τα μικρά παιδιά δεν έχουν την ωριμότητα να εκφράσουν τα συναισθήματα και τις σκέψεις τους, ενώ άλλοτε, παρά το ότι δυσκολεύονται, διστάζουν και αισθάνονται τύψεις να μιλήσουν ενάντια στους ανθρώπους που τα μεγάλωσαν θεωρώντας κάτι τέτοιο αγνωμοσύνη;

Οι υποστηρικτές αυτής της ένωσης ισχυρίζονται πως όλο κι όλο αυτό που έχουν ανάγκη τα παιδιά είναι αγάπη και ασφάλεια και αυτά μπορεί να τα δώσει ο ομοφυλόφιλος γάμος. Ποια είναι όμως τα χαρακτηριστικά της αγάπης και της ασφάλειας; Η αγάπη δεν είναι λόγια, υλικές προσφορές, συμμετοχή σε κοινωνικές δραστηριότητες. Είναι ζωντανά πρότυπα. Είναι βιώματα, αρχές, επικοινωνία. Είναι εμπειρίες που διαμορφώνουν διαφορετικές ταυτότητες παιδιών και αυτά δεν ομοιάζουν στα δύο είδη ανατροφής και διαμορφώνουν τελείως διαφορετικές ταυτότητες ανθρώπων.

Να μην ξεχνάμε ότι η ομοφυλόφιλη γονεϊκότητα θα οδηγήσει με μαθηματική βεβαιότητα στην εμπορευματοποίηση της διαδικασίας απόκτησης των παιδιών, μέσα από τις διαδικασίες της αγοραπωλησίας γενετικού υλικού, της εξωσωματικής και της παρένθετης μητρότητας. Η παρένθετη μητρότητα, παρά το αλτρουιστικό της επικάλυμμα, στην πράξη δεν είναι άλλο από εμπορική εκμετάλλευση της μήτρας των φτωχών γυναικών – παρένθετων μητέρων.

Στον ομοφυλόφιλο γάμο οι γονείς είναι οι πελάτες που πληρώνουν για να έχουν εξυπηρέτηση. Αυτοί με τα χρήματά τους δημιουργούν παιδιά ορφανά από προεπιλογή, τα οποία χρησιμεύουν τελικά ως μέσα «ολοκλήρωσης και δικαίωσης» της σεξουαλικής επιλογής τους.

Τα υπόλοιπα θα τα πούμε στην Ολομέλεια. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κυρία Γεωργία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Αγαπητοί συνάδελφοι, έχουμε μπει σε μία συζήτηση που ίσως δεν θα έπρεπε να την αναλύουμε τόσο πολύ, αλλά αφού έχει μπει και η κοινωνία σ΄ αυτή τη συζήτηση νομίζω ότι υπάρχει ένας λόγος να μπούμε κι εμείς.

Υπήρξαν πάρα πολλές απόψεις. Τις ακούσαμε όλες με μεγάλη προσοχή. Οι περισσότεροι από εμάς πιστεύω και θέλω να πιστεύω έχουν αγαθούς σκοπούς. Υπάρχουν και κάποιοι που διαφωνούν όχι επειδή το πιστεύουν, αλλά επειδή έχουν προσωπικό όφελος κι αυτό είναι κρίμα και άδικο για τις προσπάθειες όλων μας. Ας τους εξαιρέσουμε αυτούς.

Μέσα στα αντίπαλα επιχειρήματα για το νομοσχέδιο αυτό ακούστηκε ότι δεν είναι δικαίωμα, αλλά προνόμιο εφόσον δεν το δίνει ο Θεός ή η φύση. Μα προνόμιο και δικαίωμα ταυτόχρονα δεν ήταν πάντα το να αποκτήσει κάποιος ένα παιδί; Ακόμα κι εσείς δεν το λέτε ευλογία, οι άνθρωποι που πιστεύουν στο Θεό; Γιατί; Επειδή κανείς δεν ξέρει αν θα μπορέσει να έχει ένα παιδί στα χέρια του. Και στις μέρες μας ακόμη περισσότερο η υπογονιμότητα είναι έντονη και ανεξαρτήτου ηλικίας.

Για ακόμη μία φορά αλλάζουν τα δεδομένα – η ζωή δεν είναι ίδια - και καλούμαστε να προσαρμοστούμε όπως πάντα. Φέρνετε τη φύση σαν επιχείρημα. Τι σχέση έχει η φύση με μας και εμείς μ΄ αυτήν; Όποτε μας βολεύει εμείς την επικαλούμαστε και όποτε όχι τη στραγγαλίζουμε.

Δεν είναι στη φύση του ανθρώπου, όπως και του κάθε ζώου να ικανοποιεί τις ανάγκες του χωρίς δεύτερη σκέψη, ανά πάσα στιγμή, όπου και αν βρίσκεται; Η απάντηση είναι ναι. Το κάνουμε; Όχι. Πόσα ένστικτα έχουμε πνίξει, ελέγξει, εκπαιδεύσει, αφορίσει, προκειμένου να μη συμβαίνει αυτό. Πολλά, όλα σχεδόν. Τώρα, λοιπόν, θυμηθήκαμε τη φύση και το Θεό και μάλιστα, έχουμε πρεσβευτές της φύσης και του Θεού στη Βουλή, πράγμα το οποίο θεωρούμε αδύνατον να συμβαίνει. Δεν θα μπορούσε να είναι κανείς πρεσβευτής του Θεού. Ο Θεός δεν αλλάζει. Αλλάζει, όμως, η αντίληψή μας και η γνώση μας η ίδια. Άρα η οπτική του Θεού δε μπορεί να μένει ίδια. Οφείλει να ερευνάται.

Μιλάμε όλοι για την πυρηνική οικογένεια. Η πυρηνική οικογένεια είναι η αποκλειστική φροντίδα του παιδιού από τον μπαμπά και τη μαμά, οι οποίοι είναι κλεισμένοι σε ένα διαμέρισμα και είναι απόρροια των τελευταίων 30-40 χρόνων. Παλιότερα, το μοντέλο της οικογένειας ήταν η εκτεταμένη οικογένεια. Όλη η κοινότητα ήταν υπεύθυνη για το παιδί. Υπήρχε η τροφός, δηλαδή μια γυναίκα με περίσσιο γάλα, που έτρεφε από το στήθος της τα υπόλοιπα παιδιά. Άρα, λοιπόν, ήταν ευθύνη όλων το να μεγαλώσει το παιδί. Δε νομίζω να υπήρξαν πληγές στα βρέφη, επειδή τρεφόντουσαν από μια άλλη γυναίκα και όχι από τη μητέρα τους. Εκτεταμένη, λοιπόν, οικογένεια, πολύ πιο φυσικός τρόπος να μεγαλώνει ένα παιδί και πολύ πιο ενδιαφέρον τρόπος και κοντά στη φύση.

Τα χρηστά ήθη, λοιπόν, είναι μια έννοια ευμετάβλητη. Πρόκειται για τη μέση αντιληπτικότητα του κοινού νου, το κατά πόσο ο κοινός νους εκπλήσσεται, αιφνιδιάζεται, σοκάρεται, από μια ασυνήθιστη ιδέα ή μια καινούργια κατάσταση. Στη συγκεκριμένη περίπτωση, δεν έχουμε την εισαγωγή μιας καινούργιας κατάστασης ή ιδέας. Η ύπαρξη των ομοφυλόφιλων συνανθρώπων μας, μας είναι απόλυτα γνωστή. Δεν υπάρχει κανείς που να μην γνωρίζει την ύπαρξή τους. Κανείς που να μη γνωρίζει τη δυνατή τους επιθυμία να ζήσουν μια ζωή με προοπτικές και δυνατότητες. Να μπορούν να κάνουν όνειρα, να επιλέγουν συντρόφους, να μπορεί το περιβάλλον τους να χαρεί με τη χαρά τους.

Δεν μπορούμε να τους έχουμε στο περιθώριο της κοινωνίας, όπως κάναμε τόσα χρόνια. Το να προσποιούμαστε ότι δεν υπάρχουν είναι απόλυτα υποκριτικό. Το να αποφασίζουμε ότι είναι αμαρτωλοί είναι ύβρις. Ποιος δεν είναι αμαρτωλός. Ποιος θα κρίνει ποιανού η αμαρτία είναι μεγαλύτερη. Και εν τέλει, τι δουλειά έχει αυτή η οπτική, την ώρα που μιλάμε για ανθρώπινα δικαιώματα. Ποιος θα αποφασίσει, αν και ποιος, είναι ψυχικά υγιής, για να γίνει γονιός. Ένας οδηγός αγώνων είναι ψυχικά υγιής, ένας καλλιτέχνης, ένας πολιτικός, μια γυναίκα; Είναι ψυχικά υγιείς επειδή είναι ετερόφυλοι, αποκλειστικά και μόνο;

Όλα τους υποθετικά ερωτήματα και μονοδιάστατα. Ερωτήματα που για να απαντηθούν θέλουν και άλλες πληροφορίες και άλλες παραμέτρους. Όλα αυτά που φτιάχνουν μια σύνθετη προσωπικότητα, μοναδική στον κόσμο. Προσωπικότητα που δεν μπορεί να μπει κάτω από μια λέξη, ούτε κάτω από ολόκληρο κείμενο, που να περιγράψει επαρκώς έναν άνθρωπο. Μόνο εκ του αποτελέσματος βγαίνει ένα συμπέρασμα και αυτό μετά φόβου. Αυτό ισχύει για όλους μας.

Τι είναι αυτό που έχει σημασία λοιπόν; Καλούμαστε να νομοθετήσουμε βάση κάποιας υποτιθέμενης αντικειμενικής αξίας ή βάση του δικαίου, που ισχύει για όλους; Εύχομαι για το καλό όλων μας να διαλέξουμε το δίκαιο. Συνήθως, δεν προηγούνται σε τόλμη οι νόμοι και οι θεσμοί. Πρώτα μεγάλο μέρος της κοινωνίας ωριμάζει και απαιτεί και στη συνέχεια, έρχεται ο νομοθέτης. Και στη συγκεκριμένη περίπτωση, είμαστε για άλλη μια φορά άτολμοι. Πραγματικά, είχαμε κάνει σθεναρά βήματα στο παρελθόν. Είχαμε ένα από τα προοδευτικότερα, ίσως, οικογενειακά δίκαια στη Ευρώπη. Ισότητα μεταξύ τέκνων γεννημένων σε γάμο ή μη, πρωτοπόροι στη ρύθμιση της υποβοηθούμενης αναπαραγωγής από το 2002, κάτι που παίρνει πολύ συζήτηση και πρέπει να το δούμε με μια άλλη οπτική, λόγω του τράφικινγκ της παρένθετης μητρότητας. Νομική αναγνώριση της ταυτότητας φύλου, χωρίς προαπαιτούμενη χειρουργική επέμβαση, από το νόμο 4491/2017.

Παρ’ όλη την καλή νομοθέτηση, συνάδελφοι του ΣΥΡΙΖΑ, τη διαδικασία την αφήσατε ανελλιπή, δικαστικά, με συνέπεια προβλήματα παραβίασης της ιδιωτικής ζωής και παραβίασης της απόφασης 2048/2015 της Κοινοβουλευτικής Ολομέλειας της Ευρώπης, σύμφωνα με την οποία η διαδικασία οφείλει να είναι γρήγορη και διαφανής, χωρίς διακρίσεις. Αλλά ακόμα οι συνάνθρωποί μας παιδεύονται άσχημα με δικαστήρια.

Κανένας, λοιπόν, από αυτούς τους νόμους, δεν προκάλεσε κοινωνικές αντιδράσεις. Τώρα, όμως, προφανώς, καθοδηγούμενη η ελληνική κοινωνία, εγείρεται και σε συνδυασμό με την ατολμία του νομοθέτη, νομιμοποιούνται κρισιολογίες, όχι μόνο ηθικά καταδικαστέες, αλλά, κατ’ ουσία, εναντίον όλου του ευρωπαϊκού κεκτημένου.

Η παρένθετη μητέρα δεν προβλέπεται για το μοναχικό άνδρα, άρα και κατ’ επέκταση, για το ομόφυλο ζεύγος. Υπάρχει μια τέτοιου είδους λογική, η οποία δεν έχει καμία υπόσταση. Και με αυτούς τους ατυχείς παραλληλισμούς και τα συμπερασματικά άλματα, αποφεύγουμε να λύσουμε μια και καλή το πρόβλημα, αναγνωρίζοντας, δηλαδή, το μοντέλο της ομόφυλης οικογένειας, αλλά ναι μεν, αλλά, για να έχουμε και άλλα προβλήματα να λύσουμε στο μέλλον, όταν, δήθεν, η ελληνική κοινωνία θα είναι έτοιμη.

Στην πραγματικότητα, αυτή η βήμα – βήμα προσέγγιση, έχει να κάνει με τις εκτεταμένες τροποποιήσεις που θα έπρεπε να γίνουν στο Ελληνικό Δίκαιο της Συγγένειας. Κάτι, που, όμως, που δεν έχει επείγοντα χαρακτήρα, όπως είχε η αναγνώριση του Συμφώνου Συμβίωσης, λόγω της καταδίκης της Ελλάδας από το ΕΔΔΑ.

Το σίγουρο είναι, πως αυτές οι οικογένειες υπάρχουν και λειτουργούν χρόνια τώρα, εκ των πραγμάτων και λειτουργούν κανονικά. Ακόμα και η Εκκλησία έχει δεχθεί το μυστήριο της βάπτισης να τελείται από πρόσωπα που έχουν συνάψει Σύμφωνο Συμβίωσης, μη διακρίνοντας και πρόσωπα του ιδίου φύλου. Εκεί τί γίνεται; Δεν υπάρχει κίνδυνος για το παιδί;

Η είδηση αυτή δεν προκάλεσε σημαντική αντίδραση, ούτε για τη συνταγματικότητά της, ούτε για το συμφέρον του παιδιού. Και συνεχίζουμε με το κρύψιμο πίσω από το δάχτυλο, όταν επιτρέπουμε να έχει ένα παιδί δύο νομικούς γονείς του ιδίου φύλου και όταν ένας από αυτούς προβεί σε διόρθωση του καταχωρημένου φύλου του με το νόμο του 2017, το οποίο κρατάει τα δικαιώματά του και τις υποχρεώσεις του από τη γονική μέριμνα, αλλά δεν του επιτρέπεται να διορθώσει το προηγούμενό του όνομα στη ληξιαρχική πράξη του παιδιού, αφήνοντας να εμφανίζεται ως γονέας, ένα πρόσωπο που δεν υπάρχει πια.

Η επίκληση των χρηστών ηθών, δεν μπορεί να δικαιολογεί την παραβίαση ατομικών δικαιωμάτων που αποτελούν τον ακρογωνιαίο λίθο και της ελληνικής συνταγματικής τάξης, όπως το δικαίωμα του αυτοπροσδιορισμού και της ελεύθερης ανάπτυξης της προσωπικότητας. Σε έρευνα για τις διακρίσεις που έγινε στο ευρωβαρόμετρο το 2015, καταγράφηκε η αποδοχή των ομόφυλων ζευγαριών από την ελληνική κοινή γνώμη.

Ας προχωρήσουμε, λοιπόν, στο άρθρο 15, σε μεταβολή ληξιαρχικών πράξεων των διεμφυλικών γονέων, σε τροποποίηση των ταξινομητικών καταλόγων ψυχικών διαταραχών. Σύμφωνα με τον Παγκόσμιο Οργανισμό Υγείας, δεν αποτελεί ψυχολογική διαταραχή.

Επίσης, κλείνοντας, θα ήθελα να μιλήσω με ένα απόσπασμα μέσα από την Αγία Γραφή, από το κατά Μάρκον Ευαγγέλιο. Ξέρετε όλοι την περίπτωση του Χριστού που ερωτήθηκε για μια γυναίκα που είχε πεθάνει ο άντρας της και παντρευόταν, σύμφωνα με το νόμο, γιατί το πρώτο μέλημα, ήταν να βγει κάποιο παιδί μέσα από αυτόν τον γάμο. Λοιπόν, υπήρχαν εξαιρέσεις και ανοχές ακόμα και τότε και επιτρεπόταν να παντρευτεί τον δεύτερο αδελφό, αν πέθαινε και αυτός πριν τεκνοποιήσει, θα έπρεπε να παντρευτεί τον τρίτο αδελφό, τον τέταρτο αδελφό, εφτά αδέλφια. Και αν πέθαινε λοιπόν και αυτή η γυναίκα, χωρίς να τεκνοποιήσει τελικά, και πήγαινε, λέει, στον ουρανό, ερωτήθηκε ο Χριστός: «Κύριε, ποιανού είναι αυτή η γυναίκα, τελικά;» Και τι απάντησε ο Χριστός, που έχει πάρα πολύ ενδιαφέρον. «Δεν σκέπτεσθε πόσο πλανάστε δι’ αυτό και τούτο διότι δεν γνωρίζετε ούτε τη διδασκαλία των Γραφών, ούτε τη δύναμη του Θεού. Διότι όταν αναστηθούν οι άνθρωποι εκ νεκρών, ούτε νυμφεύονται οι άνδρες, ούτε υπανδρεύονται οι γυναίκες, αλλά ζουν όπως οι άγγελοι του Θεού». Λοιπόν, δεν υπάρχει άρρεν και θήλυ στο πνεύμα του ανθρώπου, κυρίες και κύριοι, Είμαστε ένα και όλοι έχουμε τα ίδια δικαιώματα. Ευχαριστούμε πάρα πολύ.

Στο σημείο αυτό γίνεται η β΄ ανάγνωση των καταλόγων των μελών των Επιτροπών. Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Κατσώτης Χρήστος, Μανωλάκου Διαμάντω, Παφίλης Αθανάσιος, Συντυχάκης Εμμανουήλ, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Αχτσιόγλου Ευτυχία, Δημητριάδης Πέτρος, Κόντης Ιωάννης, Αποστολάκης Γεώργιος και Κωνσταντοπούλου Ζωή.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Κέλλας Χρήστος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Βλαχάκος Νικόλαος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Μεταξάς Βασίλειος, Δελής Ιωάννης, Λαμπρούλης Γεώργιος, Κτενά Αφροδίτη, Αθανασίου Μαρία, Γραμμένος Βασίλειος, Αναγνωστοπούλου Αθανασία (Σία), Φωτίου Θεανώ, Κουρουπάκη Ασπασία, Παπαδόπουλος Νικόλαος, Κεφαλά Γεωργία (Τζώρτζια) και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ. Καββαδάς Αθανάσιος, Βασιλειάδης Βασίλειος (Λάκης), Καλαφάτης Σταύρος, Δεληκάρη Αγγελική, Ευθυμίου Άννα, Κατσαφάδος Κωνσταντίνος, Κεφαλογιάννης Κωνσταντίνος, Κουλκουδίνας Σπυρίδων, Κυριάκης Σπυρίδων, Κτιστάκης Ελευθέριος, Παπάς Θεοφάνης (Φάνης), Σταμάτης Γεώργιος, Καπετάνος Χρήστος, Δερμεντζόπουλος Χρήστος, Κασιμάτη Νίνα, Αχμέτ Ιχλάν, Δάγκα Παρασκευή (Βιβή) και Διγενή Ασημίνα (Σεμίνα).

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ, κύριε Πρόεδρε.

Η παρουσία μου και σήμερα εδώ, έχει σκοπό να υπογραμμίσει αυτό που οι Βουλευτές της «Πλεύσης Ελευθερίας» με όλη τους τη δύναμη, όλες αυτές τις ημέρες, υπογραμμίζουν, ότι δηλαδή, εμείς στηρίζουμε και θα στηρίζουμε κάθε νομοθετική πρωτοβουλία και κάθε πολιτική πρωτοβουλία που μας πάει ένα βήμα πιο κοντά στην ισότητα όλων των ανθρώπων.

Όλοι οι άνθρωποι, ίσα δικαιώματα. Ίσα δικαιώματα για όλους τους ανθρώπους. Αυτό, είναι η Αρχή και η θεμέλιος βάση, στη συζήτηση που κάνουμε ή τουλάχιστον θα έπρεπε να είναι.

Σε όλη αυτή την περίοδο, ακούστηκε πολύ έντονη ρητορική μίσους, ακόμη και από πλευρές που κηρύσσουν την αγάπη. Ακούστηκε πολύ έντονη ρητορική μισανθρωπισμού, ακόμη και από πλευρές και πηγές, που είναι ταγμένες να στηρίζουν τον άνθρωπο. Ακούστηκαν πολλά και διαδόθηκαν, πολλά.

Εμείς, σε αυτή την τελευταία συνεδρίαση των Επιτροπών και εγώ, προσωπικά ως, νομίζω η μοναδική επικεφαλής Κοινοβουλευτικής Ομάδας που βρέθηκα εδώ σε όλες τις συνεδριάσεις, θέλουμε να πιέσουμε αυτή τη στιγμή την Κυβέρνηση, να κάνει βήματα πιο θαρραλέα και πιο καθαρά. Δεν χρειάζονταν, όλες αυτές οι διαβεβαιώσεις από πλευράς της Εισηγήτριας της Πλειοψηφίας, για το τι δεν έχει το νομοσχέδιο.

Προς ποιόν οι διαβεβαιώσεις αυτές και που κατατείνουν;

Που αποσκοπούν;

Δεν έχει, λέει, το ένα, δεν έχει το άλλο και;

Σημασία έχει, εάν ξεκινάμε από την ίδια αφετηρία, εάν πιστεύουμε πραγματικά ότι είμαστε όλοι ίσοι και αν το πιστεύουμε πραγματικά, πρέπει να το τιμάμε αυτό.

Άκουσα από διαφορετικές πλευρές να λέγετε, ότι τα θέματα που τίθενται με το νομοσχέδιο, λύνονται λέει, με το Σύμφωνο Συμβίωσης. Γιατί αν θέλουν κάποιοι άνθρωποι να ενωθούν, μπορούν, λέει, να κάνουν, Σύμφωνο Συμβίωσης.

Ποιος το αποφασίζει αυτό;

Ποιος βάζει τον εαυτό του, στη θέση, εκείνου και εκείνης, που αποφασίζει για τους άλλους, ότι μπορούν να κάνουν μία μόνο επιλογή και όχι άλλη;

Ποιοι είναι αυτοί που πιστεύουν ότι είναι ανώτεροι από τους άλλους και μπορούν να τους υπαγορεύουν, τις καλύτερες λύσεις που είναι ανεκτές για την κοινωνία;

Η αποστομωτική απάντηση σε όλα τα θέματα που έχουν τεθεί στο δημόσιο διάλογο, τέθηκε και δόθηκε από τους φορείς, από τους ανθρώπους με οικογένειες, από τους ανθρώπους με οικογένειες που μεγαλώνουν τα παιδία τους στο εξωτερικό, διότι δεν βρίσκουν την δέουσα αναγνώριση στο νομοθετικό πλαίσιο της χώρας μας. Επίσης, από τους ανθρώπους που μεγαλώνουν τα παιδιά τους στο εσωτερικό και έρχονται σε καθημερινή δοκιμασία και αναμέτρηση με την πραγματικότητα, του τι σημαίνει να είσαι γονιός ή παιδί, σε ένα Εκπαιδευτικό Σύστημα που δεν αναγνωρίζει άλλο τύπο οικογένειας και δεν επιτρέπει σε ένα παιδί, να δει τον εαυτό του και την οικογένεια του, στο στερεότυπο το οποίο εκπαιδευτικά αναπαράγεται.

Η δική μας θέση και τοποθέτηση, είναι ξεκάθαρη. Όποια και αν είναι η ερώτηση, ο άνθρωπος είναι η απάντηση και όποια και αν είναι η πρόκληση, η αγάπη είναι η απάντηση.

Καλώ και καλούμε το κυβερνών κόμμα, κύριε Υπουργέ, που παίρνετε την ευθύνη αυτής της πρωτοβουλίας, να μην κάνει πισωγυρίσματα ούτε να ενδώσει σε μία εκβιαζόμενη διγλωσσία. Να μην θελήσει να δώσει άλλες διαβεβαιώσεις και διαπιστευτήρια ότι αναγνωρίζει δικαιώματα, αλλά όχι και τόσο πολλά. Να αναγνωρίσει θαρραλέα, όπως οφείλει σε ένα κράτος δικαίου, τα δικαιώματα σε όλους τους ανθρώπους και σε όλα τα παιδιά και να κινηθεί, με βάση αυτό που είπαν οι εκπρόσωποι του κόσμου της Ψυχολογίας, της Παιδοψυχολογίας, της Ψυχιατρικής και της Παιδοψυχιατρικής, ότι δηλαδή η παραμονή ενός παιδιού σε ένα ίδρυμα όσο καλό και αν είναι αυτό είναι από μόνη της κακοποίηση. Ένα παιδί βρίσκεται στην καλύτερη συνθήκη όταν βρίσκεται σε μία οικογένεια που το αγαπά, που έχει σταθερούς δεσμούς αγάπης και έγνοιας τόσο προς το παιδί όσο και μεταξύ των γονέων.

Υπάρχουν υπέροχες μονογονεϊκές οικογένειες ετερόφυλων ανθρώπων, μονογονεϊκές οικογένειες ανδρών ή γυναικών που μεγαλώνουν μόνοι τα παιδιά τους. Υπάρχουν άνθρωποι που έχουν υιοθετήσει παιδιά και τους δίνουν άπλετη αγάπη, αμέριστη υποστήριξη, αγωγή και κάθε εχέγγυο για τη ζωή τους. Υπάρχουν ετερόφυλα ζευγάρια που μεγαλώνουν τα παιδιά τους δίνοντάς τους ό τι μπορούν από το περίσσευμα ή από το έλλειμμα των δυνάμεών τους. Υπάρχουν ομόφυλα ζευγάρια που μεγαλώνουν θαυμάσια τα παιδιά τους και υπάρχουν σε όλο το φάσμα αυτό φυσικά και ακατάλληλοι γονείς, για τους οποίους η πολιτεία θα έπρεπε να κάνει περισσότερα. Υπάρχουν παιδιά απροστάτευτα, για τα οποία η πολιτεία και η δικαιοσύνη δεν έχουν κάνει αυτά που αναλογούν. Είναι, λοιπόν, κρίσιμο με αυτές τις διαπιστώσεις να ταχθούμε ομόθυμα και ομόφωνα υπέρ της αναγνώρισης δικαιωμάτων σε όλες και όλους. Υπέρ της εξάλειψης των διακρίσεων για λόγους φύλου, φυλής, εθνότητας, καταγωγής, χρώματος, θρησκείας, σεξουαλικού προσανατολισμού, ταυτότητας φύλου, ασθένειας, αναπηρίας. Να δώσουμε ένα τέλος στις διακρίσεις, να δούμε τους συνανθρώπους μας με την ανθρώπινη υπόστασή τους και να φτιάξουμε μια καλύτερη κοινωνία.

Η «Πλεύση Ελευθερίας» αυτό είναι που υπηρετεί. Η θετική μας ψήφος στο νομοσχέδιο αυτό υπογραμμίζει. Οι προτάσεις που καταθέσαμε ήδη και θα καταθέσουμε και εγγράφως ενόψει της μεθαυριανής Ολομέλειας εκεί κατατείνουν, στο να βελτιωθεί ακόμη περισσότερο η αναγνώριση της ισότητας. Η πρόσκλησή μας προς την Κυβέρνηση είναι να μην αμφιταλαντεύεται, να μην τρεκλίζει ο λόγος της στο τι είναι αυτό που αναγνωρίζεται, να μην ενδίδει στην πρόσκληση διαβεβαιώσεων ότι δεν κάνει αυτά που κάποιοι δεν θέλουν, αλλά θαρραλέα να δώσει το παράδειγμα και το υπόδειγμα, γιατί, όλη αυτή την περίοδο, πολλοί ρωτούν: «Μα, είναι το πρώτο θέμα της ελληνικής κοινωνίας αυτό που κατακλύζει τον δημόσιο λόγο;»

Μπορεί να μην είναι το πρώτο θέμα αλλά ξέρετε κάτι; Τα ανθρώπινα δικαιώματα, οι ανισότητες, οι διακρίσεις ποτέ δεν ήταν το πρώτο θέμα στη δημόσια συζήτηση και τα ανθρώπινα δικαιώματα, η ισότητα δεν κατακτήθηκαν με ομοθυμία. Τα ανθρώπινα δικαιώματα δεν κατακτήθηκαν από πλειοψηφίες που ομόθυμα τα αναγνώριζαν.

Κατακτήθηκαν από ανθρώπους που αγωνίσθηκαν για να γίνουν ορατοί και από ανθρώπους που πολλές φορές θυσιάστηκαν για να μπορούν άλλοι να απολαμβάνουν αυτά που σήμερα θεωρούμε δεδομένα.

Οι γυναίκες διαχρονικά, κατέκτησαν δικαιώματα και ισότητα με αιματηρούς αγώνες. Υπάρχουν, γυναικεία κινήματα που τίθενται «αναφανδόν υπέρ» αυτών των ρυθμίσεων, που τώρα έρχονται, δεν τα ακούσαμε, διότι δεν προσκλήθηκαν στην ακρόαση των φορέων. Είναι όμως σημαντικό στην αναγνώριση των δικαιωμάτων να προχωράμε, γνωρίζοντας ότι είναι πάντα ζωτικό να υπερασπίζεσαι τα δικαιώματα ακόμη και όταν δεν θίγονται τα δικά σου, να υπερασπίζεσαι την ισότητα ακόμη και αν δεν υφίστασαι διακρίσεις, γιατί τελικά, η ποιότητα του κράτους δικαίου και ο πολιτισμός μιας κοινωνίας δεν κρίνεται από τα συμφέροντα, κρίνεται από τις αξίες.

Σας ευχαριστώ, πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):**Ευχαριστώ, την Πρόεδρο της «ΠΛΕΥΣΗΣ ΕΛΕΥΘΕΡΙΑΣ» την κυρία Κωνσταντοπούλου.

Κυρία Αναγνωστοπούλου έχετε ζητήσει τον λόγο, θα τον πάρετε τελευταία, δεν είστε μέλος καμιάς επιτροπής από αυτές. Έχετε ζητήσει αντικατάσταση; Δεν την έχουμε δεν έχει έρθει ακόμη στη γραμματεία της Επιτροπής, γιατί το ρώτησα.

**ΑΘΑΝΑΣΙΑ(ΣΙΑ)ΑΝΑΓΝΩΣΤΟΠΟΥΛΟΥ :***Εκτός μικροφώνου…..*

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):**Ωραία, θα πάρετε αμέσως μετά τον λόγο, κυρία Αναγνωστοπούλου.

Τον λόγο, έχει η κυρία Κατερίνα Νοτοπούλου.

**ΚΑΤΕΡΙΝΑ ΝΟΤΟΠΟΥΛΟΥ:** Κύριε Πρόεδρε, κύριε Υπουργέ, σας άκουσα νωρίτερα, να εγκαλείται το σώμα και να μας καλείτε να επιδείξουμε περισσότερη νηφαλιότητα, την ίδια στιγμή που καταλύεται το κράτος δικαίου, όπως αναφέρεται και στο ευρωπαϊκό κοινοβούλιο. Επιχειρείτε να κάνετε το παρόν νομοσχέδιο στην ουσία «κολυμβήθρα του Σιλωάμ» για τον αυταρχισμό της κυβέρνησής σας. Ταυτόχρονα όμως ωθείται και τους βουλευτές σας στην αποχή.

Κυρίες και κύριοι συνάδελφοι, τις τελευταίες μέρες η συζήτηση γίνεται για την προάσπιση του αυτονόητου, για την ισότητα, την ισονομία κατά τις επιταγές του συντάγματος μας, ως αίτημα ολόκληρης της ελληνικής κοινωνίας. Άλλωστε, οι πολίτες είναι ίσοι ενώπιον του νόμου και έχουν ίσα δικαιώματα και ίσες υποχρεώσεις. Σήμερα, λοιπόν, είμαστε εδώ και συζητούμε για την προάσπιση της κατοχύρωσης των ΛΟΑΤΚΙ δικαιωμάτων σε ολόκληρη τη χώρα. Για τη δημιουργία των κατάλληλων συνθηκών συμπερίληψης και φυσικά άρσης των διακρίσεων και των ρατσιστικών συμπεριφορών. Τα προηγούμενα χρόνια, είναι γνωστό η κυβέρνηση του Αλέξη Τσίπρα, άνοιξε τον δρόμο. Κάναμε μεταρρυθμίσεις, νομοθετικές παρεμβάσεις συμπερίληψης, και επί της ουσίας προστατεύσαμε μια νέα γενιά δικαιωμάτων. Η καθιέρωση του συμφώνου συμβίωσης, η νομική αναγνώριση της ταυτότητας του φύλου, ο νόμος για την αναδοχή, όλα αυτά ήταν καταλυτικές, καίριες παρεμβάσεις, για την ωρίμανση και τον εκσυγχρονισμό της ελληνικής κοινωνίας.

Σήμερα λοιπόν, βρισκόμαστε ένα βήμα πριν από την αναγνώριση του γάμου για όλα τα ζευγάρια ανεξαρτήτως φύλου, όπως είπε η εισηγήτρια μας και πλήθος άλλων συναδέλφων το τόνισαν και όχι απλά των ομόφυλων. Ταυτόχρονα, για την διασφάλιση, όπως τόνισε η εισηγήτρια μας, όλων των δικαιωμάτων που απορρέουν από το γάμο, τα γονεϊκά, τα κληρονομικά, τα προνοιακά. Δυστυχώς, στο νομοσχέδιο που φέρνετε είναι λειψό. Έχει πάρα πολλές ατέλειες. Παρακολουθήσαμε με μεγάλη προσοχή τις προηγούμενες συνεδριάσεις των Επιτροπών, για το παρόν νομοσχέδιο. Φυσικά, υπήρξαν παραληρηματικού χαρακτήρα εξάρσεις, ρητορική μίσους, κακοποιητικός πολιτικός λόγος, που επαναλήφθηκε μέσα στην Αίθουσα του Κοινοβουλίου.

Γνωρίζουμε, όμως όλοι ότι στα ανθρώπινα δικαιώματα, δεν χωρά η αντίθετη άποψη. Είναι επιτέλους ώρα συνάδελφοι, να κατοχυρώσουμε τα δικαιώματα για τις υφιστάμενες οικογένειες των συμπολιτών μας, με παιδιά που μέχρι τώρα ο μη βιολογικός γονέας, είναι αόρατος από τον νόμο. Μπορεί ο οποιοσδήποτε να σκεφτεί τι συμβαίνει στο παιδί του και να μην μπορεί να αντιδράσει;

Αυτή είναι η πραγματικότητα σήμερα.

Δεν θα μπω σε περισσότερες λεπτομέρειες έχουν συζητηθεί εκτενώς. Ήδη, ο ΣΥΡΙΖΑ- -Προοδευτική Συμμαχία, από το 2022, είχε καταθέσει σχετική πρόταση νόμου, για την ισότητα στο γάμο και για όλα τα δικαιώματα που απορρέουν από αυτήν. Μία πρόταση που ήταν πραγματικά προωθημένη που εντάσσεται στον πυρήνα της ευρωπαϊκής πολιτικής, σε αντίθεση με το ατελές νομοσχέδιο της Κυβέρνησης.

Υπάρχουν κενά, υπάρχουν παραλείψεις. Χαιρετίζουμε τη μεταστροφή σας στο ζήτημα της υπερψήφισης των βασικών δικαιωμάτων, που για χρόνια αρνιόσασταν πεισματικά. Όμως, αυτό που επιχειρεί ο Κυριάκος Μητσοτάκης είναι πρωτοφανές, να ωθεί Βουλευτές σε αποχή. Είναι προσβολή προς τη δημοκρατία, είναι προσβολή προς τον κοινοβουλευτικό έργο. Τι άλλαξε και κάνετε οι υπόλοιποι Βουλευτές της Ν.Δ. αυτή τη μεταστροφή; Προφανώς, ενώ το Ευρωπαϊκό Κοινοβούλιο με ψήφισμα-καταδίκη κατέδειξε λίγες μέρες πριν ότι το κράτος δικαίου, τα θεμελιώδη δικαιώματα και η ίδια η δημοκρατία πλήττονται βάναυσα από τις πρακτικές της κυβέρνησης Μητσοτάκη, εσείς χρειάζεστε να δείξετε μια καλή μαρτυρία. Η πραγματικότητα όμως είναι ότι δεν μπορείτε να κρυφτείτε από τις ευθύνες σας για τις μεθοδεύσεις, για παρεμβάσεις σε ανεξάρτητες αρχές, για χειραγώγηση των ΜΜΕ – μας κατατάσσουν στις τελευταίες θέσεις στην Ευρώπη στην ελευθερία του Τύπου - για το έγκλημα των Τεμπών και για τη συγκάλυψη του εγκλήματος των Τεμπών, για τις υποκλοπές και για τις παρακολουθήσεις. Επιτελικότητα στη διαφθορά και την αδιαφάνεια και αυτό είναι το επίτευγμά σας.

Κλείνω επί της ουσίας του νομοσχεδίου. Κάθε αναφορά, κυρίες και κύριοι συνάδελφοι, σε ομόφυλα ζευγάρια ή πρόσωπα του ίδιου φύλου, στην πραγματικότητα αναπαράγει στερεοτυπικές αντιλήψεις, παραβλέποντας δεδομένα που ήδη ο νόμος του 2017, ο ν. 4491, έχει επιλύσει. Άρα, η αντικατάσταση με την έκφραση «πρόσωπα ανεξαρτήτως φύλου» είναι επιτακτική.

Για το ζήτημα της παρένθετης κύησης παρακολουθούμε τη συζήτηση, τη σεβόμαστε, την αξιολογούμε, σε καμία περίπτωση δεν μπορούμε να καταλήξουμε σε μια νομική ρύθμιση που θα οδηγεί σε διακρίσεις και σε πλήρη αντίθεση με το άρθρο 4 του Συντάγματος. Γι’ αυτό και η Εισηγήτρια μας ανέφερε νωρίτερα πως καταθέτουμε τροπολογία που θα ρυθμίσει το ζήτημα της παρένθετης κύησης, θεσπίζοντας όρια προστασίας, έτσι ώστε να λειτουργήσει στην πράξη με όλες εκείνες τις απαραίτητες δικλίδες προστασίας. Θα αναφερθεί και η κυρία Λινού.

Είναι απορίας άξιο για ποιο λόγο ένα ζευγάρι με το δικό σας νόμο μπορεί να αποκτήσει παιδιά στο εξωτερικό με υποβοηθούμενη αναπαραγωγή, μέσω της παρένθετης κύησης, αλλά δεν μπορεί να το κάνει αυτό στην Ελλάδα και είναι επίσης, έντονη αντίφαση, όταν σε έναν νόμο απαγορεύετε πλέον τις διακρίσεις, λόγω ταυτότητας φύλου στον τομέα της κοινωνικής προστασίας, της υγειονομικής περίθαλψης, αλλά ταυτόχρονα παρεμποδίζετε την προσφυγή στις μεθόδους της υποβοηθούμενης ιατρικής αναπαραγωγής.

Επίσης, επιβάλλεται να προβλεφθεί η ρύθμιση των ζητημάτων τέκνων όταν οι γονείς είτε είναι ανάδοχοι είτε φυσικοί είτε θετοί αλλάζουν τη δική τους έμφυλη ταυτότητα, δηλαδή όταν πηγαίνουν στο ληξιαρχείο και επικαιροποιούνται τα στοιχεία τους, θα πρέπει να προβλεφθεί να μην διαταράσσεται η σχέση με το γονέα.

Επιβάλλεται φυσικά και πρόβλεψη διάταξης για την εξίσωση των εγγάμων σε κάθε θέμα ασφάλισης και κοινωνικής μέριμνας. Για παράδειγμα, για τα επιδόματα ενοικίου, για τις συντάξεις χηρείας, για τις κοινές φορολογικές δηλώσεις.

Κλείνοντας, θα μου επιτρέψετε ένα σχόλιο με την επιστημονική μου ιδιότητα ως ψυχολόγος. Όπως κατέθεσαν και οι ακαδημαϊκοί που εκπροσωπούν την ακαδημαϊκή κοινότητα και τον ευρύτερο χώρο της ψυχολογίας και της επιστήμης, είναι προφανές πως δεν νοείται να λέμε πως ο σεξουαλικός προσανατολισμός των ανθρώπων θα πρέπει να οριοθετηθεί για την ασφάλεια και την προστασία των παιδιών και της κοινωνίας. Αυτό που πρέπει να σταματήσουμε, είναι οι διακρίσεις, είναι το στίγμα, είναι ο κοινωνικός αποκλεισμός και το λέω αυτό συγκλονισμένη από όσα είδα να εκτυλίσσονται χθες και στη Θεσσαλονίκη, στα αναχρονιστικά, σκοταδιστικά συλλαλητήρια, να ακούγονται πέρα από κάθε κοινή λογική και φυσικά από την επιστήμη. Να το ξεκαθαρίσουμε: Αυτή τη στιγμή η οικογένεια δεν βάλλεται από το παρόν νομοσχέδιο. Αντίθετα, η ελληνική οικογένεια, οι άνθρωποι σε αυτή τη χώρα, τα παιδιά σε αυτή τη χώρα, βάλλονται από τις πολιτικές Μητσοτάκη που τους έχουν οδηγήσει στην εξαθλίωση. 27% του πληθυσμού ζει κάτω από τα όρια της φτώχειας.

Και κλείνω κύριε Πρόεδρε. Στη χώρα μας, η οποία χώρα μας είναι δεύτερη στην Ευρωζώνη σε παιδική φτώχεια - το 30% των παιδιών πεινάει - για αυτά, πρέπει να μιλήσουμε. Επιτέλους, λοιπόν, να βάλουμε ένα τέλος στις διακρίσεις και το ρατσισμό και να εστιάσουμε στην ενίσχυση της κοινωνικής και της προνοιακής πολιτικής, στη δημιουργία ενός πραγματικά αποτελεσματικού πλέγματος προστασίας, κοινωνικής πολιτικής, των παιδιών και των οικογενειών και να αφήσουμε κατά μέρος όλες τις υποκριτικές εξάρσεις. Σας ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η κυρία Αναγνωστοπούλου από τη «ΝΕΑ ΑΡΙΣΤΕΡΑ».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, παρά το γεγονός ότι έχουν ακουστεί τα πάντα από αυτές τις πλευρές του Κοινοβουλίου που υπερψηφίζουνε, στη βάση αρχών και αξιών, αυτό το νομοσχέδιο, θέλησα να παρέμβω στο τέλος των Επιτροπών - θα παρέμβω, βέβαια, και στην Ολομέλεια - γιατί θεωρώ ότι υπάρχουν κάποιες στιγμές που πρέπει όλοι να έχουμε πει το λόγο μας, να έχει καταγραφεί.

Είμαστε υπέρ, υπερψηφίζουμε το νομοσχέδιο, όπως είπα, για λόγους αρχής και αξιών, γιατί τα δικαιώματα - τα ανθρώπινα δικαιώματα - δεν μπαίνουν σε καμία ζυγαριά. Για την Αριστερά τα δικαιώματα είναι τέτοια, είναι αυτοδύναμα και θα είμαστε πάντα υπέρ. Ό,τι απελευθερώνει, ό,τι χειραφετεί μία κοινωνία προς την κατεύθυνση της συμπερίληψης όλων των πολιτών, αυτό είναι για εμάς Αρχή.

Άκουσα ότι έχει δημιουργηθεί ένα μπλοκ σκοταδιστικό με ρατσιστικό λόγο και αυτά. Θέλω να πω σε όλους και σε όλες μας, να μην εφησυχάζουμε ποτέ. Αυτή η σύγκρουση έχει ιστορικό βάθος τεράστιο. Υπάρχει ένα μπλοκ πολιτισμικού μετασχηματισμού από τον 19ο αιώνα και ένα μπλοκ πολιτισμικού συντηρητισμού. Εάν θεωρήσουμε ότι έχει λήξει αυτή η σύγκρουση, η Ακροδεξιά θα «πάρει κεφάλι», θα θεωρήσουμε ότι τελείωσε και δεν έχει σημασία να βρισκόμαστε πάντα στην «πρώτη γραμμή». Σήμερα είναι ο γάμος ανεξαρτήτως φύλου, η τεκνοθεσία, η παρένθετη μητρότητα, χθες ήταν οι γυναίκες, σήμερα είναι πάλι τα παιδιά των προσφύγων και των μεταναστών, σήμερα - όπως και χθες όπως και πάντα - είναι η καταπίεση των γυναικών από μία πατριαρχική κοινωνία, άρα λοιπόν, αυτή η μάχη είναι διαρκής, τώρα είναι τα ομόφυλα ζευγάρια, πάντα θα είναι όμως κάτι, πάντα, γιατί ο πολιτισμικός συντηρητισμός δεν δέχεται καμία αλλαγή, παρά μόνο αυτό που μπορεί να ελέγξει.

Προσέξτε όμως κάτι, επειδή τα επιχειρήματα ακούστηκαν και από την κυρία Αχτσιόγλου και από την κυρία Φωτίου, αλλά και από την κυρία Ακρίτα, την κυρία Κωνσταντοπούλου και πολύ άλλο κόσμο που άκουγα και από τις Επιτροπές και κυρίως, από τους ίδιους τους φορείς της κοινότητας, που είναι και το πιο ενδιαφέρον. Θα έλεγα, ότι έγινα Αριστερή, γιατί ήμουν πάντα υπέρ των μειονοτήτων, υπέρ των ανθρώπων που καταπιέζονται, με τη μόνη διαφορά - και εδώ απευθύνομαι σε εσάς - ότι σε αυτή τη μάχη για την οποία μίλησα, η Δεξιά - ακόμα και όταν φέρνει ένα τέτοιο νομοσχέδιο - δεν μπορεί να έχει καθαρή θέση, γιατί ποτέ δεν τάχθηκε υπέρ αυτού του πολιτισμικού μετασχηματισμού, παρά μόνο αν αυτό νομιμοποιούσε άλλα πράγματα, άλλες επιδιώξεις εξουσίας, εξ ου και ακούσαμε απολογητικά, τι δεν κάνει το νομοσχέδιο, για να μπορείτε να έχετε όλες τις πλευρές - λίγο ως πολύ - ευχαριστημένους, γιατί θα πω κάτι που θεωρώ πολύ σημαντικό, τουλάχιστον για την Αριστερά. Ο πολιτισμικός μετασχηματισμός πήγαινε πάντα «χέρι-χέρι» με την υλική αλλαγή των συνθηκών, δεν μπορεί να υπάρξει το ένα ξεκομμένο από τα άλλα, δεν μπορεί να υπάρξει χειραφέτηση χωρίς να υπάρχουν και οι υλικές συνθήκες, ο μετασχηματισμός της οικονομίας που δίνει άλλη κατεύθυνση. Τα δικαιώματα σε αυτό το πλαίσιο εντάσσονται και γι’ αυτό θα είμαστε πάντα και υπέρ των δύο.

Σας βλέπω εδώ, κύριε Υπουργέ, και έχω πραγματικά ένα μεγάλο θέμα και το λέω πάρα πολύ ειλικρινά εδώ στην Επιτροπή. Ξέρετε, όταν θέλει κάποιος, μία πολιτική Δύναμη να είναι συμπεριληπτική, να μιλάει για όλους τους ανθρώπους, για τις αρχές και για τις αξίες, πρέπει να είναι για όλους όμως και όχι κατά το δοκούν και όχι χρησιμοποιώντας, όποτε και όπως θέλει, λέξεις οι οποίες «βυθίζουν» αυτή τη χώρα στον μεγαλύτερο πολιτισμικό σκοταδισμό.

Δεν επιτρέπω ως άνθρωπος, ως πολίτης αυτής της χώρας κανέναν υπουργό να μιλάει για ανθέλληνες. Δεν επιτρέπω να μιλάει για εθνικούς προδότες. Και το κάνετε κύριε Υπουργέ. Όταν μιλάτε για δικαιώματα δεν θα χρησιμοποιείτε τέτοιους χαρακτηρισμούς, τουλάχιστον απέναντι στην Αριστερά. Σας το λέω με αυστηρότητα, γιατί έπρεπε να επαναστατούμε όλοι οι πολίτες γιατί είναι διχαστικά, όπως όλα αυτά τα διχαστικά που ζούμε τώρα με αφορμή το νομοσχέδιο. Είναι βαθιά διχαστικά και φτιάχνουν πολιτισμικές κατηγοριοποιήσεις τις οποίες πλήρωσε αυτή η χώρα πάρα πολύ.

Είχε πει ο υπερυπουργός σας, ο κ. Βορίδης, να τελειώνουμε με την Αριστερά με όλους τους θεσμικούς τρόπους, που πρέπει να τελειώσουμε. Αν δεν υπήρχε αυτή η Αριστερά σήμερα εδώ στη Βουλή το νομοσχέδιο αυτό δεν θα πέρναγε, έστω και λειψό, έστω και έτσι, για να το θυμηθείτε. Γιατί αυτή τη μάχη μόνο η Αριστερά μπορεί να την δώσει. Εσείς θα την δώσετε μέχρι εκεί που σας παίρνει, μη μιλήσουμε για παρένθετη μητρότητα, δημιουργείται στο όνομα μίας πραγματικότητας, σε καπιταλισμό ζούμε, εσείς ομνύετε στο όνομά του, τα πάντα εμπορευματοποιούνται. Τα πάντα. Ακόμα και η παιδεία, η ανθρώπινη ζωή, τα πάντα. Αντί, λοιπόν, να δημιουργηθούν ασφαλιστικές δικλείδες εναντίον της εμπορευματοποίησης με πρόσχημα αυτό καταργείτε ένα δικαίωμα. Ή θεσμοθετείτε, θεσπίζετε μία ανισότητα και άλλα πολλά που είπαν οι συνομιλητές και οι συνομιλήτριες αυτού του νομοσχεδίου.

Κλείνω λέγοντας, ότι εμείς υπερψηφίζουμε, γιατί τα δικαιώματα δεν μπαίνουν σε ζυγαριές και σε κομματικούς υπολογισμούς. Χαίρομαι που φέρνετε τώρα αυτό το νομοσχέδιο, ενώ καταψηφίσατε, νομιμοποιώντας το βαθύ πολιτισμικό σκοταδισμό, την αναγνώριση φύλου, το σύμφωνο συμβίωσης και πολλά άλλα. Δεν λέω για τη συμφωνία των Πρεσπών αφήστε τη, εδώ που μιλάμε για δικαιώματα. Ο τρόπος που μιλάτε για πρόσφυγες και μετανάστες, όχι εσείς προσωπικά, πολλοί βουλευτές και βουλεύτριες του κόμματός σας. Για εμάς εδώ δεν παίρνει καμία κανένα νερό για να το χρησιμοποιήσουμε κομματικά για έναν απλό λόγο. Αφορά ανθρώπους. Αφορά ανθρώπους και τα ανθρώπινα δικαιώματα σέβονται ακριβώς την μοναδική υπόσταση του κάθε ανθρώπου. Για αυτό είμαστε εδώ, για αυτό το υπερψηφίσουμε, γνωρίζοντας ένα πράγμα – για αυτά θα μιλήσω στη Βουλή – ότι ο κατακερματισμός των δικαιωμάτων και κατά το δοκούν και εκατοστό εκατοστό μην τυχόν δώσουμε παραπάνω, γιατί θα δυσαρεστήσουμε κάποιους άλλους, δεν είναι ο καλύτερος τρόπος.

Θα ήθελα από το βήμα της Βουλής να καταδικάσω ένα φαινόμενο από θεσμικούς άρχοντες. Άρχοντες οι οποίοι είναι αιρετοί. Διάβαζα τώρα πριν ανέβω ότι ο περιφερειάρχης Βορείου Αιγαίου μίλησε με απαράδεκτο τρόπο για τον Πρόεδρο του ΣΥΡΙΖΑ. Δεν επιτρέπεται. Άλλο τι λέει κάποιος στο καφενείο, που και εκεί είναι λάθος, αλλά θεσμικός, αιρετός άρχοντας να μιλάει με τέτοιους τρόπους, έλεος πια. Η μάχη κρατάει πάρα πολλά χρόνια. Έναν αιώνα και ενάμιση αιώνα, αλλά στον 21ο αιώνα, τουλάχιστον ,κάποια πράγματα να τα έχουμε κατοχυρωμένα. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ**: Κυρίες και κύριοι συνάδελφοι, κύριε Υπουργέ, επιτρέψτε μου, να κάνω κάποιες αναφορές σε όσα ακούστηκαν από τους φορείς. Καταρχήν, θα ήθελα να επισημάνω ότι επιστημονικός διάλογος δεν μπορεί να γίνει όταν υπάρχει προκατάληψη και αυτή τη φορά υπάρχει προκατάληψη υπέρ της θεσμοθέτησης του γάμου των ομοφυλόφιλων ζευγαριών, οπότε αυτό υπονομεύει τη δυνατότητα του επιστημονικού διαλόγου. Αυτή η προκατάληψη έχει πολύ συγκεκριμένο λόγο, την βαθύτατη έχθρα για την παράδοση. Αυτή η έχθρα είναι τόσο έντονη, που φτάνει να νομιμοποιεί αντιφάσεις και παραλογισμούς, να είναι κάποιοι, ταυτόχρονα, με τον φεμινισμό για την γυναικεία χειραφέτηση και την ίδια στιγμή, να υποστηρίζουν άμεσα ή έμμεσα την εμπορευματοποίηση της μήτρας. Αλήθεια, πιστεύετε ότι ένα κράτος που πρόσφατα καταδικάστηκε για παραβίαση του κράτους δικαίου και δεν μπόρεσε να αποτρέψει ούτε δυο τρένα να συγκρουστούν, το ίδιο κράτος, θα έχει εποπτικούς μηχανισμούς, που θα εμποδίσουν την εμπορευματοποίηση της μήτρας, όταν στο άρθρο 11, θα αναγνωρίζονται οι σχέσεις γονεϊκότητας του εξωτερικού και θα ισχύουν και χωρίς περιορισμούς στην Ελλάδα;

Επίσης, για ποιο λόγο δεν υπόκειται σε έρευνα και επαλήθευση η άποψη των αλλοδαπών επιστημονικών φορέων; Για ποιο λόγο δεν παρατίθεται και η αντίθετη επιστημονική άποψη, που υπάρχει και δεν αναδεικνύεται; Η Κωνσταντίνα Μαγκλάρα, γενική γραμματέας της παιδοψυχιατρικής εταιρείας Ελλάδας, είπε τα εξής: «Αυτό το οποίο γνωρίζουμε από την υπάρχουσα βιβλιογραφία, είναι ότι υπάρχουν κάποια επιστημονικά δεδομένα, ωστόσο η βιβλιογραφία δεν είναι εκτενής, δεν έχουν υπάρξει αρκετές μελέτες με υψηλή τεκμηρίωση». Η επιστήμη δεν έχει δώσει το πράσινο φως, παρά τα όσα ψευδώς ισχυρίζονται κάποιοι με αναλύσεις καφενειακού τύπου. Δυστυχώς, όμως, υπάρχει μια προκατάληψη και ένας ψυχικός εκφοβισμός και θα τολμήσω να πω, πως υπάρχει κίνδυνος για στιγματισμό, αν ένας επιστήμονας τολμήσει να υποστηρίξει ευρήματα με αντίθετη επιχειρηματολογία.

Επίσης, θα ήθελα να σταθώ σε κάτι που ομολόγησε η κυρία Έλενα – Όλγα Χρηστίδη, επιστημονική υπεύθυνη του φορέα Orlando LGBT+, που με προβλημάτισε ιδιαίτερα. Τα ΛΟΑΤΚΙ άτομα της ίδιας ηλικίας, εφηβεία και αναδυόμενη ενηλικίωση, σε ποσοστό 41%, το 2023 σκέφτηκαν σοβαρά την αυτοκτονία. Όσον αφορά τα trans άτομα που αντιμετωπίζουν ακόμα ισχυρότερες διακρίσεις, το ποσοστό αυτό ανεβαίνει στο 50%. Αυτή η διαπίστωση δεν πείθει ιδιαίτερα υπέρ της υιοθεσίας από τα ομοφυλόφιλα ζευγάρια.

Τέλος, χαίρομαι που πλέον ανοιχτά ομολογούν οι σχετικοί φορείς ότι σκοπός τους δεν είναι να τακτοποιήσουν τα προβλήματα τους, αλλά να επιβάλουν την άποψή τους στο σύνολο του εκπαιδευτικού μηχανισμού. Συγκεκριμένα, η Στέλλα Μπελιά, πρόεδρος της οργάνωσης «οικογένειες - ουράνιο τόξο», εκπρόσωπος και της αστικής μη κερδοσκοπικής εταιρείας «πολύχρωμο σχολείο», ανέφερε τα εξής: «Ελπίζουμε, ότι θα έχουμε σύντομα και εξειδικευμένες εγκυκλίους προς αυτή την κατεύθυνση και μια σταδιακή προσαρμογή του εκπαιδευτικού μηχανισμού, ώστε να συμπεριλαμβάνει σημαντικά πράγματα, τα οποία δεν θα είναι θετικά μόνο για τα δικά μας παιδιά, θα είναι θετικά για όλα τα παιδιά και για όλη τη σχολική κοινότητα». Είναι προφανές, ότι στόχος των ακτιβιστών είναι να εκπαιδεύσουν με συγκεκριμένο τρόπο όλα τα παιδιά και αυτό πρέπει να γίνει αντιληπτό από όλους όσους νομίζουν ότι αυτό αφορά μόνο λίγες οικογένειες. Πρόκειται για μια μεθόδευση προσηλυτισμού στην νέα woke παραθρησκεία.

Κλείνοντας, θα παρατηρήσω τα εξής. Η ομοφυλοφιλία υπάρχει εδώ και χιλιετίες, πρώτη φορά όμως, γίνεται πολιτισμική ταυτότητα και αυτό, θα φέρει μια αδικαιολόγητη ταραχή στα θεμέλια ενός έθνους, που επιβίωσε μέχρι σήμερα με ιδανικά και αξίες, που είναι ασύμβατα με τον woke δικαιωματισμό.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Να δώσω τον λόγο στον κ. Κωνσταντίνο Μπάρκα από το ΣΥΡΙΖΑ.

**ΚΩΝΣΤΑΝΤΙΝΟΣ ΜΠΑΡΚΑΣ:** Στην εκτεταμένη συζήτηση που έγινε για το υπό συζήτηση νομοσχέδιο που αφορά τον γάμο των ομόφυλων ζευγαριών, ακούστηκαν πολλά και οφείλω να πω, ότι κατά την ακρόαση των φορέων ακούστηκαν πολλές επιστημονικές έρευνες, επιστημονικά δεδομένα. Η πλειοψηφία δηλαδή, όσων μίλησαν και όσοι συμμετείχαν στην Επιτροπή ως φορείς, οι οποίοι, αν θέλετε, έδειξαν ότι το εν λόγω νομοσχέδιο κινείται προς τη σωστή επιστημονικά πλευρά, αφήνοντας στην άκρη διάφορα «διαμάντια», τα οποία ακούστηκαν στην Επιτροπή, από μερίδα εισηγητών κομμάτων που ανήκουν στην πιο δεξιά λογική, πιο συντηρητική λογική και κομμάτων που κινούνται στην Αριστερά. Υπήρχε δηλαδή, μια ενιαία κίνηση, οι οποίοι δεν έχουν καμία εικόνα για το τι λένε οι φορείς, δεν τους ενδιαφέρει δηλαδή, τι λένε οι φορείς, οι επιστημονικοί φορείς, οι οποίοι καλέστηκαν εδώ πέρα. Έχουν μια δική τους άποψη, την οποία λένε, εκφράζουν, προφανώς είναι δικαίωμά τους, αλλά καλό θα ήταν να παίρνουμε και υπόψιν μας όσα οι φορείς λένε και θα ήθελα, πραγματικά, θα ήθελα, αυτό που η κυρία Συρεγγέλα, η Εισηγήτρια της Πλειοψηφίας της Κ.Ο. της Νέας Δημοκρατίας, είπε ότι «Είναι σύσσωμη η Κ.Ο. της Νέας Δημοκρατίας, εδώ πέρα και σύσσωμη στηρίζει το υπό συζήτηση νομοσχέδιο».

**ΜΑΡΙΑ ΣΥΡΕΓΓΕΛΑ (Εισηγήτρια της Πλειοψηφίας): *(Ομιλεί εκτός μικροφώνου)***

**ΚΩΝΣΤΑΝΤΙΝΟΣ ΜΠΑΡΚΑΣ:** Μπορεί εγώ να κάνω λάθος. Ζητώ συγνώμη λοιπόν, που παραφράζω αυτά που είπατε. Δεν θέλω να συμβεί αυτό. Δεν θέλω να συμβεί αυτό και μακάρι να υπήρχε η στήριξη όλης της Κοινοβουλευτικής Ομάδας της Νέας Δημοκρατίας, στο εν λόγω νομοσχέδιο, γιατί αφορά δικαιώματα ανθρώπων, οι οποίοι βρίσκονται στη σκιά της κοινωνίας αυτό το χρονικό διάστημα.

Εγώ και στην πρώτη Επιτροπή, σας συνεχάρην που πήρατε το θάρρος να είστε η Εισηγήτρια του νομοσχεδίου αυτού και θα ήθελα πραγματικά, η Κοινοβουλευτική Ομάδα της Νέας Δημοκρατίας να μην έχει αυτές τις φυγόκεντρες δυνάμεις αποχής/εξόδου, από την Ολομέλεια ή τέλος πάντων, να μην βρίσκεται σε μία άτακτη υποχώρηση και να ψηφίζεται το νομοσχέδιο από την Πλειοψηφία και από την Αντιπολίτευση, αυτή που θέλει να το υπερψηφίσει, πράγμα που δεν συμβαίνει, όμως, κύριε Υπουργέ και επιτρέψτε μου να πω, να αναφερθώ σε εσάς.

Εγώ, ξέρετε, δεν μπορώ να σας χαρακτηρίσω «Μουσαφίρη», όπως σας είπε ο κ. Κακλαμάνης, στη Νέα Δημοκρατία. Είστε ένας άνθρωπος, ο οποίος είστε στη Νέα Δημοκρατία.

Ο κ. Κακλαμάνης, ο Αντιπρόεδρος της Βουλής σας χαρακτήρισε ως «Μουσαφίρη».

Αλλά θα πω ότι θέλετε, οι τόνοι να πέσουν και να υπάρχει μεγαλύτερη συναίνεση στο νομοσχέδιο αυτό. Συγχαρητήρια.

Όταν όμως, χαρακτηρίζετε ανθέλληνες Έλληνες βουλευτές ή ένα κόμμα, το οποίο εν τοιαύτη περιπτώσει ψηφίζει το νομοσχέδιό σας και με τις ψήφους τις δικές μας θα περάσει. Γιατί, αν περιμένατε, από τους βουλευτές της Νέας Δημοκρατίας, δεν θα τυγχάνατε και πολύ μεγάλη επιτυχία.

Θεωρείτε ότι υπάρχει η συναίνεση αυτή; Δηλαδή, όταν εμένα με χαρακτηρίζετε ανθέλληνα και ότι δεν υπερασπίζομαι το Σύνταγμα της χώρας, θεωρείτε ότι αυτή η συναίνεση μπορεί να υπάρξει, μπορεί να συνεχιστεί; Αλήθεια;

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Εσείς είσαστε Αντιπολίτευση.

**ΚΩΝΣΤΑΝΤΙΝΟΣ ΜΠΑΡΚΑΣ:** Εσείς είστε με αυτούς που θα φύγουν ή με αυτούς που θα ψηφίσουν;

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: *(Ομιλεί εκτός μικροφώνου)***

**ΚΩΝΣΤΑΝΤΙΝΟΣ ΜΠΑΡΚΑΣ:** Βεβαίως, ελέγχουμε την Κυβέρνηση.

Θεωρείτε, ήταν πατριωτική η στάση σας αυτή;

Μάλιστα, για ένα ψήφισμα της Ολομέλειας του Ευρωπαϊκού Κοινοβουλίου που αφορούσαν ζητήματα δημοκρατίας στη χώρα μας, ελευθεριών και δεν ψηφίστηκε από τον ΣΥΡΙΖΑ αυτό το ψήφισμα, αλλά από την πλειοψηφία του Ευρωπαϊκού Κοινοβουλίου και μάλιστα, από βουλευτές του Ευρωπαϊκού Λαϊκού Κόμματος.

Θεωρείτε, ότι αυτή η συναίνεση είναι «α-λα-καρτ» όποτε θέλετε εσείς θα την χρησιμοποιείτε;

Μπορείτε άνετα να βγαίνετε και να κάνετε τον αυτοφοράκια του κ. Μητσοτάκη και να χαρακτηρίζεται εμάς, ως ανθέλληνες. Είναι λογικό αυτό, το θεωρείτε πάρα πολύ λογικό και εμείς ησύχως να καθόμαστε και να σας ακούμε;

Γιατί έχετε την πλειοψηφία, όπως λέει ο κ. Κονσόλας. Αυτό πρέπει να συμβεί;

Το ψήφισμα του Ευρωπαϊκού Κοινοβουλίου, μιλάει για τη δολοφονία του Καραϊβάζ, μιλάει για τα slapps των δημοσιογράφων έναντι της ενημέρωσης, έλλειψη πλουραλισμού στον Τύπο και στην ιδιοκτησία των Μέσων Μαζικής Ενημέρωσης, αυτά είναι ζητήματα που έχουν να κάνουν με την ελευθερία στην χώρα μας και αυτά πρέπει να συζητηθούν σοβαρά, πάρα πολύ σοβαρά και όχι, να θεωρείτε ότι όσοι ασκούν κριτική σε εσάς είναι ανθέλληνες.

Επιτρέψτε μου να πω, γιατί γράψατε και στην ανάρτησή σας, ότι αυτό το ψήφισμα μπορεί να οδηγήσει και σε περικοπή των κονδυλίων. Στο σημείο όμως 27, του ψηφίσματος αυτού, κ. Υπουργέ, λέει: Ότι ουδεμία περίπτωση τέτοια υπάρχει, ότι θα πρέπει να διασφαλιστεί χρηματοδότηση όλων των προγραμμάτων των, των χρημάτων και των προγραμμάτων που αφορούν Ευρωπαϊκά κονδύλια για τη χώρα μας, δηλαδή, θεωρείτε ότι βοηθά αυτή ή αν θέλετε επιλεκτική πληροφόρηση που γίνεται στον ελληνικό λαό;

Σοβαρά πρέπει να τα κουβεντιάζουμε αυτά τα πράγματα κ. Υπουργέ και ολοκληρώνω με το εξής, θα μιλήσω και στην Ολομέλεια.

Εμείς, θα το ψηφίσουμε το νομοσχέδιο αυτό, θα το στηρίξουμε, γιατί αφορά δικαιώματα και όπως το Σύνταγμα ορίζει, υπερασπιζόμενοι έστω και το δικαίωμα του ενός, έχουμε υποχρέωση να το κάνουμε ως, βουλευτές. Είναι υποχρέωση μας ως, βουλευτές να δίνουμε το παράδειγμα και να διεκδικούμε την καλή πρακτική για τις επόμενες γενιές, για τα παιδιά μας.

Γιατί για εμάς εντάξει, αλλά και στα παιδιά μας πρέπει πραγματικά να μαθαίνουμε, να είναι διδακτικός ο τρόπος με τον οποίο συζητάμε στην Ελληνική Βουλή, για να μπορούν τα νέα παιδιά να βλέπουν το κανάλι της Βουλής, να μαθαίνουν από τις συζητήσεις στην Ολομέλεια και στις Επιτροπές.

Καταθέσαμε και δύο τροπολογίες, δεν ξέρω αν τις είδατε από την Κοινοβουλευτική Ομάδα του ΣΥΡΙΖΑ και ευελπιστούμε να γίνουν κι αυτές δεκτές κ. Υπουργέ, στο κλίμα συναίνεσης που θέλετε να έχει το νομοσχέδιο αυτό και όλα τα υπόλοιπα θα τα πούμε στην Ολομέλεια. Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προέδρος της Επιτροπής):** Ευχαριστώ τον κ. Μπάρκα να δώσω τον λόγο τώρα στον κ. Νικόλαο Παπαδόπουλο από τη «ΝΙΚΗ».

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριε Υπουργέ, αξιότιμες κυρίες και κύριοι συνάδελφοι, το ξέρω καλά, ότι εσείς δεν πρόκειται να πειστείτε με τίποτα.

Στον ελληνικό λαό όμως, απευθυνόμαστε «ου με πείσεις, καν με πείσεις».

Στο παρόν νομοσχέδιο συνοψίζω, έχουν εξαντληθεί τα επιχειρήματα, είναι αντιχριστιανικό, βάλλει ευθέως και συνιστά ύβρη απέναντι στο Τριαδικό Θεό. Είναι αντισυνταγματικό, είναι αντιεπιστημονικό, βάλει στους νόμους της βιολογίας, της ιατρικής, της γενετικής, της οντολογίας των όντων.

Επίσης, είναι άκρως αντεθνικό. Ο γάμος των ομοφυλοφίλων τίποτα πραγματικά δεν έχει να προσφέρει στο Έθνος, στην επίλυση του μεγαλύτερου ίσως, προβλήματος που αντιμετωπίζει η χώρα του δημογραφικού προβλήματος.

Το είχα πει και την προηγούμενη φορά, αγαπητοί μου, η όλη κατάσταση μου θυμίζει την προδοσία της Μακεδονίας, με την αισχρή Συμφωνία των Πρεσπών. Θυμίζει η όλη κατάσταση την προδοσία της χώρας στα μνημόνια. Θυμίζει η όλη κατάσταση το δημοψήφισμα αίσχος του Τσίπρα. Το δημοψήφισμα, όπως ξέρετε, συνιστά μια κορυφαία εκδήλωση της δημοκρατίας μας. Ο ηγέτης, με όλη τη συναίσθηση του ιερού του χρέους απέναντι στο λαό και στην ιστορία της χώρας του, απευθύνεται στον λαό του και του λέει: Λαέ μου, τώρα εσύ θα αποφασίσεις, γιατί εγώ αδυνατώ και χρειάζομαι τη βοήθειά σου. Ο αδούλωτος και υπερήφανος ελληνικός λαός προσέφερε στον Τσίπρα ένα τεραστίων διαστάσεων «Όχι», πάνω από 60%, αρνούμενος, ο λαός, να σφαγιαστεί στον βωμό των μνημονίων. Εσείς οι προοδευτικοί, οι δημοκράτες, επήρατε το περήφανο «Όχι» και το κάνατε δουλικό «Ναι» στα πόδια της αλήστου μνήμης Μέρκελ. Ω της προδοσίας του λαού! Ω της υποκρισίας της προοδευτικότητάς σας! Ο καθηγητής Κασιμάτης αναφωνεί, σας το είπα και την προηγούμενη φορά, Έλληνας ηγέτης, Έλληνας βουλευτής δεν θα έπρεπε να τα υπογράψει αυτά ούτε με το πιστόλι στον κρόταφο. Και πάλι, σήμερα, η Ελλάδα στα «κάγκελα». Και πάλι η Ελλάδα σήμερα, οδυνάται από τον Έβρο μέχρι την Κρήτη. Και πάλι όμως ποδοπατείται το κοινό λαϊκό αίσθημα του Έλληνα ορθόδοξου, του Έλληνα οικογενειάρχη.

Ο λαός χθες έλεγε ένα σύνθημα απάνω στη Θεσσαλονίκη στο Βελλίδειο: Τι Μητσοτάκης, τι Κασσελάκης, τι Ανδρουλάκης; Δεν έχετε καμία διαφορά σε κανένα σοβαρό άξονα της πολιτικής. Είστε ίδιοι. Τρίζουν τα οστά του Κωνσταντίνου Καραμανλή, κύριοι.

Το παρόν νομοσχέδιο εξευτελίζει τα «αγκωνάρια» του γένους μας. Το τρίπτυχο, που μερικοί τρέμουν εδώ όταν το ακούν, της πίστης, της πατρίδας και της οικογένειας.

Ήρθε τώρα βιαστικά και η σειρά της Νέας Δημοκρατίας να πληρώσει το τίμημα και να υποστεί την πανωλεθρία που της αξίζει όπως το ΠΑΣΟΚ και ο ΣΥΡΙΖΑ. Πολλοί Έλληνες πολίτες, όπως κι εγώ, που τόσες φορές ψήφισα Νέα Δημοκρατία, θα σας ζητούσαμε να μας δώσετε την ψήφο μας πίσω αν είναι δυνατόν. Δεν την αξίζατε.

Αποκαλύφθηκε πλέον ότι και η σημερινή Νέα Δημοκρατία είναι μια μεταλλαγμένη Νέα Δημοκρατία. Αυτό το φαινόμενο της μετάλλαξης, όταν συμβαίνει, κύριοι συνάδελφοι, σε ένα κύτταρο, αυτό το λέμε ότι έχει υποστεί εξαλλαγή, κακοήθη εξαλλαγή, που σημαίνει ότι ένα φυσιολογικό κύτταρο μετατρέπεται σε καρκινικό κύτταρο που θα δώσει καρκίνωμα.

Πού είναι οι προκάτοχοι πατριώτες Πρόεδροι της Νέας Δημοκρατίας; Συμφωνούν και αυτοί με τα παντρολογήματα, τα αρραβωνιάσματα, τους γάμους και τα βαφτίσια; Θέλουν κι αυτοί να βλέπουν άνδρες να παριστάνουν τις Ελληνίδες μάνες ή τις νεογέννητες λεχώνες; Μωραίνει Κύριος ον βούλεται απωλέσαι.

Πού είναι ο κ. Κώστας Καραμανλής, ο νεότερος - αφωνότερος των ιχθύων - που διετέλεσε τόσα χρόνια πρωθυπουργός της Ελλάδας; Συμφωνείτε κ. Καραμανλή με τον Μητσοτάκη; Τόσοι Έλληνες σας εμπιστεύτηκαν το τιμόνι της χώρας για τόσα χρόνια. Πού είναι ο κ. Σαμαράς, που αναφέρατε πριν από λίγο; Λόγια, λόγια και μόνο λόγια. Κύριε Σαμαρά, να σας θυμίσω κι ένα τραγουδάκι που λέγαμε τότε. Ζήτω η Ελλάδα, ζήτω η θρησκεία, ζήτω η Νέα Δημοκρατία, λέγαμε.

Σας καλώ να διασώσετε έστω και μία συλλαβή από το παραπάνω. Αλλά χορτάσαμε από λόγια. Κούφια καρύδια, θα σας πω εγώ, «ασκιά γιομάτα αγέρα» που έλεγε και ο Μακρυγιάννης.

Κύριε Αντώνη Σαμαρά, τόσες φορές κάποτε μας κάνατε να ριγήσουμε με την φιλοπατρία σας, τον πατριωτισμό σας, την αγάπη σας για την πατρίδα Ελλάδα και τη Μακεδονία. Είστε και συγγενής με την Πηνελόπη Δέλτα απ’ ό,τι ξέρω, θα τρίζουν σήμερα το αγιασμένα της κόκαλα.

Που είναι οι υπόλοιποι, μεγάλοι και τρανοί, της Νέας Δημοκρατίας, Μεϊμαράκης Ευάγγελος, Βουλγαράκης και άλλοι τόσοι, που κρατούσαν ψηλά στη Νέα Δημοκρατία το λάβαρο του πατριωτισμού, το λάβαρο της πίστης και της πατρίδας και της οικογένειας; Το παρόν νομοσχέδιο χτυπά, όμως, στον πυρήνα της πίστης και της οικογένειας, διαλύοντας την Ελλάδα, την ορθόδοξη πατρίδα. Εδώ έχουμε μαζική παραβίαση του θελήματος του ελληνικού λαού. Ακούστε το αυτό. Τα γούστα και οι σεξουαλικές επιθυμίες, ισχνής μειοψηφίας, βαφτίζονται δικαιώματα και τα δικαιώματα, τα πραγματικά δικαιώματα των ανυπεράσπιστων μικρών παιδιών και βρεφών, που μέχρι τούδε ήταν στην προμετωπίδα του ελληνικού δικαίου και τα υπερασπίζονταν με πάθος οι Έλληνες δικαστές, τα δικαιώματα των παιδιών, σήμερα, γίνονται βορά στα γούστα και στις επιθυμίες διεστραμμένων ελίτ, που έχουν επιβληθεί και επιβάλλουν την πολιτική τους ατζέντα στην άθεη Δύση.

Η χώρα μας, προχθές, κατηγορήθηκε – πολλοί το είπατε - στο Ευρωκοινοβούλιο για σοβαρή παρακμή της δημοκρατίας μας, της ελευθερίας του Τύπου, για το κράτος δικαίου. Επισφραγίστηκε μάλιστα και με το επονείδιστο, ντροπή για τη χώρα μας, ψήφισμα, ράπισμα στον ίδιο τον Πρωθυπουργό. Ψήφισμα με 330 ψήφους, παρακαλώ, στο Ευρωκοινοβούλιο. Τι ντροπή για τη Νέα Δημοκρατία. Τι ντροπή για τον ίδιο τον Πρωθυπουργό. Την υποβάθμιση του κράτους δικαίου, σήμερα, στην Ελλάδα και το ανέχεστε; Την ίδια μέρα, μάλιστα, που έγινε αυτό το δημοψήφισμα στο Ευρωκοινοβούλιο, εμείς εδώ το ζήσαμε στο πετσί μας.

Λέτε για τους φορείς. Πόσους φορείς φέρατε από την αντίθετη άποψη; Δύο γυναίκες μόνο, που ορθοτόμησαν τον λόγο της αληθείας. Το 90% των φορέων που καλέσατε, κύριε Πρόεδρε, ήταν διάφορες συλλογικότητες ΛΟΑΤΚΙ, όπως εκπρόσωποι των διεμφυλικών ατόμων, του Ουράνιου Τόξου, το πολύχρωμο σχολείο Ορλάντο, ως και εκπρόσωπο από τις παρελάσεις gay pride φέρατε. Όλοι αυτοί γνωρίζατε ότι εκπροσωπούν, περίπου, το 10% της ελληνικής κοινωνίας. Το υπόλοιπο 90% τι έγινε; Τι έγινε, κύριε Πρόεδρε. Της σιωπηλής πλειοψηφίας της ελληνικής κοινωνίας, εκπροσωπήθηκε όμως μόνο με δύο γυναίκες, που σας είπα ότι ορθοτόμησαν το λόγο της αληθείας. Αυτή είναι η δημοκρατία και το κράτος δικαίου της «μητσοτακικής» Νέας Δημοκρατίας. Αφήσατε απέξω τεράστιους φορείς της χώρας, όπως η Εκκλησία, η Ένωση Δικαστών, πανεπιστημιακούς δασκάλους και όλους όσους σας είχαμε πει.

Για την Εκκλησία είπατε ότι είναι οι θέσεις της γνωστές, τι να την κάνουμε την Εκκλησία; Μάλιστα, μας κάνετε και μάθημα στην εκκλησία για το τι είναι αμαρτία. Έλεος πια. Ξεχνάτε ότι η ορθόδοξη εκκλησία είναι η ραχοκοκαλιά της χώρας μας; Είπατε, κύριε Πρόεδρε, ότι τις θέσεις της εκκλησίας τις ξέρουμε. Τις θέσεις των εκπροσώπων που φέρατε δεν τις ξέραμε, ήταν άγνωστες; Άλλη γνώμη είχε ο εκπρόσωπος του gay pride; Ήταν άγνωστη για την κοινωνία; Η αλήθεια, όμως, πάντα λάμπει. Η αλήθεια θα λάμψει, η αλήθεια θα μας ελευθερώσει, όπως λέει και ευαγγελιστής της αγάπης ο Ιωάννης. Λέει «γνώσεσθε την αλήθεια και η αλήθεια ελευθερώσει υμάς». Αμήν. Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών):** Κύριε Παπαδόπουλε, ο δημοκρατικός τρόπος λειτουργίας της Επιτροπής λέει ότι το προεδρείο προτείνει και η Επιτροπή αποφασίζει. Η Επιτροπή μας αποφάσισε δημοκρατικά να κληθούν οι φορείς που καλέσαμε και μάλιστα, κλήθηκαν 22 φορείς, κύριε Παπαδόπουλε. Έτσι αποφάσισε η Επιτροπή. Έτσι αποφάσισε δημοκρατικά, κύριε Παπαδόπουλε, η Επιτροπή.

Όσον αφορά, για ποιο λόγο δεν κλήθηκε η Ιερά Σύνοδος, η Ιερά Σύνοδος ήταν η μόνη από τους φορείς που μας απέστειλε προσωπική επιστολή. Άρα, λοιπόν, οι θέσεις της Εκκλησίας εκφράστηκαν με την προσωπική επιστολή και την είχαμε όλοι στα χέρια μας. Η Ιερά Σύνοδος δεν αποκλείστηκε, επαναλαμβάνω, ήταν η μόνη από τους φορείς που μας απέστειλε προσωπική επιστολή. Όλοι οι άλλοι φορείς που καλέσαμε, ήρθαν εδώ για να εκφράσουν τις απόψεις τους, κύριε Παπαδόπουλε.

Δεν είπα, κύριε Παπαδόπουλε, αυτό, ούτε τώρα, ούτε όταν καλέσαμε τους φορείς. Σκοπίμως, όμως, διαστρεβλώνετε τα λεγόμενα και του Προεδρείου και της Επιτροπής, έτσι όπως εκφράστηκε με την ψήφο της.

Τον λόγο έχει ο κ. Ιωάννης Κόντης, από τους Σπαρτιάτες, για τη δική του τοποθέτηση.

**ΙΩΑΝΝΗΣ ΚΟΝΤΗΣ:** Δεν είχα σκοπό να μιλήσω, για να πω την αλήθεια, κύριε Πρόεδρε. Και προχθές το ίδιο, είχα εγγραφεί και δεν μίλησα. Απλά, ακούω κάποια πράγματα και δεν μπορώ να μην τα σχολιάσω.

Ευχαριστώ, κατ’ αρχάς, κύριε Πρόεδρε, κύριε Υπουργέ, κυρίες και κύριοι συνάδελφοι. Συζητάμε τόσες ημέρες για το νομοσχέδιο αυτό και προσπαθούμε, στεκόμενοι σε μία άποψη, να αποδείξουμε ότι είτε δεν εχθρευόμαστε αυτούς τους οποίους περιγράφει το νομοσχέδιο είτε ότι δεν έχουμε πρόβλημα μαζί τους, γιατί κάποιοι θέλουν να μας βάλουν την ταμπέλα, ότι είμαστε ομοφοβικοί, ρατσιστές απάνθρωποι, μισάνθρωποι. Σήμερα, ακούσαμε, μέχρι και ότι είναι χουντικός, όποιος υπερασπίζεται το τρίπτυχο Πατρίδα, Θρησκεία, Οικογένεια. Αυτό είναι πρωτοφανές. Το τρίπτυχο που προασπίζεται το Σύνταγμά μας, που μιλάει για την πατρίδα, το έθνος, τη θρησκεία και την οικογένεια.

Το Σύνταγμά μας είναι χουντικό, δηλαδή. Το αναθεωρηθέν, από 5 συνταγματικές αναθεωρήσεις, είναι χουντικό. Και το άκουσα και από Συνταγματολόγο. Τι άλλο θα ακούσουμε στα πλαίσια του να υπεραμυνθούμε αυτό το νομοσχέδιο; Το οποίο νομοσχέδιο, δεν έχει να κάνει κύριοι, μόνο με το αν είναι ομοφυλόφιλοι αυτοί που θέλουν να υιοθετήσουν ή όχι. Έχει να κάνει με το ότι, αντίκειται στις βασικές αρχές του Συντάγματος.

Κατ’ αρχάς, το έχουν βαφτίσει απέξω, από την Ευρωπαϊκή Ένωση, επίτηδες, με λάθος ορισμό, το έχουν βγάλει same gender, το έχουν βγάλει ότι είναι γάμος μεταξύ ιδίου φύλου. Γιατί δεν λένε ξεκάθαρα, ότι είναι γάμος μεταξύ ομοφυλοφίλων. Γιατί το λένε ομοφύλων; Θα παντρευτώ εγώ, δηλαδή, που είμαι δηλωμένα από τη μία πλευρά, έναν άλλον, ο οποίος είναι πάλι από την ίδια πλευρά; Υπάρχει τέτοια περίπτωση; Ας πούμε ότι είναι γάμος μεταξύ ομοφυλοφίλων, ξεκάθαρα. Αλλιώς θα παντρευτώ κι εγώ ένα φίλο μου και ίσως περνάμε και καλά.

Να πούμε, λοιπόν, ότι το Σύνταγμά μας αρχίζει με τον ορισμό «Εις το όνομα της Αγίας και Ομοουσίου και Αδιαιρέτου Τριάδος». Αυτή είναι η ελληνική θρησκεία μας και από εκεί ξεκινάνε όλα. Και μιλάει για την προστασία, στο άρθρο 21 στην παράγραφο 1, της οικογένειας, ως θεμέλιο της συντήρησης και προαγωγής του έθνους, καθώς και ότι ο γάμος, η μητρότητα και παιδική ηλικία, πρέπει να τελούν υπό την προστασία του κράτους.

Εάν, κύριοι, ήμασταν όλοι ΛΟΑΤΚΙ και παντρευόμασταν μεταξύ μας, η Ελλάδα κάποτε θα σταματούσε να υπάρχει. Πώς γίνεται η αναπαραγωγή; Πώς γεννιούνται τα παιδιά; Από ποιον; Μαζεύουμε σε μπουκάλια, σε ένα τζίνι, το ανοίγουμε και βγάζουμε από εδώ ένα αγόρι, από εκεί ένα κορίτσι; Πάμε να αλλάξουμε όλους τους φυσικούς νόμους;

Παρ’ όλα αυτά, στις ακροάσεις, δεχθήκαμε επίθεση από τους φορείς των ΛΟΑΤΚΙ - εγώ δεν εξέφρασα καμία άποψη – και μας είπαν ομοφοβικούς και ρατσιστές. Οι μόνες ερωτήσεις που έκανα είναι τεχνικές. Δύο δεσμευμένοι άνδρες υιοθετούν ένα παιδί και το παίρνουν - εγώ δεν λέω για παρένθετες γυναίκες ή όχι - από ένα ορφανοτροφείο. Του δίνουν στοργή, όντως - το πιστεύω – φροντίδα. Στον ένα χρόνο ή δύο, βλέπουν ότι είναι μεγάλο το βάρος και δεν μπορούν να το αναθρέψουν. Γιατί, όπως είπα - και κάποιος με κάκισε που χρησιμοποίησα προσωπικό παράδειγμα - εγώ έμεινα χήρος πατέρας με 4 παιδιά, 3 που είχα υιοθετημένα τότε και ένα το δικό μου, 4, 7 χρονών, έως 10. Εγώ ξέρω πώς μεγαλώνουν τα παιδιά, λοιπόν. Οι ΛΟΑΤΚΙ ή όποιος ομόφυλος ή οποιοσδήποτε δεν έχει υιοθετήσει, δεν γνωρίζει. Και ξαφνικά βλέπει ότι δεν μπορεί να το μεγαλώσει. Τι κάνει; Το επιστρέφει πίσω;

Ποια θα είναι η διαδικασία κύριοι που το παιδί αυτό που δεν είχε δικαίωμα επιλογής γιατί ήταν μικρό βρεθεί σε χέρια δύο ανθρώπων που το αγαπούν επαναλαμβάνω, το φροντίζουν αλλά οι δυσκολίες τους κάνουν ή και η καθημερινότητα να μην μπορούν να το αναθρέψουν;

Τι θα γίνει;

Επιστρέφεται στον αποστολέα;

**ΧΡΗΣΤΟΣ ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Στους ετερόφυλους τι γίνεται;

**ΙΩΑΝΝΗΣ ΚΟΝΤΗΣ:** Οι ετερόφυλοι αν έχει γεννηθεί το παιδί από τους ίδιους υπάρχει το μητρικό ένστικτο συνήθως στις μανάδες και το κρατάνε. Το έχουμε δει να συμβαίνει. Στους άνδρες δεν υπάρχει κύριοι μητρικό ένστικτο. Δεν έχει μητρικό ένστικτο ο άνδρας. Δυστυχώς δεν έχει, το έχει η γυναίκα.

Και δεύτερον για να τελειώνω, στην Βραζιλία κάποτε ήταν θεσμός η ύπαρξη παρένθετων μητέρων. Πάρα πολλοί αποκτούσαν παιδιά έτσι.

Ξέρετε πως ονομαζόταν αυτός ο θεσμός;

Mariga ti aluguer, θα πει κοιλιά προς ενοικίαση. Έβαζαν αγγελία Mariga ti aluguer ώσπου καταργήθηκε τελείως σαν απάνθρωπο, σαν εξαθλίωση της γυναίκας.

Ποιοι δίνουν, σήμερα, εντολή σε παρένθετη να πάρουν παιδί και ποια είναι η παρένθετη γυναίκα, η οποία θα δώσει παιδί;

Αυτή η οποία θα έχει μια αποτίμηση και θα πει κύριοι θέλω 10.000 ευρώ. Το άκουσα από μια εκπρόσωπο συλλογικότητας να λέει ότι πρέπει να θεσπιστεί 15.000 το παιδί.

Είναι δυνατόν να συζητάμε τέτοια πράγματα;

Δεν το είπε εδώ, το άκουσα σε ραδιόφωνο κάποτε.

Είναι δυνατόν να συζητάμε να ενοικιάζουν την κοιλιά τους, το κόλπο τους, τη μήτρα τους οι γυναίκες για να κάνουν ένα παιδί για άλλους;

**ΕΛΕΝΑ ΑΚΡΙΤΑ (Εισηγήτρια Μειοψηφίας):** Που το είδατε αυτό;

**ΙΩΑΝΝΗΣ ΚΟΝΤΗΣ:** Θα υπάρξει αυτό, γιατί το έχουμε ακούσει κατά κόρον.

Θα το απαγορεύσετε;

Θα απαγορεύσετε τις παρένθετες μητέρες στο νομοσχέδιο;

**ΕΛΕΝΑ ΑΚΡΙΤΑ (Εισηγήτρια Μειοψηφίας):** Αφού δεν προβλέπεται τι να απαγορεύσουμε;

**ΙΩΑΝΝΗΣ ΚΟΝΤΗΣ:** Να απαγορεύσουμε την δυνατότητα που μπορεί να δοθεί που να υπάρξει.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Κόντη άλλα υποσχεθήκατε στην αρχή της ομιλίας σας.

**ΙΩΑΝΝΗΣ ΚΟΝΤΗΣ:** Κυρία Ακρίτα σας άκουσα, εσείς βαπτίσατε πριν χουντικό όποιον είναι πατριώτης, χριστιανός. Προσέξτε τις εκφράσεις σας γιατί δεν είμαστε και κάποτε σας έκανε και παρατήρηση το Εβραϊκό Συμβούλιο γιατί αποκαλέσατε Ναζί τους αστυνομικούς. Έχετε την συνήθεια να βαπτίζετε. Μην μας βαπτίζετε.

**ΕΛΕΝΑ ΑΚΡΙΤΑ:** Πρώτον, δεν έχω αποκαλέσει ποτέ Ναζί τους αστυνομικούς θα το αναιρέσετε αυτή τη στιγμή.

**ΙΩΑΝΝΗΣ ΚΟΝΤΗΣ:** Σας είχε κάνει παρατήρηση το Παγκόσμιο Εβραϊκό Συμβούλιο;

**ΕΛΕΝΑ ΑΚΡΙΤΑ:** Ναζί τους αστυνομικούς όχι.

**ΙΩΑΝΝΗΣ ΚΟΝΤΗΣ:** Σας έχει κάνει για τη Νέα Σμύρνη;

**ΕΛΕΝΑ ΑΚΡΙΤΑ:** Όχι για τη Νέα Σμύρνη.

**ΙΩΑΝΝΗΣ ΚΟΝΤΗΣ:** Για κάποια άλλη περίπτωση.

**ΕΛΕΝΑ ΑΚΡΙΤΑ:** Αν δεν ανακαλέσετε θα τα πούμε στα δικαστήρια. Σας μιλάω σοβαρά. Δεν θα μου πείτε εσείς ότι είπα Ναζί τους αστυνομικούς.

**ΙΩΑΝΝΗΣ ΚΟΝΤΗΣ:** Έχετε αποκαλέσει κάποιους και σας κατηγόρησαν για εργαλειοποίηση του Ναζισμού.

**ΕΛΕΝΑ ΑΚΡΙΤΑ:** Πού; Πότε;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κύριε Κόντη σας παρακαλώ ανακαλέστε, να διαγραφούν από τα πρακτικά για να προχωρήσουμε και ολοκληρώστε.

**ΙΩΑΝΝΗΣ ΚΟΝΤΗΣ:** Ανακαλώ αν δεν τους έχετε αποκαλέσει και θα φέρω τη δήλωση του Εβραϊκού Συμβουλίου.

**ΕΛΕΝΑ ΑΚΡΙΤΑ:** Να τη φέρετε τη δήλωση, η οποία δεν έχει καμία σχέση με αυτό. Έχει σχέση γιατί είπα ότι υπάρχει εργασιακό Άουσβιτς. Αυτό και μόνο.

**ΙΩΑΝΝΗΣ ΚΟΝΤΗΣ:** Έκανα λάθος, αλλά σας αποκάλεσαν έτσι.

**ΕΛΕΝΑ ΑΚΡΙΤΑ:** Δεν κάνατε λάθος, θα μου ζητήσετε συγγνώμη.

**ΙΩΑΝΝΗΣ ΚΟΝΤΗΣ:** Ζητάω συγγνώμη γι’ αυτό που είπα για τους αστυνομικούς.

**ΕΛΕΝΑ ΑΚΡΙΤΑ:** Να ζητήσετε συγγνώμη τώρα.

**ΙΩΑΝΝΗΣ ΚΟΝΤΗΣ:** Τώρα την ακούσατε δεν θα την πω πέντε φορές. Ζήτησα μια φορά.

**ΕΛΕΝΑ ΑΚΡΙΤΑ:** Να μου δείξετε στο Σύνταγμα που λέει Πατρίς, Θρησκεία, Οικογένεια.

**ΙΩΑΝΝΗΣ ΚΟΝΤΗΣ:** Σε πολλά άρθρα του κυρία Ακρίτα. Ανακάλεσα για τους αστυνομικούς, αλλά όπως παραδεχθήκατε σας ανακάλεσαν στην τάξη τότε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρία Ακρίτα τον ανακάλεσα στην τάξη.

**ΙΩΑΝΝΗΣ ΚΟΝΤΗΣ:** Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστώ και εγώ.Αποκαταστάθηκε λοιπόν η τάξη.

Τον λόγο έχει ο κύριος Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Πολύ γρήγορα ορισμένες επισημάνσεις. Είμαστε στην καταληκτική συνεδρίαση της Επιτροπής μας για το γάμο τον ομόφυλων ζευγαριών. Αυτό που εμείς θεωρούμε των ανθρώπων ανεξάρτητα από φύλο, αλλά δεν αποδέχεστε αυτή τη διάκριση.

Θέλω να θέσω ορισμένα πολιτικά ζητήματα που κατά τη γνώμη μου χρήζουν ακόμη διευκρινήσεων, γιατί δεν ήταν πειστικές οι απαντήσεις του κυρίου Υπουργού.

Εδώ έχουμε την εξής αντίφαση. Συζητάμε ένα νομοσχέδιο, το οποίο αφορά τροποποίηση του Οικογενειακού Δικαίου και δεν το εισηγείται ο αρμόδιος Υπουργός. Όχι απλώς δεν εισηγείται ο αρμόδιος Υπουργός, είναι εκκωφαντικά απών ο Υπουργός και ο δε Υφυπουργός, έχει δηλώσει ότι δεν θα το ψηφίσει.

Δεύτερον, δεν είναι επισπεύδον το Υπουργείο Δικαιοσύνης ως όφειλε, αλλά είναι ο κύριος Σκέρτσος, ο Υφυπουργός παρά τω Πρωθυπουργώ.

Εντυπωσιακό είναι ότι ο κύριος Σκέρτσος, ως Υφυπουργός παρά τω Πρωθυπουργώ εισηγείται το νομοσχέδιο, αλλά - ο άλλος - ο έτερος Υφυπουργός παρά τω Πρωθυπουργώ ο κύριος Βορίδης, θα το καταψηφίσει, γιατί το θεωρεί αντισυνταγματικό. Και ειλικρινά, θέλω να βρούμε έναν κοινό τόπο συνεννόησης, για να ξέρουμε το επίπεδο της πολιτικής αντιπαράθεσης.

Υπάρχει μερίδα των συναδέλφων της Νέας Δημοκρατίας που το θεωρεί αντισυνταγματικό;

Το επόμενο στάδιο, είναι, να κάνουν ένσταση αντισυνταγματικότητας;

Δηλαδή, θα ζήσουμε και αυτά τα πράγματα στην Ελληνική Βουλή;

Εκτός, όμως, από το κύριο ζήτημα του ποιος επισπεύδει, την απουσία, την εκκωφαντική σιωπή των αρμοδίων Υπουργών και την ηχηρή διαφωνία του Υπουργού Επικρατείας του κυρίου Βορίδη, έχουμε και μία άρνηση από σειρά συναδέλφων της Νέας Δημοκρατίας, οι οποίοι δεν θα το ψηφίσουν και το νομοσχέδιο κατά πάσα πιθανότητα θα υπερψηφιστεί χάρη στις ψήφους της Αντιπολίτευσης.

Εδώ, λοιπόν, είναι ένα πολύ σοβαρό πολιτικό πρόβλημα, για να μην πω ιδεολογικό, πολιτικό πρόβλημα, το οποίο, ως πλειοψηφούσα παράταξη, οφείλετε να το λύσετε και κυρίως, γιατί η ελληνική κοινωνία πρέπει να ξέρει: Ποια παράταξη κυβερνάει τον τόπο και με ποιες πλειοψηφίες.

Ακούστε να δείτε, κυρίες και κύριοι συνάδελφοι. Εμείς, έχουμε ασκήσει κριτική, έχουμε καταθέσει δύο φορές πρόταση νόμου σχετικά με το δικαίωμα των πολιτών ανεξάρτητα από φύλο να συνάπτουν γάμο, για να έχουν τις έννομες συνέπειες της έγγαμης συμβίωσης. Ήταν συνεπές αυτό που κάναμε με όλη την προηγούμενη πολιτεία μας, που είχε σχέση όταν ήμασταν κυβέρνηση και με το δικαίωμα του αυτοπροσδιορισμού και βεβαίως, με το δικαίωμα των ζευγαριών να υιοθετούν να γίνονται ανάδοχες οικογένειες και βεβαίως, με το δικαίωμα - της συμφωνίας μεταξύ τους - του Συμφώνου Συμβίωσης.

Αυτή ήταν η προίκα που αφήσαμε στην κοινωνία και παρόλες τις αντιδράσεις και παρ’ όλες τις επιφυλάξεις και τη λυσσαλέα πολεμική που δεχτήκαμε, βεβαίως, αποτελούν θεσμό, πραγματικότητα και κανείς πλέον δεν συζητά να γυρίσουμε πίσω - εκεί που ήμασταν - πριν το 2015.

Άρα, έχει πολύ μεγάλη σημασία για την κοινωνία, ποια είναι η πλειοψηφία που αποφασίζει και σε ποια κατεύθυνση αποφασίζει.

Επίσης, κάναμε δύο νομοθετικές πρωτοβουλίες, τις καταθέσαμε και δεν τις δεχθήκατε.

Θα υπερψηφίσουμε το νομοσχέδιο, γιατί κατά την άποψή μας, είναι ένα νομοσχέδιο που αποκαθιστά πλευρές της λειτουργίας του κράτους δικαίου. Αρκετά ταλανίζεται το κράτος δικαίου από την κυβέρνηση Μητσοτάκη.

Είναι πρόσφατο το ψήφισμα κόλαφος του Ευρωκοινοβουλίου, παρ’ όλες τις προσπάθειες να το υποβαθμίσετέ. Έχει πολύ μεγάλη πολιτική σημασία και στις 11 Μαρτίου θα έρθει και μία Αντιπροσωπεία για να δει από το Ευρωκοινοβούλιο, πώς θα εξελιχθεί αυτή η υπόθεση της καταδίκης της χώρας μας.

Εμείς, λοιπόν, θέλουμε πλευρές του κράτους δικαίου που έχουν σχέση με τα δικαιώματα που απολαμβάνουν οι πολίτες που δεν είναι στην κυρίαρχη τάση και κυρίαρχη αντίληψη, πρέπει για μας να έχουν δικαιώματα, όπως έχουμε όλοι οι υπόλοιποι και επομένως, με αυτή τη λογική, θα το υπερψηφίσουμε.

Κλείνω, λέγοντας, το εξής. Γίναμε μάρτυρες σήμερα μιας απαράδεκτης καθόλα λεκτικής επίθεσης που έκανε ο εκλεγμένος Περιφερειάρχης Βορείου Αιγαίου ο κ. Μουτζούρης, κατά του Προέδρου του ΣΥΡΙΖΑ κυρίου Στέφανου Κασσελάκη. Εκφράσεις χαμαιτυπείου, εκφράσεις που προσδιορίζουν επακριβώς αυτόν που το είπε και δυστυχώς, ο άνθρωπος αυτός είναι εκλεγμένος. Να ένας επιπλέον λόγος, έτσι ώστε οι άνθρωποι αυτοί τους οποίους αφορά το νομοσχέδιό μας, να έρθουν εμφατικά στο προσκήνιο, να νιώσουν ότι δεν είναι παιδιά ενός κατώτερου θεού, να νιώσουν ότι είναι συμπολίτες μας με ίσα δικαιώματα, ίσες υποχρεώσεις και με αυτήν την έννοια, είναι ένα ζωτικό ζήτημα να υπερψηφιστεί το νομοσχέδιο με την ευρύτατη δυνατή πλειοψηφία.

Σας ευχαριστώ πολύ, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Σας ευχαριστούμε πολύ, κύριε Ξανθόπουλε.

Τον λόγο έχει ο κ. Υπουργός.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κ. Πρόεδρε. Να συνοψίσω όσα ακούστηκαν στη σημερινή συνεδρίαση. Δεν άκουσα νέα επιχειρήματα ή κάποια νέου τύπου κριτική επί του περιεχομένου του νομοσχεδίου. Νομίζω ότι απαντήθηκαν στην κατ’ άρθρο συζήτηση που έγινε την περασμένη εβδομάδα. Θα ήθελα, ωστόσο, να σταθώ στην κριτική που ασκεί ο ΣΥΡΙΖΑ και στην ταύτιση που επιχειρεί να κάνει ως προς το συγκεκριμένο νομοσχέδιο και τα ζητήματα γύρω από το κράτος δικαίου.

Κυρία Ακρίτα, νομίζω ότι σε ό τι αφορά τη διαχείριση του κράτους δικαίου στην Ελλάδα, ο ΣΥΡΙΖΑ είναι ταυτισμένος τόσο στο παρελθόν, όσο και στο παρόν, με δύο ονόματα. Στο παρελθόν με τον κ. Καμμένο και στο παρόν με τον κ Πολάκη. Ο κ. Καμμένος ήταν αυτός που σας ανάγκασε να φέρετε ένα λειψό σύμφωνο συμβίωσης που ψηφίστηκε με τις ψήφους της Νέας Δημοκρατίας. Είμαστε ευχαριστημένοι που υπάρχει αυτό το σύμφωνο συμβίωσης, θα μπορούσε να είναι πολύ καλύτερο, αλλά δεν ήταν καλύτερο, διότι, εσείς συμβιβαστήκατε και συμφιλιωθήκατε με τον κ. Καμμένο, ο οποίος, είναι απέναντι σε αυτά τα δικαιώματα.

Την πίστη σας στο κράτος δικαίου την δείξατε τότε διαλέγοντας στρατόπεδα και διαλέξατε τον κ. Καμμένο. Ο δε κ. Πολάκης, ακόμα και σήμερα απειλεί με Πογκρόμ τους Έλληνες Δικαστές, την Ελληνική Δικαιοσύνη. Πάει πολύ επομένως, ο ΣΥΡΙΖΑ να εγκαλεί αυτή την Κυβέρνηση για το κράτος δικαίου στην Ελλάδα και να υποκινεί ταυτόχρονα ψηφίσματα τέτοιου τύπου σαν αυτό που είδαμε την περασμένη εβδομάδα που προήλθε από ένα πολιτικό όργανο, κακά τα ψέματα. Το Ευρωκοινοβούλιο είναι ένα πολιτικό όργανο, το οποίο, ειδικά στην τρέχουσα πολιτική συγκυρία ενόψει των Ευρωεκλογών διέπεται από έντονους πολιτικούς και προεκλογικούς ανταγωνισμούς, μεταξύ του ΕΛΚ και των υπόλοιπων κοινοβουλευτικών ομάδων.

Η Νέα Δημοκρατία, ο Κυριάκος Μητσοτάκης, αυτή τη στιγμή είναι το ισχυρότερο κόμμα στην Ευρώπη. Επανεξελέγη το 2023, με ευρύτατη πλειοψηφία και κοινωνική νομιμοποίηση που αναγνώρισε το έργο που προσέφερε την προηγούμενη τετραετία. Οι μόνοι που δεν το αναγνωρίζετε είστε εσείς και εσείς καταδικαστήκατε στην κάλπη, αλλά ακόμα δεν το έχετε αποδεχθεί. Προσπαθείτε να μεταφέρετε, επομένως, στην Ευρώπη κάποιες αιτιάσεις που αυτή τη στιγμή κατά ένα μέρος ελέγχονται από την ελληνική δικαιοσύνη και αποτελεί παρέμβαση στο έργο της ανεξάρτητης δικαιοσύνης να ζητάτε περαιτέρω στοιχεία ενώ κάνει τη δουλειά της και για άλλα θέματα που δεν έχουν καμία σχέση με το κράτος δικαίου.

Είναι πραγματικά φαιδρό να επικαλείστε μία έρευνα σαν αυτή των «Ρεπόρτερ χωρίς Σύνορα» που κατατάσσει Δικτατορίες σε υψηλότερη θέση ως προς την ελευθερία του τύπου από μία ευρωπαϊκή φιλελεύθερη Δημοκρατία, όπως είναι η Ελλάδα και αναφέρετε ότι αυτή είναι μια αξιόπιστη έκθεση και να έχετε το θράσος να την φέρνετε στην Ευρωβουλή.

Πρόκειται για θράσος και επιμένω ότι η θέση, η διατύπωση, που λέει ότι η Ελλάδα πρέπει να ελεγχθεί και ως προς τη χρήση των κοινοτικών κονδυλίων σε σχέση με το θέμα του κράτους δικαίου δεν είναι μια πατριωτική θέση. Το λέω, το πιστεύω και το υπογράφω και δεν θα έπρεπε να υπογράφεται από κανέναν Έλληνα Ευρωβουλευτή. Κι όμως, έχει τις υπογραφές τους. Κανένας Έλληνας Ευρωβουλευτής της Νέας Δημοκρατίας δεν θα έκανε αυτό το πράγμα απέναντι στη χώρα μας. Αλλά το κάνατε εσείς, με προφανή μικροπολιτικά κίνητρα και σκοπιμότητες.

Για να περάσω στην ουσία, να πω ότι μας φέρνετε δύο τροπολογίες. Για τη μία σε σχέση με την ιατρικώς υποβοηθούμενη αναπαραγωγή, να πω ότι έχουμε εξ αρχής πει ότι δεν θα ασχοληθούμε, δεν θα πειράξουμε, δεν θα αγγίξουμε το πλαίσιο για την ιατρικώς υποβοηθούμενη αναπαραγωγή.

Η Ελλάδα ήδη έχει ένα πολύ φιλελεύθερο πλαίσιο ως προς την λειτουργία και τις προϋποθέσεις για τους τρόπους αναπαραγωγής που υποστηρίζονται από την ιατρική επιστήμη. Δεν το αγγίζουμε. Σε κάθε περίπτωση βλέπω κι εδώ κάποιες εσωτερικές αντιφάσεις. Ο ΣΥΡΙΖΑ κατέθεσε πριν από κάποιες μέρες μια δική του πρόταση νόμου, σε σχέση με τα ζητήματα της ισότητας στον γάμο, όπου εκεί προτείνεται ένα ακόμη πιο επιτρεπτικό πλαίσιο και τώρα έρχεστε, με μια τροπολογία που εισηγείται περιορισμό.

Τελικά, τι συμβαίνει στο εσωτερικό σας; Είστε υπέρ ενός πιο φιλελεύθερο πλαισίου ή είστε υπέρ ενός πιο συσταλτικού πλαισίου; Θα το αποφασίσετε τώρα, σε αυτή τη συνεδρίαση; Τα έχετε λύσει εσωτερικά τα θέματα ως προς το ζήτημα αυτό;

Εγώ, δεν καταλαβαίνω ποια είναι η θέση σας;

Σε σχέση με το Κ.Κ.Ε. πραγματικά έχω δύο ερωτήσεις. Θεωρώ, ότι είναι «φύλλο συκής» και απόλυτα προσχηματική η θέση σας, σε σχέση με την ιατρικώς υποβοηθούμενη αναπαραγωγή και την αναγνώριση παιδιών, που δημιουργούνται με αυτό τον τρόπο στο εξωτερικό και που υποκρύπτει την πάγια αντίθεσή σας, ως προς τα δικαιώματα των ομοφυλόφιλων ανθρώπων. Θα ήθελα, να ακούσω μία καταδίκη απέναντι στα στρατόπεδα συγκέντρωσης.

Έχετε κάνει καταδίκη;

Έχετε αποκηρύξει ποτέ τα στρατόπεδα συγκέντρωσης στην Κούβα, που αιχμαλώτιζαν και φυλάκιζαν ομοφυλόφιλους ανθρώπους;

Το έχετε κάνει;

Πιστεύετε πραγματικά στα δικαιώματα των ανθρώπων αυτών, και έρχεστε και μας λέτε ότι δεν θα ψηφίσετε, επειδή δεν πιστεύετε στην εμπορευματοποίηση;

Μα είναι δυνατόν, να καταψήφισε το συγκεκριμένο άρθρο και να ψηφίσετε όλα τα υπόλοιπα. Υπάρχει, κι αυτή η δυνατότητα στη Βουλή γιατί δεν την χρησιμοποιείτε;

Πραγματικά λυπάμαι, αλλά είναι υποκριτική αυτή η θέση και από την πλευρά σας. Σε σχέση με τα θέματα τα οποία μπαίνουν από την «Ελληνική Λύση» να πω ότι εδώ, έχω το νομοσχέδιο που ψηφίστηκε από τον κύριο Πλεύρη το 2022, που διευρύνει περαιτέρω τις δυνατότητες για την ιατρικώς υποβοηθούμενη αναπαραγωγή στην Ελλάδα. Μια από τις αντιφάσεις του ΣΥΡΙΖΑ και των υπόλοιπων κομμάτων που άσκησαν κριτική. Ο ΣΥΡΙΖΑ ψήφισε «επί της αρχής παρών», αλλά από τα 34 άρθρα του νομοσχεδίου αυτού, υπερψήφισε με «ναι» τα 20. Η δε «Ελληνική Λύση» υπερψήφισε 2 και ψήφισε παρών στα υπόλοιπα.

Δεν καταλαβαίνω επομένως, ποια είναι αυτή η κριτική ειδικά πάνω σε αυτό το θέμα. Τουλάχιστον το Κ.Κ.Ε. ήταν συνεπές, είπε όχι σε όλα. Τα υπόλοιπα κόμματα πριν από 15 μήνες, υπερψήφισε ένα πλαίσιο που φιλελευθεροποιεί, περαιτέρω τη λειτουργία της ιατρικώς υποβοηθούμενης αναπαραγωγής και τώρα, έρχεστε μας ασκείται κριτική και θέλετε να παρέμβουμε εκ νέου. Νομίζω, ότι είναι ευκαιριακή αυτή η κριτική και λυπάμαι πάρα πολύ. Σε σχέση με τον ψευδοεπιστημονικό λόγο που ακούστηκε σήμερα, γιατί πρόκειται περί ψευδοεπιστημονικού λόγου, περίμενα από τα κόμματα, ειδικά τα ακροδεξιά κόμματα τα οποία τοποθετήθηκαν να έχουν καλέσει επιστήμονες και να παραστούν στη σχετική συζήτηση που έγινε από τους φορείς.

Δεν κάλεσαν κανέναν επιστημονικό φορέα, μα κανέναν και έρχονται σήμερα και διαβάζουν κάποιες ανακοινώσεις μεμονωμένων γιατρών ή επιστημόνων. Θα έπρεπε, όποιος έχει το θάρρος να έρθει εδώ, να έρθει σε αντίκρουση με τους επιστημονικούς φορείς, οι οποίοι δήλωσαν τις θέσεις τους ως συντεταγμένα όργανα και όχι, ως μεμονωμένες περιπτώσεις. Εγώ θέλω να καταθέσω στα πρακτικά, όλη τη σχετική βιβλιογραφία. Είναι, 75 μελέτες διεθνώς αναγνωρισμένες οι οποίες δεν αφήνουν κανένα περιθώριο σε σχέση με την κατάσταση των παιδιών, που μεγαλώνουν από ομόφυλους γονείς. Δεν υπάρχει καμία στατιστική διαφοροποίηση, ως προς τα υπόλοιπα παιδιά για την κοινωνική, την ψυχική, την ακαδημαϊκή τους ανάπτυξη, ή τον σεξουαλικό τους προσανατολισμό και μία μετανάλυση όλων των μελετών, που επιβεβαιώνουν τα ευρήματα αυτά.

Για τα υπόλοιπα κόμματα δεν έχω να πω κάτι άλλο. Αυτό που θέλω να πω κλείνοντας, είναι ότι πρόκειται για ένα σημαντικό βήμα. Είναι ένα τολμηρό βήμα χωρίς να είναι ένα παράτολμο βήμα, αυτό που κάνουμε σήμερα αυτή την εβδομάδα για τα δικαιώματα. Θεωρώ ότι είναι σημαντικό το τι υποστηρίζετε επί της αρχής, από το 70% των πολιτικών κομμάτων και των βουλευτών και ελπίζω να είναι ακόμα περισσότεροι αυτοί που θα υπερψηφίσουν. Χτίζουμε πάνω σε αυτό το οποίο έκανε η κυβέρνηση Συριζα το 2015, που δεν προστάτευσε όλα τα δικαιώματα για τους λόγους που εξήγησα και νομίζω ότι μπορούμε συντεταγμένα όλοι μαζί, να δημιουργήσουμε ένα πλαίσιο ισότητας, δικαιοσύνης, για τους ανθρώπους που έχουν αυτό το σεξουαλικό προσανατολισμό, αλλά και για τα παιδιά τα οποία μεγαλώνουν, τα οποία υπάρχουν, που σήμερα είναι απροστάτευτα, σε σχέση με τα υπόλοιπα παιδιά.

Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών) :**Ευχαριστώ, κύριε Υπουργέ κυρίες και κύριοι συνάδελφοι. Ολοκληρώθηκε η επεξεργασία και εξέταση του σχεδίου νόμου του Υπουργού Επικρατείας κυρίου Χρήστου- Γεωργίου Σκέρτσου ισότητα στον πολιτικό γάμο, τροποποίηση του αστικού κώδικα και άλλες διατάξεις.

Πριν προχωρήσουμε στην ψηφοφορία επί των άρθρων και επί του συνόλου ανακεφαλαιώνουμε με τις θέσεις των κομμάτων επί της αρχής:

Η Εισηγήτρια της Πλειοψηφίας, η κυρία Μαρία Συρεγγέλα έχει ψηφίσει **«υπέρ»**.

Η Εισηγήτρια της Μειοψηφίας κυρία Έλενα Ακρίτα ψήφισε **«υπέρ»**.

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κύριος Παύλος Χρηστίδης ψήφισε **«υπέρ»**.

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρία Παρασκευή (Βιβή) Δάγκα ψήφισε **«κατά»**.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» κύριος Παύλος Σαράκης ψήφισε **«κατά»**.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Ευθυμία (Έφη) Αχτσιόγλου, ψήφισε **«υπέρ»**.

Ο Ειδικός Αγορητής της Κ.Ο. «ΣΠΑΡΤΙΑΤΕΣ» κύριος Πέτρος Δημητριάδης, ψήφισε **«κατά»**.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κύριος Γεώργιος Αποστολάκης, ψήφισε **«κατά»**.

Ο Ειδικός Αγορητής από της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κύριος Σπυρίδωνας Μπιμπίλας ψήφισε **«υπέρ»**.

Στο σημείο αυτό ερωτώνται οι Επιτροπές εάν γίνονται δεκτά τα άρθρα **5, 6, 7, 8, 9, 10, 12, 13** και **14** ως έχουν;

Δεκτά, κατά πλειοψηφία.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)** Ερωτώνται οι Επιτροπές αν γίνονται δεκτά τα άρθρα **1, 2, 3, 4** και **11** του σχεδίου νόμου, όπως τροποποιήθηκαν από τον παριστάμενο Υπουργό;

Δεκτά, κατά πλειοψηφία.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)** Ερωτώνται οι Επιτροπές εάν γίνεται δεκτό το **ακροτελεύτιο** άρθρο;

Δεκτό, κατά πλειοψηφία.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)** Ερωτώνται οι Επιτροπές αν το σχέδιο νόμου γίνεται δεκτό και στο σύνολό του;

Δεκτό, κατά πλειοψηφία.

Συνεπώς, το σχέδιο νόμου του Υπουργού Επικρατείας, κυρίου Χρήστου-Γεώργιου Σκέρτσου «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις», γίνεται δεκτό επί της αρχής, επί των άρθρων και στο σύνολό του, όπως τροποποιήθηκε, κατά πλειοψηφία.

Στο σημείο αυτό γίνεται η γ΄ ανάγνωση των καταλόγων των μελών της Επιτροπών.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος (Κώστας), Καραμανλή Άννα, Κεδίκογλου Συμεών (Σίμος), Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Αυγερινοπούλου Διονυσία, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Παπακώστα – Παλιούρα Αικατερίνη (Κατερίνα), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Λιακούλη Ευαγγελία, Χρηστίδης Παύλος, Συντυχάκης Εμμανουήλ, Σαράκης Παύλος, Χήτας Κωνσταντίνος, Ηλιόπουλος Αθανάσιος (Νάσος), Αχτσιόγλου Ευτυχία, Κόντης Ιωάννης, Αποστολάκης Γεώργιος και Κωνσταντοπούλου Ζωή.

Από την Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γκολιδάκης Διαμαντής, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Παπαθανάσης Αθανάσιος, Παπασωτηρίου Σταύρος, Κόνσολας Εμμανουήλ, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Λινού Αθηνά, Καζάνη Αικατερίνη, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Αθανασίου Μαρία, Γραμμένος Βασίλειος, Φωτίου Θεανώ, Παπαδόπουλος Νικόλαος και Χουρδάκης Μιχαήλ.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ. Αθανάσιος Καββαδάς, Δεληκάρη Αγγελική, Άννα Ευθυμίου, Κωνσταντίνος Κατσαφάδος, Κωνσταντίνος Κεφαλογιάννης, Σπυρίδων Κουλκουδίνας, Σπυρίδων Κυριάκης, Ελευθέριος Κτιστάκης, Θεοφάνης (Φάνης) Παπάς, Γεώργιος Σταμάτης, Χρήστος Καπετάνος, Χρήστος Δερμεντζόπουλος, Νίνα Κασιμάτη, Αχμέτ Ιχλάν, Παρασκευή (Βιβή) Δάγκα και Ασημίνα (Σεμίνα) Διγενή.

Τέλος και περί ώρα 16.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΛΑΖΑΡΟΣ ΤΣΑΒΔΑΡΙΔΗΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**